text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་གཙོ་བོ་རྣམས་ཀྱིས་ཁྲིམས་བསྲངས་པ༔ དགེ་སྦྱོང་ཁྱོད་ཀྱིས་ལྷ་ལྕམ་ལུས་བསླད་པས༔ ཉེས་མེད་གཙོ་བོ་རྒྱལ་པོའི་ཆད་པས་མནར༔ ལྷ་ལྕམ་ཁྱིམ་དུ་མ་ཕྱིན་བྱ་བ་འདིས༔ རྒྱལ་རིགས་ཉམས་བཅུག་ཉེས་མེད་ཁྲིམས་ལ་གཏུགས༔ དེ་སྐད་སྨྲས་པས་ལྷ་ལྕམ་ཞལ་ན་རེ༔ རྒྱལ་པོའི་སྲས་འདི་ང་ཡི་བླ་མ་ཡིན༔ ལྷ་ལྕམ་འཇིག་རྟེན་སྐྱོན་གྱིས་གོས་པ་མེད༔ སྨྲས་ཀྱང་མ་ཕན་སློབ་དཔོན་སྟེང་དུ་ཤོར༔ ལ་ལས་གོས་ཕུད་ལ་ལས་ཕྱག་ཞབས་བཟུང་༔ ལྷ་ལྕམ་ཁོ་མོའི་སྙིང་འདི་གས་ལ་ཐུག༔ ལུས་འདི་མི་བཟད་རབ་ཏུ་གཟིར་གྱུར་ཏེ༔ མྱ་ངན་ཉམ་ཐགས་མཆི་མས་མིག་གཉིས་གཟིར༔ ཕན་གྲོགས་ནུས་པ་ཅུང་ཟད་ཙམ་ཡང་མེད༔ སློབ་དཔོན་ཕྱག་གཉིས་རྒྱབ་ཏུ་དམ་པར་བཅིངས༔ མགུལ་ལ་གསོ་མ་ར་ཙའི་ཐག་པ་བཏགས༔ ཀྱེ་མ་ཀྱི་ཧུད་མི་ཡིས་ཕོད་པ་ན༔ སྔོན་ཁྲིད་བརྡེག་འཕུལ་རྟ་པའི་འཕྲང་ལ་བཅུག༔ ལུང་པའི་སུམ་མདོ་ཐང་སྟོང་ཞིག་ཏུ་བཞག༔ ཤིང་གི་ནང་ནས་རབ་ཏུ་ཚ་བའི་ཤིང་༔ ཏ་ལའི་ལོ་མ་དེའུ་ཙམ་ཞིག་བརྩིགས༔ དེ་ལ་ཏིལ་གྱི་མར་ཁུས་ངར་བཏགས་ནས༔ ཙནྡན་ཁུར་རེ་ཏིལ་མར་བྲེ་རེ་བསྡུས༔ དེ་ཉིད་རྒྱལ་བའི་སྐུ་ལ་དམ་དུ་བཅིངས༔ དེ་ཡི་དཀྱིལ་བཅུག་ཕྱོགས་བཞིར་མེ་བཏང་ནས༔ གཡབ་མོ་བརྡུལ་བས་ལུང་པར་དུད་སྤྲིན་འཚུབས༔ བློན་པོ་རྣམས་ནི་གནས་ལ་ལོག་པ་དང་༔ དེ་དུས་སྒྲ་དང་ས་གཡོས་ཆེན་པོ་བྱུང་༔ ནམ་མཁའི་ལྷ་རྣམས་སེམས་ཀྱིས་མ་བཟོད་དེ༔ ཆོང་བརྒྱངས་བཏོན་པས་འདོད་ལྷ་ཀུན་གྱིས་ཐོས༔ རྒྱལ་ཆེན་རིགས་བཞི་སུམ་ཅུ་རྩ་གསུམ་ནས༔ འཐབ་བྲལ་མན་ཆོད་ཐོས་ནས་ར་མདར་འོངས༔ འོག་མིན་གནས་དང་བཀོད་པ་ལྷུན་གྲུབ་ནས༔ བདེ་བར་གཤེགས་པ་སྐར་ཚོགས་བཞིན་དུ་འཁྲིགས༔ མཁའ་འགྲོ་མ་རྣམས་ཀུ་ཅོ་ཅལ་ཅོལ་སྨྲེང་༔ ལ་ལས་ཆུ་སྐྱེལ་ལ་ལས་ཆུ་བརྒྱབ་ཅིང་༔ ལ་ལས་ཤིང་སྡུད་ལ་ལས་བཅིངས་པ་འགྲོལ༔ ལ་ལས་ཆར་འབེབས་ལ་ལས་རྫིང་བུ་བསྐྱིལ༔ ཞག་བདུན་བར་དུ་དུད་པ་མ་ཆད་པས༔ སྔར་བསྲེགས་ཞག་གསུམ་དུད་པ་ཆད་པ་ལ༔ ད་རེས་ཞག་བདུན་དུད་པ་མ་ཆད་སྙམ༔ རྟ་དང་གླང་པོ་འགྲོ་བའི་ཆས་གྱིས་གསུངས༔ རྒྱལ་པོས་ཡིད་མ་ཆེས་པར་ལྟ་རུ་ཕྱིན༔ ས་ཕྱོགས་དེ་ཉིད་ཆུ་ཡི་རྒྱ་མཚོར་གྱུར༔ རྒྱ་མཚོའི་མཐའ་མ་མེ་འོབས་ཆེན་པོས་བསྐོར༔ མེ་ལྕེ་ཐམས་ཅད་ཕྱི་ལ་འབར་བར་བྱས༔ རྒྱ་མཚོའི་དཀྱིལ་ན་པདྨའི་སྡོང་པོ་སྐྱེས༔ པད་སྡོང་སྟེང་ན་ཁྱེའུ་ལོ་བརྒྱད་པ༔ སྐུ་མདོག་དུང་ལ་ཕོ་ཚོས་བསྐུས་པ་འདྲ༔ སྐུ་ནི་གྲང་གྲང་བསིལ་བསིལ་ལྟར་དུ་འདུག༔ ཐོ་ཕྱི་ཐམས་ཅད་འཇའ་དང་འོད་ཀྱིས་བསྐོར༔ ལྷ་ལྕམ་འདྲ་བའི་བུ་མོ་བརྒྱ་ཡིས་བསྟོད༔ མདངས་ནི་ཡལ་ཡལ་བྱིན་ནི་ཐིབས་ཐིབ་འདུག༔ ཡིད་མ་ཆེས་པར་ཕྱོགས་བཞིར་ཕྱིན་ནས་བལྟས༔ གང་ནས་བལྟས་ཀྱང་དེ་ལྟར་འདུག་པ་དང་༔ རྒྱལ་པོ་མིག་ནི་འཁྲུལ་པ་ཡིན་ནམ་སྙམ༔ མིག་ནི་ཕྱིས་ཤིང་ཡང་ཡང་བལྟས་པ་ཡིས༔ ཁྱེའུའི་ཞལ་ནས་རྒྱལ་པོར་འདི་སྐད་གསུངས༔ དུས་གསུམ་སངས་རྒྱས་ངོ་བོ་བླ་མ་ལ༔ གསོན་སྲེག་བྱེད་པའི་སྡིག་རྒྱལ་བྱོན་ལགས་སམ༔ འཇིག་རྟེན་སླུ་བྱེད་ཆོས་ལ་རབ་ཆགས་ནས༔ དོན་མེད་ཁྲིམས་འཇུག་སྡིག་རྒྱལ་བྱོན་ལགས་སམ༔ མ་རིག་རྩ་བ་ཉོན་མོངས་དུག་ལྔ་ལ༔ འཕྲལ་ཕུགས་གནས་པའི་སྡིག་རྒྱལ་བྱོན་ལགས་སམ༔ འདུན་མའི་རྩ་བ་སེམས་ཅན་མགུ་བྱེད་ལ༔ མི་དགེས་རྒྱགས་པའི་རྒྱལ་བློན་བྱོན་ལགས་སམ༔ དེ་སྐད་གསུངས་པས་རྒྱལ་པོ་ས་ལ་འགྱེལ༔ ཕ་ངས་འདི་འདྲ་བྱེད་པ་དྲན་པ་ཟེར༔ ལག་གཉིས་བྲང་ལ་དྲག་ཏུ་བསྣུན་བྱེད་ཅིང་༔ བྱེ་ཚན་ཐང་ལ་བཏོན་པའི་ཉ་བཞིན་དུ༔ མགོ་ལུས་ས་ལ་རྡེབ་ཅིང་འགྲེ་ལྡོག་བྱེད༔ ང་འདྲ་ཡོད་པ་ཟེར་ཞིང་ཆོ་ངེ་འདེབས༔ བློན་པོས་རྒྱལ་འཛིན་ཁྱེའུ་ལྟ་ཞིང་དུ༔ མི་རྣམས་གཅིག་སླེབས་གཉིས་སླེབས་ས་དེར་འོངས༔ མཐའ་མི་དགེ་སྦྱོང་མ་ཤི་འདུག་པར་གྲགས༔ བྱ་བའི་འཕྲོ་བསྐྱུར་ཕོ་མོ་ཐམས་ཅད་རྒྱུག༔ ཟ་ཧོར་ཡུལ་ན་འདུག་ཚད་ཐམས་ཅད་ཚོགས༔ རྒས་པ་འཁོགས་པ་ཁུར་དང་འཁར་བ་བཙུགས༔ དེ་ནས་དཔག་ཚད་བརྒྱ་སྟོང་མང་པོའི་ཡུལ༔ ས་གཞི་མི་མངོན་དམར་ནག་ཁྲོམ་དུ་འཁྲིགས༔ དེ་ནས་རྒྱལ་པོ་འགྱེལ་ནས་བུབ་ཅིང་ངུས༔ ལུས་པོ་སར་རྡེབ་ཕྱག་ནི་གྲངས་མེད་བཙལ༔ མི་འཚམ་ལས་བྱས་འགྱོད་པ་རྟས་མི་སླེབ༔ རབ་ཏུ་ཚ་བའི་མེ་ཡིས་མ་ཚུགས་པར༔ མེ་འོབས་དཀྱིལ་ན་ཏིལ་མར་རྒྱ་མཚོར་འཁྱིལ༔ རྒྱ་མཚོའི་དཀྱིལ་ན་པདྨའི་སྡོང་པོ་སྐྱེས༔ པད་སྡོང་དཀྱིལ་ན་དུས་གསུམ་སངས་རྒྱས་བཞུགས༔ སྐྱོན་གྱིས་མ་གོས་འགྱུར་བ་མི་མངའ་བ༔ བདེ་བ་པདྨའི་འབྱུང་གནས་ཁྱོད་ལ་བསྟོད༔ བདག་གི་བློ་ངན་སྐུ་ལ་བརྙས་བགྱིས་པ༔ མི་འཆབ་མི་སྦེད་མཐོལ་ཞིང་བཤགས་པར་བགྱི༔ རྒྱལ་པོའི་རྒྱལ་སྲིད་འབུལ་བས་བཞེས་སུ་གསོལ༔ རྒྱལ་པོའི་དབང་པོ་གཙུག་ལག་འཛིན་པ་ནི༔ ཁྱོད་ཀྱི་རྗེས་སུ་འཇུག་པའི་རྒྱལ་པོར་གྱུར༔ སེམས་ཅན་མ་རིག་ཁམ་ཆེན་དགོངས་མཛོད་ལ༔ རྗེ་ཉིད་ཕོ་བྲང་ནང་དུ་བཞུགས་པར་ཞུ༔ དེ་ནས་ཆོས་བཟང་ལྷ་ཡི་འདུན་ས་ནས༔ ལྷ་དབང་བརྒྱ་བྱིན་འཁོར་དང་བཅས་འོངས་ནས༔ པི་ཝང་སྒྲ་ལ་བཅུག་ནས་བསྟོད་པར་བྱེད༔ པདྨ་སྲིད་ཐུབ་འཛིན་ནི་འཁོར་བཅས་པས༔ རྔ་སྒྲའི་སྐད་ལ་བཅུག་ནས་བསྟོད་པར་བྱེད༔ ཧྲཱི༔ མ་བཅོས་སྤྲོས་བྲལ་བླ་མ་ཆོས་ཀྱི་སྐུ༔ བདེ་ཆེན་ལོངས་སྤྱོད་བླ་མ་ཆོས་ཀྱི་རྗེ༔ པད་སྡོང་ལས་བྱུང་བླ་མ་སྤྲུལ་པའི་སྐུ༔ སྐུ་གསུམ་རྡོ་རྗེ་འཆང་ལ་ཕྱག་འཚལ་བསྟོད༔ སྐུ་ནི་མི་འགྱུར་ཀུན་ཏུ་བཟང་པོའི་སྐུ༔ གསུང་ནི་མི་འགག་མཉམ་ཉིད་རིག་པའི་གསུང་༔ ཐུགས་ནི་མི་གཡོ་སྨྲ་བསམ་བརྗོད་ལས་འདས༔ སྐུ་གསུང་ཐུགས་ལྡན་པདྨ་རྒྱལ་ལ་བསྟོད༔ འགྲོ་བའི་དོན་དུ་རང་བྱུང་འོད་དཔག་མེད༔ བཀྲ་ཤིས་ཡོན་ཏན་དུ་མས་བརྒྱན་པའི་སྐུ༔ འཇིག་རྟེན་མངའ་སྒྱུར་པདྨ་རྒྱལ་བའི་སྲས༔ རྡོ་རྗེ་ཐོད་ཕྲེང་རྩལ་ལ་ཕྱག་འཚལ་བསྟོད༔ ཞི་བའི་ལས་མཛད་རྡོ་རྗེ་ཐོད་ཕྲེང་རྩལ༔ རྒྱས་པའི་ལས་མཛད་རཏྣ་ཐོད་ཕྲེང་རྩལ༔ དབང་གི་ལས་མཛད་པདྨ་ཐོད་ཕྲེང་རྩལ༔ མངོན་སྤྱོད་ལས་མཛད་ཀརྨ་ཐོད་ཕྲེང་རྩལ༔ ཐམས་ཅད་ལྷུན་འགྲུབ་བུདྡྷ་ཐོད་ཕྲེང་རྩལ༔ འཕྲིན་ལས་རྫོགས་པའི་རྗེ་ལ་ཕྱག་འཚལ་བསྟོད༔ ཧྲཱིཿམ་ཆགས་སྐྱོན་གྱིས་མ་གོས་པའི༔ པདྨ་འབྱུང་གནས་སྐུ་ལ་བསྟོད༔ ཡོན་ཏན་ཐམས་ཅད་རབ་རྫོགས་པའི༔ པདྨ་སམྦྷའི་སྐུ་ལ་བསྟོད༔ རྨོངས་པའི་མུན་པ་སེལ་མཛད་པའི༔ ཉི་མ་འོད་ཟེར་སྐུ་ལ་བསྟོད༔ ལོག་འདྲེན་བདུད་བཞི་འདུལ་མཛད་པའི༔ ཤཱཀྱ་སེང་གེའི་སྐུ་ལ་བསྟོད༔ མུ་སྟེགས་དམ་སྲི་འདུལ་མཛད་པའི༔ སེང་གེ་སྒྲ་སྒྲོགས་སྐུ་ལ་བསྟོད༔ ཤེས་བྱ་ཀུན་ལ་མ་རྨོངས་པའི༔ བློ་ལྡན་མཆོག་སྲེད་སྐུ་ལ་བསྟོད༔ ཁམས་གསུམ་སྲིད་གསུམ་དབང་དུ་སྡུད༔ པདྨ་རྒྱལ་པོའི་སྐུ་ལ་བསྟོད༔ བདུད་དང་ལོག་འདྲེན་ཚར་གཅོད་པའི༔ རྡོ་རྗེ་གྲོ་ལོད་སྐུ་ལ་བསྟོད༔ བདེ་བ་ཐམས་ཅད་སྐུ་ལ་རྫོགས༔ ཡེ་ཤེས་མཁའ་འགྲོའི་སྐུ་ལ་བསྟོད༔ ཅེས་བསྟོད་དེ་ནས་གུ་རུའི་ཞལ་ནས་སུ༔ རྒྱལ་པོ་གཙུག་ལག་འཛིན་པ་ཉོན་ཅིག་གསུངས༔ ང་ཡི་བཀོད་པ་ནམ་མཁའི་རང་བཞིན་ལ༔ དགའ་དང་མི་དགའི་ཟུག་རྔུ་ག་ལ་མཆི༔ ཟག་མེད་སྐུ་ལ་འབྱུང་བ་མེས་མི་ཚུགས༔ མི་དགའི་འདུ་ཤེས་ཅུང་ཟད་ཙམ་ཡང་མེད༔ སེམས་ཅན་ཡིན་པས་ནོར་འཁྲུལ་འོང་བར་མཆི༔ རྒྱལ་པོ་ཡོན་ཏན་ཀུན་ལྡན་རི་རབ་འདྲ༔ སངས་རྒྱས་ལམ་ལ་སྐྱེ་རྒུ་འཛུད་པའི་ཕྱིར༔ རྒྱལ་པོའི་ཞལ་མཆིད་མི་བསྐྱུང་བདག་མཆིའོ༔ དེ་སྐད་གསུངས་པས་རྒྱལ་པོས་ཕྱག་མང་བཙལ༔ བློན་པོ་རྣམས་ལ་མགྱོགས་པར་ཕོ་བྲང་སོང་༔ ཟ་འོག་བེར་མཛོད་གསར་པའི་སྒོ་ཕྱེས་ལ༔ ང་ཡི་ཞྭ་གོས་ཐམས་ཅད་ཁྱེར་ལ་ཤོག༔ ཤིང་རྟ་གདུགས་དང་རྒྱལ་མཚན་ལོང་ཤོག་གསུངས༔ དེ་ནས་བློན་པོས་མྱུར་ཕྱིན་ལོན་པ་དང་༔ ཤིང་རྟའི་སྟེང་དུ་དར་ཟབ་འབོལ་བརྩེགས་བཏིང་༔ ཤིང་རྟའི་ཟུར་བཞིར་གཡེར་ཤིང་དར་བཞི་ཕྱར༔ སྐུ་ལ་རྒྱལ་པོའི་ཟབ་བེར་སྔོ་བཀྲ་གསོལ༔ དེ་ནས་ལེ་བརྒན་དམར་དང་ཟ་འོག་དང་༔ དེ་ནས་བེར་ཆེན་སྣ་ལྔ་ལྔ་བརྩེགས་གསོལ༔ དབུ་ལ་རྒྱལ་པོའི་དབུ་ཞྭ་པད་འདབ་ཅན༔ ནོར་བུ་ཁ་དོག་མི་གཅིག་ལྔ་བརྩེགས་ལ༔ གསེར་གྱི་རྡོ་རྗེ་རྩེ་དགུ་བཙུགས་པ་ཡི༔ རྩེ་མོར་རྒོད་ཀྱི་རྩེ་རྒྱས་མཛེས་པ་དང་༔ དར་སྣ་མང་པོའི་ཅོད་པན་བཏགས་པས་བརྒྱན༔ རིན་ཅེན་གསེར་གྱི་ཉི་ཟླ་གསལ་བའི་ཞྭ༔ དབུ་ཞྭ་ཁྱད་འཕགས་ཡིད་བཞིན་ནོར་བུ་གྱོན༔ འཛམ་གླིང་བྱེ་ཕྲག་ས་ཡ་གདུལ་ཞིང་ན༔ པད་འབྱུང་བྱེ་ཕྲག་ས་ཡ་ཆོ་འཕྲུལ་སྟོན༔ ཤིང་རྟའི་སྟེང་དུ་སྤྱན་དྲངས་བཞུགས་པར་གྱུར༔ ཤིང་རྟའི་ཐག་པ་སུས་ཀྱང་འདྲུད་དབང་མེད༔ རྒྱལ་པོ་ཉིད་ཀྱིས་ལུས་ཀྱི་གོས་ཕུད་ནས༔ ཤིང་རྟའི་ཐག་པ་མགུལ་ལ་དཀྲིས་ནས་འདྲུད༔ གྱད་བརྒྱས་འདུས་པའི་ཁྲོམ་རྣམས་སྔོན་ལ་བཤགས༔ ལ་ལ་ཕྱག་འཚལ་ལ་ལ་གསོལ་བ་འདེབས༔ ལ་ལ་ངུ་བཤུམ་ལ་ལ་སེམས་ཉམས་བརྒྱལ༔ ལ་ལ་སྔོན་ཕྱིན་པད་འབྱུང་ཞལ་ལ་ལྟ༔ དེ་ནས་ཕོ་བྲང་ནང་དུ་སྤྱན་དྲངས་ནས༔ རིན་ཅེན་སྣ་བདུན་ཕོ་བྲང་ནང་དུ་ནི༔ རིན་ཅེན་བརྒྱན་པའི་ཁྲི་ལ་བཞུགས་སུ་གསོལ༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ ཟ་ཧོར་རྒྱལ་པོས་གསོན་བསྲེགས་མཛད་པའི་ལེའུ་སྟེ་ཞེ་གཅིག་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


c: text/html

collection: archivebot

text:
པདྨ་བཀའ་ཐང་ལེའུ་༢༧ རྒྱུ་མཚན་ཉིད་ཀྱི་ཐེག་པ་ལ་སྦྱངས་པ།7ff8
༈ བྱམས་བརྩེའི་གྲུ་ཆར་སྤྱི་གླིང་དུ་ཕེབས་བསུ་ཞུ།欢迎关注慈悲细雨乐园!
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་ཀུན་དགའ་འོད་སྲུངས་ཆོས་ཞུ་བའི༔ བར་སྐབས་བར་སྐབས་སུ་མི་ཏྲ་ཡིས་གསོལ༔ དགེ་སློང་ཆེན་པོ་འདི་ཙམ་ནང་ནས་ནི༔ བཅོམ་ལྡན་འདས་ཀྱི་ཞམ་རིང་ཁྱོད་བྱེད་པ༔ འདི་ནི་དགོས་ཆེད་ཡོད་ཀྱིས་ནན་ཏན་གསུངས༔ ཀུན་དགའ་བོས་ནི་གུས་པས་ཉོན་ཅིག་གསུངས༔ ང་ནི་འཇིག་རྟེན་ཁམས་ན་རྩོད་པ་མེད༔ རྩོད་མེད་ཆོས་འདི་སངས་རྒྱས་ཞལ་ནས་གསུངས༔ ཐུབ་པ་ཉི་ཤུ་རྩ་དགུ་ཁབ་ཏུ་གནས༔ ཆོས་ལ་དཀའ་བ་སྤྱད་པ་ལོ་དྲུག་སྟེ༔ མཉན་ཡོད་ལེགས་པའི་སྐར་མས་ཉི་ཤུ་བཞི༔ དགེ་སློང་ལེགས་པའི་སྐར་མ་ཞེས་བྱ་བ༔ མདོ་སྡེ་བཅུ་གཉིས་སྡེ་ནི་བློ་ནས་འཆད༔ དོན་མི་སྒོམ་ཞིང་ཚིག་ལ་འཆེལ་བ་ལ༔ ཐུབ་པས་ཞི་བ་ལ་ནི་མི་འཇུག་པའི༔ ཚིག་ལ་མཁས་པ་མཁས་པ་མ་ཡིན་ཏེ༔ མི་གཡོ་དོན་ལ་མཁས་ན་མཁས་པ་ཡིན༔ ཞེས་གསུངས་ལེགས་པའི་སྐར་མ་ལོག་ལྟ་སྐྱེས༔ ཐུབ་པའི་མཚན་བཟང་སུམ་ཅུ་རྩ་གཉིས་དང་༔ དཔེ་བྱད་བཟང་པོ་བརྒྱད་ཅུས་བརྒྱན་པ་དང་༔ འོད་ནི་འདོམ་གང་ཡོད་པའི་སྐུ་མཆོག་ལ༔ ལོ་ནི་ཉི་ཤུ་རྩ་བཞིར་ཁྱོད་གཡོག་བྱས༔ ཡོན་ཏན་ཏིལ་འབྲུ་ཙམ་ཞིག་ངས་མ་མཐོང་༔ རྒྱལ་པོ་ཟས་གཙང་རྒྱལ་ས་མ་ཟིན་པའི༔ གོ་མ་ཆོད་ཀྱི་མི་ཁྱམས་རྐང་འདྲེན་ལས༔ ཆོས་ནི་ང་མཁས་མཉམ་པོའི་གཡོག་མི་བྱེད༔ ཅེས་སྨྲས་ཕྱི་རོལ་ངམ་གྲོག་དཔག་ཚད་དེང་༔ ཐུབ་པའི་དབང་པོས་རྡོ་རྗེ་གདན་དུ་བྱོན༔ བྱང་ཆུབ་ཤིང་དྲུང་སེང་གེའི་ང་རོ་སྒྲོགས༔ ཀྭའི་ཀྭའི་ཀྭའི༔ ཚེ་དང་ལྡན་པ་ཐམས་ཅད་འདུས་ཤིག་གསུངས༔ དེ་ནས་དགེ་འདུན་ཐམས་ཅད་འདུས་པ་ལས༔ ལེགས་པའི་སྐར་མ་ཁོ་ནི་ཁྲོས་ཏེ་སོང་༔ ཁྱོད་རྣམས་སུ་ཡིས་ང་ཡི་ཉེ་གནས་བྱེད༔ དགྲ་བཅོམ་རྣམས་ཀྱིས་གུས་པའི་ཕྱག་འཚལ་ཏེ༔ པུས་མོ་གཡས་པའི་ལྷ་ང་ས་ལ་བཙུགས༔ ཁྱོད་ཀྱི་ཞམ་རིང་ངེད་ཀྱིས་བྱེད་པར་ཞུས༔ ཐུབ་དབང་ཞལ་ནི་ནག་རོག་བསྟན་ནས་སུ༔ ཁྱོད་རྣམས་ཅི་ཕྱིར་ང་ཡི་ཉེ་གནས་བྱེད༔ ན་སོ་རྒས་ཤིང་འབྱུང་བ་རྒུད་ནས་མེད༔ ཚེ་དང་ལྡན་པ་རྣམས་ཀྱིས་མཉམ་པར་གཞག༔ ཐུབ་དབང་ཐུགས་ཀྱི་རྩེ་མོ་གང་ལ་གཏད༔ དགྲ་བཅོམ་རྣམས་ཀྱི་ཡེ་ཤེས་སྤྱན་གྱིས་གཟིགས༔ དགེ་སློང་པཱུརྞ་ཤཱི་ལར་གཏད་པ་ནི༔ མཽངྒལ་གྱི་བུ་ཡིས་མཐོང་ནས་སུ༔ དགྲ་བཅོམ་པ་ནི་ལྔ་བརྒྱས་པཱུརྞ་ལ༔ ཕྱག་བཙལ་ཐུབ་པའི་ཞམ་རིང་གྱིས་ཤིག་བརྗོད༔ ཐུབ་པའི་དབང་པོས་ཀུན་དགའ་ལེགས་སོ་གསུངས༔ ཞལ་གྱི་དཀྱིལ་འཁོར་འཛུམ་པའི་མདངས་ཀྱང་བསྟན༔ ང་ཡིས་ཉེ་གནས་མི་ཡོང་བྱེད་དགོས་ན༔ བཅའ་བ་རྣམ་པ་འདི་གསུམ་གནང་བར་ཞུ༔ ལྟོ་དང་གོས་ནི་རང་ལ་ཟ་བ་དང་༔ ངས་ནི་ཞུ་བ་གང་ཞུས་གནང་བ་དང་༔ ང་མེད་ཤུལ་དུ་ཆོས་མི་གསུང་དང་གསུམ༔ འདི་གསུམ་བཅོམ་ལྡན་འདས་ཀྱིས་གནང་བར་མཛོད༔ ཐུབ་དབང་འཛུམ་པའི་ཉ་རྒྱས་ཟླ་ཞལ་བསྟན༔ ཀུན་དགའ་བོ་ཁྱོད་ལེགས་སོ་ལན་གསུམ་གསུངས༔ ང་ཡིས་དྲི་བ་དང་པོར་སྔ་བ་ནི༔ དགེ་སློང་ལེགས་པའི་སྐར་མ་ཇི་ལྟར་དྲིས༔ ཆོས་ཀྱི་བདག་ཉིད་སངས་རྒྱས་དེ་ཞལ་ནས༔ ཐོས་མང་དགེ་སློང་ལེགས་པའི་སྐར་མ་འདི༔ ད་སྟེ་ཞག་བདུན་ཚེ་ཡི་དུས་བྱས་ནས༔ མེ་ཏོག་ལྡུམ་རར་ཡི་དྭགས་ཞིག་ཏུ་སྐྱེ༔ ཀུན་དགའ་བོ་ཡིས་ལེགས་སྐར་མདུན་དུ་ཕྱིན༔ སངས་རྒྱས་གསུང་དེ་རྣ་བར་བཏབ་པ་དང་༔ ལེགས་པའི་སྐར་མས་སེམས་ལ་ཟོན་བཅུག་སྟེ༔ རེས་འགའ་ཁོ་ཡི་བརྫུན་དེ་བདེན་གྱི་ཡོད༔ ཞག་བདུན་ནང་བར་ཞེས་ཁྲེལ་འདེད་དགོས་སྙམ༔ ཞག་དྲུག་བར་དུ་འདུག་ས་གཅིག་ཏུ་བསྡད༔ སྨྱུང་སྦྱངས་རྒྱུན་བཅད་ཟ་མ་མ་ཟོས་སོ༔ ཞག་བདུན་འགྲོ་བའི་ནུབ་མོ་ཁ་བསྐམས་ནས༔ ཆུ་འཐུངས་ཆུ་མ་འཇུ་བར་ཚེ་དུས་བྱས༔ ཀུན་དགའ་བོ་ཡིས་ནང་ཞོགས་ལྟ་རུ་ཕྱིན༔ ཇི་ལྟ་བ་བཞིན་གྱུར་ཏེ་ངེས་ཤེས་སྐྱེས༔ དེ་ནས་མེ་ཏོག་ལྡུམ་རར་ཕྱིན་པ་དང་༔ ཡི་དྭགས་ཆེན་པོ་ལྟར་མི་བཟོད་པའི་ལུས༔ ཐུབ་པའི་དབང་པོ་གར་བཞུགས་རྒྱབ་བསྟན་འདུག༔ དེ་བཞིན་ཆོས་སྨྲས་རྣ་བ་ལག་པས་འགེབས༔ རྐྱེན་དེས་བྱས་ཏེ་བདག་གིས་ཞམ་རིང་བྱས༔ ལེགས་པའི་སྐར་མ་ལོ་གྲངས་ཉི་ཤུ་བཞི༔ ཀུན་དགའ་བོས་ནི་ལོ་གྲངས་ཉི་ཤུ་གཅིག༔ ཐུབ་དབང་སུམ་ཅུ་སོ་ལྔའི་ལོ་ལོན་ནས༔ སྐྱེ་བ་ལྕགས་ཕོ་ཁྱི་ཡི་ལོ་ལ་ནི༔ སྔོན་ཆད་མ་བསྐོར་ཆོས་ཀྱི་འཁོར་ལོ་བསྐོར༔ རྡོ་རྗེ་གདན་དང་ཝཱ་རཱ་ཎ་སཱི་རུ༔ འཁོར་ལོ་དང་པོ་ལྔ་སྡེ་བཟང་ལ་བསྐོར༔ སྡུག་བསྔལ་ཀུན་འབྱུང་འགོག་པ་ལམ་བདེན་པ༔ ལོ་བདུན་ཟླ་བ་གཉིས་ཀྱིས་མ་ཚང་བར༔ བདེན་པ་བཞི་བལྡབས་སྤྲོས་ནས་བཅུ་གཉིས་གསུངས༔ མདོ་སྡེ་ལེགས་ཉེས་བསྟན་དང་ལས་བརྒྱ་པ༔ མདོ་སྡེ་ལས་རྣམ་འབྱེད་དང་ལས་རྣམ་འཐག༔ མདོ་སྡེ་ལས་ཀྱི་རྣམ་སྨིན་བསྟན་པ་དང་༔ གང་པོའི་རྟོགས་བརྗོད་བྲམ་ཟེ་ཚོགས་ཀྱི་མདོ༔ དྲིན་ལན་བསབས་མདོ་མཛངས་བླུན་དྲན་ཉེར་གཞག༔ དེ་དག་དྲང་དོན་བསྟན་པའི་མདོ་བཅུའོ༔ ཉོན་མོངས་འདོད་ཆགས་འདུལ་བའི་གཉེན་པོ་རུ༔ འདུལ་བ་གཞི་དང་རྣམ་འབྱེད་གཞུང་བླ་མ༔ ཕྲན་ཚེགས་བཞི་ནི་རྩ་བའི་མདོ་བཞིའོ༔ རྩ་བའི་ལུང་དང་དགེ་སློང་སོ་ཐར་དང་༔ དགེ་སློང་མ་ཡི་སོ་ཐར་ལ་སོགས་པ༔ ཐེག་དམན་དྲང་ཕྱིར་ཆོས་ཚུལ་དཔག་མེད་གསུངས༔ ཉོན་མོངས་སྤང་དང་འགེགས་ཤིང་ཚོགས་དྲུག་འདོད༔ ས་ནི་བརྒྱད་འདོད་གང་ཟག་བདག་མེད་དང་༔ ཆོས་ཀྱི་བདག་མེད་ཀྱི་ནི་ཕྱེད་རྟོགས་པའི༔ འབྲས་བུ་དགྲ་བཅོམ་འཐོབ་པའི་ཆོས་འཁོར་བསྐོར༔ འཁོར་ལོ་བར་པ་མེ་ཕོ་འབྲུག་ལོ་ནས༔ ཤིང་མོ་གླང་བར་མ་ག་དྷ་ཡི་ཡུལ༔ རྒྱལ་པོའི་ཁབ་དང་བྱ་རྒོད་ཕུང་པོའི་རིར༔ བྱམས་པ་སྤྱན་རས་གཟིགས་སོགས་བྱང་སེམས་འཁོར༔ རབ་འབྱོར་ལ་སོགས་དགེ་སློང་ལྔ་སྟོང་ལ༔ ལོ་བཅུའི་བར་དུ་མཚན་ཉིད་མེད་ཆོས་གསུངས༔ ཉོན་མོངས་ཞེ་སྡང་འདུལ་བའི་གཉེན་པོ་རུ༔ ངེས་དོན་མདོ་སྡེ་རྒྱས་འབྲིང་གསུམ་དུ་གསུངས༔ སྟོང་ཕྲག་བརྒྱ་པ་ཉི་ཁྲི་ལྔ་སྟོང་པ༔ ཁྲི་བརྒྱད་སྟོང་པ་ཤེས་རབ་ཁྲི་པ་དང་༔ བརྒྱད་སྟོང་པ་དང་སྡུད་པ་ཡུམ་དྲུག་གོ༔ རབ་རྩལ་ཞུས་དང་ཤེར་ཕྱིན་ལྔ་བརྒྱ་པ༔ རྡོ་རྗེ་གཅོད་པ་ཚུལ་བརྒྱ་ལྔ་བཅུ་པ༔ ཀཽ་ཤི་ཀ་སུམ་ཅུ་སྒོ་ཉེར་ལྔ༔ ཤེས་རབ་སྙིང་པོ་ཡི་གེ་ཉུང་ངུ་དང་༔ ཡི་གེ་གཅིག་མ་དཀོན་བརྩེགས་འདུས་པ་བཞི༔ ཤེར་ཕྱིན་བདུན་བརྒྱ་པ་སྟེ་སྲས་བཅུ་གཅིག༔ དེ་ལྟར་ཡུམ་སྲས་བཅུ་བདུན་གཞན་ཡང་ནི༔ ཕར་ཕྱིན་སྟོང་ཉིད་སྟོན་པའི་ཆོས་གསུངས་པ༔ མངོན་པར་རྟོགས་པའི་སྐབས་བརྒྱད་དོན་བདུན་ཅུ༔ ལམ་ལྔ་ས་བཅུ་འགྲེས་རྐང་བརྒྱ་རྩ་བརྒྱད༔ ཉོན་མོངས་རྣམ་སྦྱོང་ཚོགས་ནི་བརྒྱད་དུ་འདོད༔ ཆོས་དང་གང་ཟག་གཉིས་ཀའི་བདག་མེད་རྟོགས༔ ས་བཅུ་རྫོགས་ནས་ཆོས་སྐུ་འཐོབ་པར་བསྟན༔ འཁོར་ལོ་ཐ་མ་ཡངས་པ་ཅན་གྱི་ཡུལ༔ མེ་ཕོ་སྟག་ནས་ས་ཕོ་སྟག་གི་བར༔ ནཱ་ལེནྡྲ་ཡི་གཙུག་ལག་མ་ལ་ཡ༔ པདྨ་ཅན་དང་ལྷ་གནས་ལ་སོགས་པར༔ ལྷ་ཀླུ་དྲི་ཟའི་བུ་མོ་ཤེས་རབ་གཟིངས༔ བྱང་ཆུབ་སེམས་དཔའ་རྣམ་གྲོལ་སྡེ་སོགས་ལ༔ བཅུ་གསུམ་བར་དུ་ངེས་དོན་ཆོས་འཁོར་བསྐོར༔ ཕལ་ཆེན་དཀོན་བརྩེགས་ལངྐར་གཤེགས་པ་དང་༔ དགོངས་པ་ངེས་འགྲེལ་དཔལ་ཕྲེང་སེང་གེའི་སྒྲ༔ དབུས་འགྱུར་ཚལ་དང་སྔོན་གནས་བརྒྱ་རྩ་བརྒྱད༔ པད་དཀར་གསེར་འོད་དམ་པ་མྱང་འདས་མདོ༔ བྱམས་ཞུས་མངོན་པའི་སྡེ་སྣོད་ལ་སོགས་གསུངས༔ སེམས་ཅན་ཁམས་བཞུགས་བདེ་གཤེགས་སྙིང་པོ་བསྟན༔ འཁོར་ལོ་བཞི་པ་གནས་ནི་མ་ལ་ཡ༔ ལྕང་ལོ་ཅན་དང་གནམ་ལྕགས་ཡོད་པའི་རྩེར༔ ལྷ་ཡི་དབང་པོ་བརྒྱ་བྱིན་ཞུ་བ་ཕུལ༔ ཕྱི་རྒྱུད་ཀྲཱི་ཡའི་ཆོས་ཀྱི་འཁོར་ལོ་བསྐོར༔ རིག་སྔགས་ཀུན་གྱི་ཁོག་དབུབ་དཔུང་བཟང་རྒྱུད༔ རིག་སྔགས་ལག་ན་རྡོ་རྗེ་དབང་བསྐུར་རྒྱུད༔ རིག་སྔགས་གསལ་བ་རིག་པ་མཆོག་གི་རྒྱུད༔ རིག་སྔགས་འདུལ་བ་སིདྡྷི་ཀ་རིའི་རྒྱུད༔ རིག་སྔགས་འཕྲིན་ལས་ཁམས་གསུམ་རྣམ་རྒྱལ་རྒྱུད༔ རིག་སྔགས་དགོངས་པ་བསམ་གཏན་ཕྱི་མའི་རྒྱུད༔ འཇམ་དཔལ་རྩ་རྒྱུད་རྡོ་རྗེ་མི་འགྱུར་རྒྱུད༔ དོན་ཡོད་ཞགས་པ་རྡོ་རྗེ་རྣམ་འཇོམས་རྒྱུད༔ གཏུམ་ཆེན་མི་གཡོ་བ་ཡི་རྒྱུད་ལ་སོགས༔ ཀྲི་ཡ་སྡེ་དྲུག་སྡེ་ལྔ་ལ་སོགས་གསུམ༔ དགའ་ལྡན་གནས་སུ་ཨུ་པ་སྡེ་བཞི་གསུངས༔ འཇམ་དཔལ་ཡེ་ཤེས་སེམས་དཔའི་དྲི་མེད་རྒྱུད༔ འཇམ་དཔལ་རྣོན་པོ་དྲི་མ་མེད་པའི་རྒྱུད༔ འཇམ་དཔལ་དྲ་བ་གཅོད་དང་གསང་བརྟན་རྒྱུད༔ འཁོར་ནི་འདོད་ཁམས་གཟུགས་ཁམས་འཁོར་ལ་གསུངས༔ ནཻརཱཉྫ་ན་འོག་མིན་གནས་སོགས་སུ༔ དེ་ཉིད་བསྡུས་པ་དཔལ་མཆོག་དང་པོ་དང་༔ རྡོ་རྗེ་རྩེ་མོ་ངན་སོང་སྦྱོང་བའི་རྒྱུད༔ ས་མོ་ཡོས་ནས་ཤིང་མོ་བྱ་ཡི་བར༔ ལོ་བདུན་བར་དུ་གསང་སྔགས་ཕྱི་པ་གསུངས༔ ནང་པ་བླ་མེད་རྡོ་རྗེའི་ཐེག་པ་ནི༔ ཕྱག་ན་རྡོ་རྗེས་སྟོན་ཅིག་ལུང་བསྟན་ནས༔ ཚིག་གཅིག་མ་གསུངས་བསྟན་པའི་སེལ་བྱེད་གསུངས༔ ཡུལ་གཅིག་རྒྱ་གར་རྡོ་རྗེ་གདན་གཅིག་ན༔ བསྟན་པ་གཅིག་ལ་སྟོན་པ་གཉིས་མི་འབྱུང་༔ བྱུང་ན་མི་སྲིད་ཐུབ་པའི་བསྟན་པ་བརྗེ༔ ཉོན་མོངས་འདོད་ཆགས་འདུལ་བའི་གཉེན་པོ་རུ༔ འདུལ་བའི་སྡེ་སྣོད་ཉི་ཁྲི་ཆིག་སྟོང་གསུངས༔ ཉོན་མོངས་ཞེ་སྡང་འདུལ་བའི་གཉེན་པོ་རུ༔ མདོ་སྡེའི་སྡེ་སྣོད་ཉི་ཁྲི་ཆིག་སྟོང་གསུངས༔ ཉོན་མོངས་གཏི་མུག་འདུལ་བའི་གཉེན་པོ་རུ༔ མངོན་པའི་སྡེ་སྣོད་ཉི་ཁྲི་ཆིག་སྟོང་གསུངས༔ དུག་གསུམ་ཆ་མཉམ་འདུལ་བའི་གཉེན་པོ་རུ༔ གསང་སྔགས་སྡེ་སྣོད་ཉི་ཁྲི་ཆིག་སྟོང་གསུངས༔ ཆོས་ཀྱི་སྒོ་མོ་བརྒྱད་ཁྲི་བཞི་སྟོང་དེ༔ བསྡུ་ན་གསུང་རབ་ཡན་ལག་བཅུ་གཉིས་འདུ༔ དབྱངས་བསྙད་མདོའི་སྡེ་ལུང་དུ་བསྟན་པའི་སྡེ༔ ཚིགས་བཅད་ཆེད་དུ་བརྗོད་དང་གླེང་གཞིའི་སྡེ༔ རྟོགས་བརྗོད་སྐྱེས་རབས་ཤིན་ཏུ་རྒྱས་པའི་སྡེ༔ རྨད་བྱུང་གཏན་དབབ་དེ་ལྟར་བྱུང་བའི་སྡེ༔ བསྡུས་པས་འདུལ་བ་མདོ་སྡེ་མངོན་པ་གསུམ༔ བརྒྱད་ཅུ་རྩ་གཉིས་བར་དུ་ཆོས་འཁོར་བསྐོར༔ ཤིང་མོ་བྱ་ལོ་མེ་ཕོ་བྱི་བའི་ཟླ༔ ཚེས་བརྒྱད་ནམ་གུང་ཐུབ་པ་མྱ་ངན་འདས༔ ད་ལྟ་ཤིང་ཕོ་རྟ་ཡིས་ལོ་བཅུ་སོང་༔ དེ་སྐད་གསུངས་པས་སུ་མི་ཏྲ་ནི་ཚིམ༔ ལོ་ལྔའི་བར་དུ་ཉིན་མཚན་ཁ་སྦྱར་ནས༔ མདོ་སྔགས་གཉིས་ཀྱི་ལུང་རྣམས་རྫོགས་པར་ཞུས༔ རིམ་གྱིས་ཉམས་སུ་ལེན་པའི་ཐབས་སུ་འདུག༔ མཚན་ཉིད་སྡེ་གསུམ་ཚིག་མང་དོན་ཆུང་དགོངས༔ ཚིག་ཉུང་དོན་ཆེ་གསང་སྔགས་ཕྱི་ནང་གཉིས༔ འདོད་ཐོབ་ཤེས་པ་རྩོལ་སྒྲུབ་སེམས་རྒྱུད་བཅིངས༔ འོག་མས་སེམས་ཉིད་དོན་དེ་མིརྟོགས་མཁྱེན༔ ཀུན་རྫོབ་དམིགས་བཅས་ཕྱོགས་སྟོང་ཤེས་སྒྲིབ་བསྒྲིབས༔ དོན་དམ་རང་བཞིན་ཡེ་སྟོང་ཡེ་ཤེས་ཡིན༔ ཁྱད་དུ་འཕགས་པའི་ཆོས་ཤིག་བཙལ་དགོས་སྙམ༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ ཀུན་དགའ་བོ་ལ་ཕྱི་ཐུབ་པའི་ཐེག་པ་གསུམ༔ ནང་སྔགས་ཀྱི་ཐེག་པ་གསུམ༔ རྒྱུ་མཚན་ཉིད་ཀྱི་ཐེག་པ་ལ་སྦྱངས་པའི་ལེའུ་སྟེ་ཉེར་བདུན་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除

robotstxt: allowed

filter: keep


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་རྒྱལ་པོའི་ཞལ་ནས་བློན་པོ་ལ༔ ལྷ་ལྕམ་མནྡཱ་ར་བ་ཁྲིད་ཤོག་གསུངས༔ བློན་པོས་མྱུར་ཕྱིན་དོང་གི་ཁ་བཤུས་ནས༔ ཚེར་མ་ཐམས་ཅད་གཡས་གཡོན་དོར་ནས་སུ༔ ཡབ་ཀྱི་ཞལ་ནས་ཕོ་བྲང་བྱོན་གྱིས་གསུངས༔ ལྷ་ལྕམ་ད་གཤེགས་ཕོ་བྲང་ནང་དུ་གཤེགས༔ ལན་མང་སྨྲས་ཀྱང་མ་ཐོས་བཞིན་དུ་མཛད༔ བློན་པོས་ནང་ཕྱིན་རྒྱལ་པོའི་སྙན་དུ་གསོལ༔ ལྷ་ལྕམ་ཁྲོས་ནས་ལན་མི་སྟེར་བར་འདུག༔ རྒྱལ་པོ་དེ་མ་ཐག་ཏུ་སྤྱན་ཆབ་ཤོར༔ བུ་མོ་བདེན་གྱིས་ཨ་མ་སོང་ཤོག་གསུངས༔ བཙུན་མོས་གོས་ཁྱེར་ལྷ་ལྕམ་མདུན་དུ་ཕྱིན༔ ལྷ་ལྕམ་ཚེར་མ་ཐམས་ཅད་ཤ་ལྤགས་དིམ༔ ལྟ་མི་བཟོད་པ་སྙིང་རྗེའི་གནས་སུ་འདུག༔ བུ་མོ་གོས་གྱོན་ཕོ་བྲང་ནང་དུ་འདོང་༔ དེ་སྐད་སྨྲས་པས་ལྷ་ལྕམ་ཞལ་ན་རེ༔ ཨ་མ་བུ་མོ་ཡབ་ཀྱི་བཀའ་མི་གཅོག༔ མི་ལོ་ཉི་ཤུ་རྩ་ལྔ་མ་སོང་བར༔ སྡུག་ཀྱང་འདུག་ས་འདི་གར་སྡོད་དོ་ཟེར༔ བཙུན་མོས་ལག་ནས་འཐེན་ཀྱང་འགྲོར་མ་བཏུབ༔ བུ་མོས་ཕོད་པ་ཟེར་ཞིང་ཁ་སྙིང་གཏུགས༔ བཙུན་མོ་གཡོག་མོས་མང་དུ་བཤུམས་པ་ཡིས༔ བུད་མེད་གཅིག་བྱུང་གཉིས་བྱུང་མང་པོ་འདུས༔ དེ་ནས་ཟ་ཧོར་མོ་ལུས་ཐོབ་ཚད་ཚོགས༔ ཐམས་ཅད་ངུ་ཞིང་ལུང་པ་འབའ་དིར་སོང་༔ རྒྱལ་པོའི་ཐུགས་ལ་བུ་མོ་ཤིའམ་སྙམ༔ རྒྱལ་པོ་ཉིད་ཀྱིས་ལྷ་ལྕམ་མདུན་དུ་ཕྱིན༔ བུ་མོའི་ཆོས་གེགས་བྱས་པ་ང་ཡིན་མོད༔ འགྱོད་པ་ཅན་གྱི་ཕ་ལ་བུ་མོས་སོམས༔ ང་ཡིས་མཐོ་མཐོ་བྱས་པས་དམའ་དམའ་བྱུང་༔ དོན་མ་ཤེས་པས་སྙིང་ང་གཅོང་གིས་ཟིན༔ ཞེས་གསུངས་ཁ་དང་སྙིང་གཏུགས་ངུད་མོ་འབྱིན༔ དེ་ནས་ལྷ་ལྕམ་ཕོ་བྲང་ནང་དུ་ཕྱིན༔ སློབ་དཔོན་ཞལ་མཐོང་སྐྱབས་སུ་སྙིང་ནས་མཆི༔ ལྷ་ལྕམ་དམའ་བའི་ས་ལ་པུས་བཙུགས་ནས༔ ཞེ་སར་བཅས་པའི་སྙན་ངག་ཚིག་བསྟོད་པ༔ ཨེ་མ་ཧོ༔ དགེ་མེད་གླིང་དུ་སངས་རྒྱས་སྤྲུལ་པ་བྱོན༔ མི་འཇིགས་སྟོབས་ལྡན་རེ་དོགས་མེད་པར་འཕྱོ༔ ཕྱག་ཞབས་རྫུ་འཕྲུལ་ཉམ་ང་མེད་པའི་སྐུ༔ རྫུ་འཕྲུལ་ཅིར་ཡང་གསལ་བ་བཀྲ་ཤིས་ཤིང་༔ པད་སྡོང་ལས་འཁྲུངས་དཀར་ལ་དམར་མདངས་ཅན༔ བཟང་པོའི་མཚན་གྱིས་སྐུ་ལ་བརྒྱན་པ་ནི༔ ལེགས་པའི་དཔེ་བྱད་མཚན་བཟང་སུམ་ཅུ་གཉིས༔ དུས་གསུམ་སངས་རྒྱས་པད་འབྱུང་སྐུ་ལ་རྫོགས༔ པད་འབྱུང་སྐུ་ཡིས་ཐ་དད་མོས་པ་འདུལ༔ མཚན་དང་དཔེ་བྱད་ལོངས་སྤྱོད་རྫོགས་པའི་སྐུ༔ རི་རབ་ལྟ་བུར་སྐུ་ནི་ལྷུན་བརྗིད་མཐོ༔ རི་རྒྱལ་བུམ་པ་ལྟ་བུར་དབུ་ནི་ཟླུམ༔ བུང་བ་ཨུཏྤལ་ལྟ་བུར་དབུ་སྐྲ་མཛེས༔ ཟླ་བ་རྒྱས་པ་ལྟ་བུ་དཔྲལ་དབྱེས་ཆེ༔ སྐར་ཆེན་ཤར་འདྲ་སྤྱན་གཉིས་གནག་ཅིང་རིང་༔ འདི་ཡི་སྨིན་མ་ཁྱུང་ཆེན་ལྡིང་བ་འདྲ༔ ཁྱུང་གཤོག་བརྒྱངས་པ་ལྟ་བུར་རྫི་མ་ལེགས༔ སྙན་ནི་པདྨ་ཁ་ཕྱེ་ལྟ་བུ་སྟེ༔ ཤངས་རྒྱུད་ལེགས་ཤིང་ལྟ་ན་སྡུག་པའི་ཤངས༔ རབ་མཛེས་མཆུ་སྒྲོས་པདྨའི་ཟེ་བ་འདྲ༔ ལྗགས་རིང་སྲབ་གཉེན་པདྨའི་མདོག་ལྟར་དམར༔ ཚེམས་དཀར་ཐགས་བཟང་དུང་མདོག་གངས་རི་འདྲ༔ ཚེམས་ཕྲེང་ལྔ་བཅུ་རྩ་བརྒྱད་ཞལ་ལ་མཛེས༔ ཞི་བའི་ཞལ་མཐོང་ཨོས་ཀོ་ལྷང་ངེ་བ༔ ཀ་ལ་པིངྐ་ལྟ་བུ་ཚངས་པའི་དབྱངས༔ ཞལ་ཚོམས་དོམ་ནག་དཀྱུས་འདྲ་ལྟ་བུར་རིང་༔ སྐུ་མདོག་དུང་ལ་ཕོ་ཚོས་བསྐུས་པ་འདྲ༔ མགུལ་ནི་བུམ་པའི་མགྲིན་པ་ལྟ་བུར་ལེགས༔ འདི་ཡི་སྐུ་སྟོད་སེང་གེ་འགྱིང་པ་འདྲ༔ དཔུང་པའི་མགོ་ཟླུམ་ཕྲག་པ་ཡན་ལག་རྒྱས༔ ཕྱག་ཞབས་སོར་མོ་དྲ་བས་འབྲེལ་བ་དང་༔ སེན་མོའི་མདོག་ནི་ཟངས་དམར་ཤེལ་འོད་འདྲ༔ པདྨའི་སྦུ་གུ་ལྟ་བུར་ལྟེ་བ་མཛེས༔ བྱིན་པ་ཨེ་ན་ཡ་འདྲ་ཞབས་པད་འབུར༔ མཁའ་ལ་འཇའ་འཁྱུས་ལྟ་བུར་འཕུར་རྩལ་འགྲོ༔ སྦ་བ་སྦུབས་སུ་རྟ་གླང་ལྟ་བུར་ནུབ༔ གཞོན་ནུ་བཙས་འདྲ་སྐུ་ལུས་ཡན་ལག་རྒྱས༔ འཛུམ་ཤིང་ཤིན་ཏུ་མཛེས་པའི་དྲི་མེད་ཞལ༔ གཟུགས་བལྟས་མི་ངོམས་སྐྱེ་བོས་མཐོང་ན་དགའ༔ འོད་ཟེར་དུ་མ་འབར་བས་འོད་ཁྱིམ་འདྲ༔ རོ་མཆོག་འཇམ་ཞིང་དམ་པ་མཆོག་རབ་འཕགས༔ མི་ཤིགས་རྡོ་རྗེ་ལྟ་བུར་ཟག་པ་མེད༔ འདྲ་བ་འདི་དག་པད་འབྱུང་མཚན་བཟང་པོ༔ སུམ་ཅུ་རྩ་གཉིས་རྒྱལ་སྲས་སྐུ་ལ་བསྟོད༔ ཅེས་པས་གུས་བསྟོད་ཕྱག་ཀྱང་མང་དུ་འཚལ༔ དགྱེས་པའི་ཞལ་བསྟན་བདག་ལ་འདི་སྐད་གསུངས༔ ཆ་མཐུན་རྟགས་ཙམ་ཕྱི་ཡི་སྡུག་བསྔལ་བཞི༔ ཁ་ཅིག་ད་ལྟའི་དགྲ་ལ་ངོས་འཛིན་ཏེ༔ དེ་མིན་དགྲ་སྡང་ངན་སོང་གསུམ་ལ་ཟེར༔ ད་ལྟའི་དགྲ་འདི་གཉེན་འགྲོར་ཚགས་མེད་གསུངས༔ གཉེན་བྱམས་ད་ལྟའི་གཉེན་ལ་ངོས་འཛིན་ཏེ༔ གཉེན་བྱམས་བྱ་བ་མཚན་ལྡན་བླ་མ་ཡིན༔ ཕན་པའི་ལམ་སྟོན་གནོད་པའི་ལམ་ལས་ཟློག༔ ད་ལྟའི་གཉེན་བྱམས་ཤ་ཚ་བཞིན་དུ་བྱས༔ ཆོས་བཤོལ་གང་མིན་འདུག་པ་ཐམས་ཅད་སློབ༔ དཔེ་ངན་མང་པོ་བགྲང་ཞིང་འཁོར་བར་བསྐྱུར༔ མེད་པ་བཙལ་གྱིས་མི་རྙེད་སྡུག་བསྔལ་རྒྱུ༔ ནོར་དང་ལོངས་སྤྱོད་འདི་ལ་མི་ཟེར་ཏེ༔ ད་རྟའི་ནོར་དང་ལོངས་སྤྱོད་བཙལ་ཀྱང་རྙེད༔ བཙལ་བས་མི་རྙེད་འཕགས་པའི་ནོར་བདུན་ཡིན༔ ཡོད་པ་བསྐྱངས་ཀྱིས་མི་ལང་སྡུག་བསྔལ་ཏེ༔ ད་ལྟའི་འཁོར་འདབ་ནོར་ལ་ཟེར་བ་མིན༔ སངས་རྒྱས་རང་ལ་ཡོད་པ་ཡན་པར་ཤོར༔ ངོ་མ་འཕྲོད་པས་བསྐྱངས་ཀྱང་མ་འཁྱོངས་ཡིན༔ རྐྱེན་ངན་དངོས་གྲུབ་ཤེས་པས་དང་དུ་ལོང་༔ བར་ཆད་ཡོན་ཏན་ཤེས་པས་ནང་དུ་བསུབས༔ དེ་སྐད་གསུངས་པས་ལྷ་ལྕམ་དགྱེས་པར་གྱུར༔ དེ་ནས་རྒྱལ་སྲིད་ལྷ་ལྕམ་བཅས་པ་དང་༔ ནོར་གྱི་བང་མཛོད་དཔག་ཏུ་མེད་པ་ཡི༔ ཡིད་བཞིན་ནོར་བུ་སྐྱེ་བདུན་རིལ་བུ་རྣམས༔ ཆགས་ཞེན་མེད་པར་སྤྲུལ་སྐུའི་དྲུང་ཕུལ་ནས༔ ཆོས་ཀྱི་འཁོར་ལོ་བསྐོར་ནས་ཞུ་བར་ཕུལ༔ རྒྱལ་པོ་མ་འདས་བར་དུ་བཞུགས་པར་ཞུས༔ ཟ་ཧོར་མ་སྨིན་བར་དུ་བསྡད་ཀྱིས་གསུངས༔ བཀའ་འདུས་ཆོས་ཀྱི་རྒྱ་མཚོའི་ཆོས་བཀའ་ཕྱེས༔ སངས་རྒྱས་བསྟན་པ་མཐའ་དབུས་མེད་པར་བརྡལ༔ ཕྱོགས་བཅུ་ཀུན་ཏུ་པད་འབྱུང་སྙན་པས་ཁྱབ༔ མུན་སངས་ཤེས་པ་བུན་ཅིང་རིག་པ་བདེ༔ ཁས་བརྒྱ་ཆོས་བྱེད་སྡིག་མེད་དགེ་བ་འཕེལ༔ རྒྱལ་སྲས་པདྨ་འབྱུང་གནས་གདུལ་ཞིང་གྱུར༔ སེམས་ཅན་མ་སྨིན་པ་ནི་གཅིག་ཀྱང་མེད༔ དེ་ནས་གཏམ་ཚོལ་རང་རང་ཡུལ་ལ་བགྲོད༔ ཐོས་མཐོང་བཀང་སར་རང་རང་རྒྱལ་པོས་སྨྲས༔ ཐམས་ཅད་མི་བདེན་སྒྱུ་མ་ཡིན་མཆིས་ཟེར༔ མཐའ་ཡི་རྒྱལ་པོས་དམག་བསྡུས་བརྒྱག་པར་བརྩམས༔ རྒྱ་གར་རྒྱལ་པོ་གྲགས་འཛིན་ཞེས་པའི་བུ༔ མ་ཧཱ་པཱ་ལས་དམག་ཁྱེར་འོངས་པ་ལ༔ ཟ་ཧོར་མི་རྣམས་ས་བསྲེག་རྡོ་རྔོད་བྱེད༔ ལ་ལ་ཡར་སྐྱེལ་ལ་ལ་མར་སྐྱེལ་ཞིང་༔ ལ་ལ་འཐབ་ཟེར་གོ་གསར་བྱེད་པ་ལ༔ རྒྱལ་སྲས་དམ་པ་པདྨ་འབྱུང་གནས་ཀྱིས༔ སྐད་ཅིག་ལྷ་མ་ཡིན་གྱི་གནས་སུ་བྱོན༔ པདྨ་རྣམ་པར་རྒྱལ་བའི་མདའ་གཞུ་གཡར༔ མདའ་གཞུ་གླང་པོ་ཆེ་ལ་བཀལ་ནས་སུ༔ གྱད་གཉིས་སྔོན་མཇུག་བསྐུལ་ནས་དམག་གསེབ་བཏང་༔ གཞུ་འདིར་མདའ་འདི་འཕེན་པའི་དམག་སྟོང་ཡོད༔ འཐབ་ཡ་བྱེད་པའི་ལག་ཆ་ས་རེ་གྱིས༔ ཞེས་པའི་ཤོག་འཕྲིན་མ་ཧཱ་པཱ་ལར་སྤྲད༔ གཞུ་དེ་དམག་གིས་འཐེན་པས་ཁ་མ་ཕྱེད༔ འདི་ནི་ཁེངས་པ་མི་སྲིད་བརྫུན་ཡིན་པས༔ ངེས་པར་བདེན་ན་ཕོབ་ལ་ཁྱེར་ཤོག་ཟེར༔ གླང་པོར་གཞུ་བཀལ་ཟ་ཧོར་ཡུལ་དུ་འོངས༔ གཞུ་འདི་ཕོབ་ལས་བསྐུར་ཟེར་སྨྲས་པ་དང་༔ རྒྱལ་བས་སྟོབས་ལྡན་གཞུ་དེ་ཐབས་ཀྱིས་ཕབ༔ དགྱེ་ལང་དགུ་ལང་བྱས་ནས་བསྐུར་བཏང་བས༔ གྱད་དམག་ཐམས་ཅད་ཧ་ལས་གྱུར་པ་དང་༔ ཐུབ་པ་མི་སྲིད་ཟེར་ནས་དམག་རྣམས་ཟགས༔ རྒྱལ་པོ་གཞན་གྱི་དམག་རྣམས་ཀུན་ལ་ཡང་༔ དཔའ་བོ་ཡོད་ན་གཞུ་འདི་བདུངས་ཤིག་སྨྲས༔ གཞུ་བདུངས་སྤོབས་པ་གཅིག་ཀྱང་མ་བྱུང་ནས༔ གཞུ་འདི་འགེངས་པའི་མི་དེ་ཁྲིད་ཤོག་ཟེར༔ རྒྱལ་བས་ཁྱབ་འཇུག་རཱ་ཧུ་ལ་བཏང་སྟེ༔ དཔག་ཚད་བཅུ་རུ་རྭ་ཞིག་འབེན་ལ་བཙུགས༔ བྱང་ཆུབ་སེམས་དཔས་མདའ་བརྒྱབ་ཧ་ལས་གྱེས༔ མགོ་དགུ་བྱ་རོག་མགོ་དང་བཅུ་ཡོད་པ༔ ལུས་པོ་ཐམས་ཅད་མིག་གིས་གང་བ་ཡི༔ དམག་མི་འདུག་ཅེས་ཡོངས་སུ་གྲགས་པར་གྱུར༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ ཟ་ཧོར་ཡུལ་དུ་མཐའ་དམག་བཟློག་པའི་ལེའུ་སྟེ་ཞེ་གཉིས་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
པདྨ་བཀའ་ཐང་ལེའུ་༨༣ གཡུ་སྒྲ་སྙིང་པོས་བཻ་རོ་ཙ་ན་གདན་དྲངས་པ།7ff8
༈ བྱམས་བརྩེའི་གྲུ་ཆར་སྤྱི་གླིང་དུ་ཕེབས་བསུ་ཞུ།欢迎关注慈悲细雨乐园!
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་རྒྱལ་པོས་ཆོས་གསུང་ཞུ་བ་ཕུལ༔ ཨུ་རྒྱན་ཡུལ་ནས་སྤྱན་དྲངས་པདྨ་འབྱུང་༔ ཟ་ཧོར་ཡུལ་ནས་སྤྱན་དྲངས་ཞི་བ་འཚོ༔ ཁ་ཆེའི་ཡུལ་ནས་སྤྱན་དྲངས་བི་མ་ལ༔ སེང་གེའི་ཁྲི་ལ་ཁྲི་སྙན་པགས་པ་བཤམས༔ ཡོལ་བ་བླ་རེའི་འོག་ཏུ་གདུགས་ཕུབ་ནས༔ གཡས་སུ་རྒྱལ་མཚན་གཡོན་དུ་བ་དན་ཕྱར༔ མདུན་དུ་གསེར་གྱི་མཎྜལ་བརྒྱ་རྩ་བརྒྱད༔ གཡུ་དང་མུ་མེན་བྱུ་རུ་མརྐཏ་དང་༔ རིན་ཆེན་སྣ་ཚོགས་མཎྜལ་བཀོད་ནས་བཞག༔ སོ་སོར་ལོ་ཙཱ་བཙུགས་ནས་ཆོས་གསུང་བཅུག༔ བི་མ་མི་ཏྲ་བཻ་རོ་ཙ་ན་འདྲི༔ འབངས་ཀྱིས་རྒྱལ་མོ་ཚ་རོང་སྤྱུགས་ཞུས་པས༔ ཐལ་བརྡབས་བཻ་རོ་གསུང་ཞིང་སྤྱན་ཆབ་ཕྱུང་༔ མངོན་པ་པྲ་ཀ་ར་ཎ་སྡེ་བརྒྱད་གསུངས༔ དེ་དུས་བོད་དང་རྒྱལ་མོ་ཚ་རོང་གཉིས༔ ཚོང་འགྲོན་མང་པོ་ཡར་མར་འགྲོ་བ་ལས༔ རྒྱལ་རོང་ཚོང་པ་བོད་ཕྱིན་ལོག་བྱུང་བས༔ བོད་ཀྱི་གཏམ་དྲིས་ཇི་ལྟ་བ་བཞིན་སྨྲས༔ མཁས་པ་ཆེན་པོ་བཻ་རོ་ཙ་ན་ཡིས༔ རྣམ་ཐར་སྒོ་གསུམ་ཐང་གི་ཆོས་གྲྭ་རུ༔ གཡུ་སྒྲ་སྙིང་པོ་ལ་ཡོགས་འདོར་དུ་བཏང་༔ བནྡེ་ཕལ་པ་ཞིག་གི་ཆས་སུ་ཞུགས༔ ཞྭ་གོས་ལྷྭམ་ལ་ལྷན་པ་སྣ་ཚོགས་བརྒྱབ༔ སྦ་མཁར་རིང་མོ་ཕྱག་ཏུ་བསྣམས་ནས་ཕྱིན༔ གཡུ་སྒྲས་མཇལ་བའི་ཞུ་འཕྲིན་བསྲིངས་པ་ལས༔ ཆོས་ཀྱི་ཐུན་བབ་བག་ཙམ་བཞུགས་ཤིག་ཟེར༔ གཡུ་སྒྲ་ངང་ཐུངས་མ་བཞུགས་འཚངས་ཏེ་ཕྱིན༔ སྦ་མཁར་ལག་བཀབ་ཨོག་མཁར་བཙུགས་བྱས་ནས༔ བི་མ་ལ་ལ་ཕྱག་མི་འཚལ་བར་གཟིགས༔
ཀ་ཀ་པ་རི་ཀ་ཀ་པ་རི་གསུངས༔ བི་མས་བརྡ་ཐིམ་གསུངས་ནས་དབུ་འཕང་སྨད༔ གཡུ་སྒྲ་སྙིང་པོས་རྗེ་འབངས་ཡོངས་ལ་གཟིགས༔ སླར་ཡང་ཀ་ཀ་པ་རི་ཟེར་ནས་སོང་༔ རྒྱལ་པོ་ཁྲི་སྲོང་ལྡེའུ་བཙན་ཞལ་ན་རེ༔ སློབ་དཔོན་དབུ་འཕང་སྨ་ལ་གསུང་རེ་ཆུང་༔ བནྡེ་སྐྱ་མིན་སེར་མིན་སྐད་རེ་ཆེ༔ ཀ་ཀ་པ་རིའི་སྒྲ་དེ་ཅི་ཡིན་ཞུས༔ སློབ་དཔོན་བི་མ་མི་ཏྲའི་ཞལ་སྔ་ནས༔ ཝ་དང་སྤྲེའུ་ཇི་ལྟར་སྒྲ་བཟང་ཡང་༔ གཅན་གཟན་རྒྱལ་པོ་སེང་གེའི་སྒྲ་མི་འཁྱུར༔ ཕོ་རོག་རྡོ་རྗེ་འགྲོས་ནི་འགྲོ་མགྱོགས་ཀྱང་༔ སྟོང་གསུམ་ས་སྟེང་འཁོར་བ་ཅང་སྲིད་དམ༔ ཉན་ཐོས་བྱིས་པའི་ཆོས་ཀྱིས་འཚང་མི་རྒྱ༔ ཐེག་ཆེན་ངེས་དོན་བླ་མེད་མི་འཆད་པར༔ དེ་སྐད་ཟེར་བ་ཡིན་ནོ་རྒྱལ་པོར་གསུངས༔ བདག་གིས་བརྡ་ཐིམ་བྱས་པ་ཁ་རོག་སྡོད༔ ད་དུང་དུས་ལ་མ་བབ་བྱས་པ་ཡིན༔ རྗེ་འབངས་ཡོངས་ལ་བལྟས་ནས་ཟེར་བ་ནི༔ མཁས་བླུན་བྱེ་བྲག་མི་ཤེས་སྐྱོན་ཅན་ཚོ༔ རྨོངས་པ་འདུས་ནས་མཁས་པ་སུན་ཕྱུང་བཅུག༔ ངན་པ་གཞུང་ལོག་གླེན་འཐོམས་བྷ་ཀ་ར༔ ཐམས་ཅད་མཁྱེན་པ་རྒྱལ་མོ་ཚ་རོང་སྤྱུགས༔ དེ་སྐད་ཟེར་བ་ཡིན་ནོ་རྗེ་འབངས་རྣམས༔ དེ་ནས་སྐ་ཅོག་ཀུ་མཱ་ར་གསུམ་གྱིས༔ གཡུ་སྒྲ་སྙིང་པོ་ཚོལ་དུ་ཕྱིན་པ་ཡིས༔ གླིང་གསེབ་ཆང་མ་ཞིག་གི་ཁྱིམ་ན་འདུག༔ རེས་འགའ་དབྱངས་ལེན་རེས་འགའ་གསོལ་བ་འདེབས༔ ཆང་འཚོང་མ་དེ་ངུ་ཞིང་ཕྱག་འཚལ་འདུག༔ གཉགས་ཀྱིས་གྲོགས་པོ་གང་ནས་འོངས་བྱས་པས༔ རྒྱལ་མོ་ཚ་བའི་རོང་ནས་འོངས་སོ་ཟེར༔ སྐ་བས་བཻ་རོ་ཙ་ན་ཤེས་སམ་བྱས༔ ཤེས་ཤེས་ང་ཡི་བླ་མ་ཡིན་ནོ་ཟེར༔ ཅོག་རོས་སྐུ་ཁམས་བཟང་ནས་ཡོད་དམ་བྱས༔ སྐུ་ཁམས་བཟང་ཞིང་ང་ནི་ཆོས་གཏུགས་བཏང་༔ བཻ་རོ་ཙ་ནས་ཅི་མཁྱེན་ངས་ཤེས་ཟེར༔ གཉགས་ཆེན་ཀུ་མཱས་གདམས་ངག་ཞུ་བྱས་པས༔ ཡང་ན་རིག་དང་རིག་པ་བརྗེ་བར་བྱ༔ ཡང་ན་རིག་པ་མི་ཕངས་ནོར་གྱིས་བླུ༔ ཡང་ན་རིག་པ་བུ་ལ་སྦྱིན་པར་བྱ༔ ས་སེར་རྡོ་སྔོ་མཆུ་སྙུང་ལང་ལིང་དང་༔ སྐུ་ལ་མཛེས་པ་ཞལ་དུ་བདའ་བའི་བཅུད༔ ཐུགས་སུ་འབྱོན་པ་བཀོལ་ཉན་དུས་ལ་རུབ༔ དེ་བཞིན་མཆིས་ན་གདམས་ངག་སྦྱིན་ཆོག་ཟེར༔ གཉགས་ཀྱིས་བཀའ་བཞིན་བསྒྲུབས་ནས་གདམས་ངག་ཞུས༔ དེ་ནས་གཡུ་སྒྲ་ཁྲིད་ནས་ཕོ་བྲང་ཕྱིན༔ བི་མ་ལ་ཡིས་དྲི་བ་དྲིས་པ་ཡིས༔ བདག་ནི་པ་གོར་བཻ་རོ་ཙ་ནའི་བུ༔ སློབ་མ་གཡུ་སྒྲ་སྙིང་པོ་བྱ་བ་ལགས༔ དེ་སྐད་ཟེར་ནས་ཆོས་ལ་གླེང་བསླང་བྱས༔ སེམས་སྨད་ལྔ་ལ་མཁས་པ་ཞིག་འདུག་གསུངས༔ དེ་ནས་གཡུ་སྒྲས་ཀྱང་ནི་ཆོས་གྲ་བཙུགས༔ བར་སྐབས་བཅད་ནས་ཆོས་ནི་སོ་སོར་གསུངས༔ ལོ་ཙཱ་བ་ཡིས་སྐད་ཤོང་ཕྲག་ཏུ་ཉན༔ གཡུ་སྒྲས་སེམས་སྨད་སྔ་འགྱུར་ལྔ་གསུངས་ཤིང་༔ བི་མ་ལ་ཡིས་ཕྱི་འགྱུར་བཅུ་གསུམ་གསུངས༔ ཚིག་མ་མཐུན་ཀྱང་དོན་ནི་གཅིག་ཏུ་མཐུན༔ འདབ་ཆགས་མ་བུ་བསྡེབས་བཞིན་གཅིག་ཏུ་འགྲིལ༔ འགྱུར་གཉིས་གཅིག་བསྡོམས་སེམས་སྨད་བཅོ་བརྒྱད་བཏགས༔ དེ་དུས་བོད་ཀྱི་རྒྱལ་བློན་འབངས་བཅས་རྣམས༔ བཻ་རོ་ཙ་ན་སྤྱུགས་པས་འགྱོད་པ་སྐྱེས༔ བཻ་རོ་ཙ་ནའི་ཡོན་ཏན་ཐམས་ཅད་བགྲངས༔ འཕྲལ་ཞིབ་འགྲོགས་བདེ་དང་བ་འདྲེན་པའི་མི༔ སྐུ་ཡི་དཀྱིལ་འཁོར་ལྟ་བས་ཆོག་མི་ཤེས༔ ཚངས་པའི་གསུང་ནི་སྙན་པའི་དབྱངས་སུ་ལེན༔ དགུང་ལོ་བཅོ་ལྔ་ལས་ནི་མ་ལོན་པར༔ ལམ་རྒྱུས་མེད་པར་རྒྱ་གར་ཡུལ་དུ་བརྟོལ༔ འཇིགས་པ་གང་གིས་མ་ཚུགས་བོད་ཡུལ་སླེབས༔ བོད་སྤྲུག་སྒྲ་མ་ཤེས་པར་བཻ་རོས་ཤེས༔ རྒྱ་བོད་ལམ་ཞག་ཟླ་བ་བཅུ་གསུམ་ལ༔ ཟླ་བ་ཕྱེད་ཀྱིས་ཆོད་པའི་རྐང་མགྱོགས་གྲུབ༔ ཆོས་ནི་གང་ལའང་མ་རྨོངས་ཐམས་ཅད་མཁྱེན༔ ཐེག་པའི་རྣམ་གྲངས་མ་འདྲེས་སོ་སོར་ཕྱེད༔ རྫུ་འཕྲུལ་སྟོབས་ལྡན་སྟོན་པའི་ཞལ་སྐྱིན་མཆོག༔ ས་བརྒྱད་བྱང་ཆུབ་སེམས་དཔའ་འཛེར་ཞིང་སྨྲེང་༔ དེ་ནས་གཡུ་སྒྲས་རྒྱལ་མོ་ཚ་རོང་བྱོན༔ སྔར་གྱི་བཀའ་མཆིད་ཞིབ་ཏུ་གསོལ་བ་ཡིས༔ བཻ་རོ་ཙ་ན་དགྱེས་པའི་མགུར་འདི་གསུངས༔ བཻ་རོ་ཙ་ན་བདག་ཉིད་མཆིས་པ་འདི༔ ཡང་དག་བཅུ་གཅིག་དོན་དང་ཡེ་ནས་ལྡན༔ ཤེས་བྱའི་སྒྲིབ་པ་བག་ཙམ་མ་དག་པས༔ བོད་ཀྱི་སྤུ་རྒྱལ་བཙན་པོའི་ཡུལ་དུ་སྐྱེས༔ རྒྱ་གར་ཡུལ་ནས་དམ་པའི་ཆོས་བཙལ་ཡང་༔ མ་དག་བཙུན་མོ་བློན་པོ་ཀུན་བགྲོས་ནས༔ གདུལ་དཀའ་རྒྱལ་མོ་ཚ་བའི་རོང་དུ་སྤྱུགས༔ ཚ་བའི་རྒྱལ་ཁམས་ཐམས་ཅད་དཀར་པོར་བསྒྱུར༔ ད་ནི་སླར་ལོག་བོད་ཡུལ་དབུས་སུ་མཆི༔ མ་དག་སྒྱུ་མའི་ཕུང་པོ་དེར་བསྙིལ་ནས༔ ཟུང་འཇུག་འགྱུར་མེད་ནམ་མཁའི་མཐའ་བཞིན་རྒྱས༔ རྒྱལ་བློན་འབངས་བཅས་ཟོ་མདོག་བདེ་བར་བཞུགས༔ མཐར་ནི་ལོངས་སྐུའི་ཞིང་དུ་མཇལ་བར་སྨོན༔ ཞེས་གསུངས་དེ་ནས་བོད་ཡུལ་དབུས་བྱོན་པའི༔ ལམ་ཀར་སྤམ་རྒན་མི་ཕམ་མགོན་པོ་ཞེས༔ མགོ་དཀར་ལུས་འཁོགས་ལོ་བརྒྱ་ལོན་པའི་སར༔ ཞག་ས་ཕོག་པས་གང་འོངས་གར་འགྲོ་ཟེར༔ གཡུ་སྒྲས་རྒྱལ་རོང་ནས་འོངས་བོད་འགྲོ་བྱས༔ རྒད་པོ་ཧམས་ནས་འགྲོན་པོ་ཁྱེད་གཉིས་འཁྲུལ༔ ཚ་བའི་རོང་དུ་ཆོས་ཉན་མི་སྡོད་པར༔ མཁས་པ་བཻ་རོ་ཙ་ན་ཞེས་བྱ་བ༔ ཆོས་ཀྱི་ཉི་མ་ཤར་འདུག་ཟེར་བ་ཐོས༔ དེར་མི་སྡོད་པར་ཁྱེད་གཉིས་འདྲ་བ་ཟེར༔ བཻ་རོ་ཙ་ནས་དེ་ཉིད་ང་ཡིན་གསུངས༔ རྒད་པོས་མིག་ལ་འཁར་བ་བཙུགས་ནས་བལྟས༔ བཻ་རོ་ཙ་ནའི་མགུལ་པ་ལ་འཁྱུད་ནས༔ རྒད་པོས་ཡུན་ཅིག་ངུས་ནས་འདི་སྐད་ལོ༔ ང་ནི་རྒས་ཤིང་ཆོས་མེད་འཆི་མ་བཏུབ༔ ཉོན་མོངས་སྡུག་རྒན་ང་འདྲ་ཡོད་པ་སྙམ༔ ཁྱོད་དང་མཇལ་བ་སྐྱིད་རྒན་ཨ་རེ་དགའ༔ འཆི་ཀར་ཕན་པའི་ཆོས་ཤིག་ཞུ་དང་ཟེར༔ དེ་ནས་བཻ་རོས་སྒོམ་རྟེན་ལུས་ལ་བཙུགས༔ སྒོམ་ཐག་རྐེད་ལ་བསྡམས་ནས་གདམས་ངག་བཏབ༔ རྒད་པོ་ལུས་མ་བོར་བར་སངས་རྒྱས་སོ༔ དེ་ནས་བསམ་ཡས་ཆོས་གྲའི་གསེབ་ཏུ་བྱོན༔ ཕ་མ་རྒན་འཁོགས་གཉིས་ཀྱང་དེ་ན་འདུག༔ བཻ་རོས་ཞེ་བློ་བདེ་བའི་མགུར་འདི་གསུངས༔ ཞབས་ཏོག་རྣམ་གསུམ་བླ་མ་བསྟེན་པ་འདི༔ བཻ་རོ་ཙ་ན་པཎ་ཆེན་འཛོམས་པ་འདྲ༔ ཁོ་བོའི་གཏུགས་ས་འདི་རྣམས་དགྱེས་པ་ན༔ གཞན་དག་སུ་མ་མགུ་ཡང་ཞེ་བློ་བདེ༔ ཤེས་རབ་རྣམ་གསུམ་མདོ་རྒྱུད་བལྟ་བ་འདི༔ རིན་ཆེན་གླིང་དུ་ཚོང་དཔོན་ཕྱིན་པ་འདྲ༔ ལུས་སྲོག་ལོངས་སྤྱོད་ཆོས་ཕྱོགས་སོང་བ་ང་༔ ཚེ་འདིར་སྡུག་ཅིང་ཕོངས་ཀྱང་ཞེ་བློ་བདེ༔ བསླབ་པ་གསུམ་གྱིས་ལེགས་པར་བརྒྱན་པ་འདི༔ རྒྱལ་པོའི་ལྷ་གཅིག་བག་མར་ཕྱིན་པ་འདྲ༔ རང་གིས་ཆོས་ཚུགས་དྲང་པོར་ཟིན་པ་ང་༔ གཞན་གྱིས་ངན་སྨྲས་བརྗོད་ཀྱང་ཞེ་བློ་བདེ༔ སྡེ་སྣོད་གསུམ་ལ་ལྟད་མོ་ལྟ་བ་འདི༔ མུན་པའི་གླེང་དུ་སྒྲོན་མེ་བཏེགས་པ་འདྲ༔ རྐྱེན་སྐུལ་དགྲ་ལ་བཟོད་པ་སྒོམ་པ་ང་༔ གཞན་དོན་མ་ཕེར་ཟེར་ཡང་ཞེ་བློ་བདེ༔ ལུས་ངག་ཡིད་གསུམ་ཆོས་ལ་འཁོལ་བ་འདི༔ ཐག་རིང་འགྲོན་པོ་ཕ་ཡུལ་སླེབས་པ་འདྲ༔ རྟག་ཏུ་དགེ་སྦྱོར་དག་ལས་མ་ཡེངས་ང་༔ མི་རྗེས་མ་སླེབས་ཟེར་ཡང་ཞེ་བློ་བདེ༔ དུག་གསུམ་གཉེན་པོར་ཡེ་ཤེས་གཏོང་བ་འདི༔ ཚད་པའི་ནད་ལ་ག་བུར་ཐོངས་པ་འདྲ༔ བསམ་རྒྱུ་དམ་པའི་ཆོས་ལས་མེད་པ་ང་༔ བློ་ཤོ་རྒོད་དོ་ཟེར་ཡང་ཞེ་བློ་བདེ༔ ཐོས་བསམ་སྒོམ་པ་ཕྱོགས་མེད་བྱས་པ་འདི༔ ནམ་མཁའི་དཀྱིལ་དུ་མདུང་བསྐོར་བྱས་པ་འདྲ༔ ཕྱི་ནང་ཆོས་ཀྱི་སྒྲོ་འདོགས་ཆོད་པ་ང་༔ ཆོས་ཀུན་མི་ཤེས་ཟེར་ཡང་ཞེ་བློ་བདེ༔ ཨ་ཏི་རྟོགས་པའི་རྣལ་འབྱོར་འཕྱོ་བ་འདི༔ གཞན་དྲིང་མེད་པའི་ཁྲི་མུན་ཐར་བ་འདྲ༔ ཉན་འཆད་སྒོམ་ལ་མཁས་པར་གྱུར་པ་ང་༔ མི་ཆོས་མ་མཁས་ཟེར་ཡང་ཞེ་བློ་བདེ༔ རང་བས་གཞན་ལ་གཅེས་པར་འཛིན་པ་འདི༔ བྱང་ཆུབ་སེམས་དཔའི་དགེ་སྦྱོང་སྐྱེས་རབས་འདྲ༔ ངོ་བསྲུང་ཕྱོགས་སུ་གདམས་ངག་མི་སྟེར་ང་༔ མི་སེམས་མ་ཟིན་ཟེར་ཡང་ཞེ་བློ་བདེ༔ སྦྱིན་པ་གསུམ་གྱི་རྒྱགས་ཕྱེ་བསྒྲུབས་པ་འདི༔ དབུལ་པོས་ཡིད་བཞིན་ནོར་བུ་རྙེད་པ་འདྲ༔ ཅི་ཡོད་བླ་མའི་ཕྱོགས་སུ་འབུལ་བ་ང་༔ ལྟོགས་གྲི་འཁྱགས་གྲིར་ཤི་ཡང་ཞེ་བློ་བདེ༔ ཚུལ་ཁྲིམས་གསུམ་གྱི་སྐྱེལ་མ་ཁྲིད་པ་འདི༔ འཇིགས་པའི་འཕྲང་ལ་ལམ་རྒྱ་བཙུགས་པ་འདྲ༔ བཟང་ངན་འབྲིང་གསུམ་གོང་དུ་འཁུར་བ་ང་༔ འཁོས་མེད་སྙོམས་ཆུང་ཟེར་ཡང་ཞེ་བློ་བདེ༔ བཟོད་པ་གསུམ་གྱི་གོ་ཆ་གྱོན་པ་འདི༔ བཙན་པོའི་མཁར་ལ་རུ་སྦལ་འཛེགས་པ་འདྲ༔ འཇིག་རྟེན་བྱ་བ་ཐམས་ཅད་བློས་བཏང་ང་༔ ཁ་ཉེན་དབང་ཆུང་ཟེར་ཡང་ཞེ་བློ་བདེ༔ བརྩོན་འགྲུས་གསུམ་གྱི་རྟ་བཟང་རྒྱུག་པ་འདི༔ མཚང་ཆེན་མི་དང་ཡུས་ཆེན་འཕྲད་པ་འདྲ༔ སྤྱུགས་པའི་ཡུལ་དུ་མི་སྐྱོ་ཚུགས་པ་ང་༔ འགྲོ་ས་མ་བྱུང་ཟེར་ཡང་ཞེ་བློ་བདེ༔ བསམ་གཏན་གསུམ་གྱི་ས་མཁར་འཛིན་པ་འདི༔ སྤྲིན་མེད་མཁའ་ལ་ཉི་མ་ཤར་བ་འདྲ༔ སེམས་ཀྱི་གཞི་རྩ་ལེགས་པར་ཆོད་པ་ང་༔ ལྟ་ལོག་ཆོས་མིན་ཟེར་ཡང་ཞེ་བློ་བདེ༔ བསླབ་གསུམ་ལྡན་ཞིང་སྤོབས་པས་ཁྱོགས་པ་འདི༔ རི་རབ་རྩེ་ནས་རི་ཕྲན་མཐོང་བ་འདྲ༔ ཐེག་པའི་འཇུག་སྒོ་ཀུན་རྫོགས་རྫོགས་ཆེན་ང་༔ མུ་སྟེགས་ཕྲ་མེན་ཟེར་ཡང་ཞེ་བློ་བདེ༔ ཞེས་གསུངས་པཎ་ཆེན་བི་མ་མི་ཏྲ་ལ༔ སྤྱིར་ནི་སྒྲ་རིག་མཁས་པའི་པཎྜི་ཏ༔ ཁྱད་པར་གསང་སྔགས་མཁས་དང་ལྷན་ཅིག་འཛོམས༔ ངས་ལོ་བཅུ་གཅིག་བར་དུ་མདོ་སྡེ་ཉན༔ བཅུ་གཉིས་མདོ་སྔགས་ཐམས་ཅད་བོད་དུ་བསྒྱུར༔ ལོ་གཅིག་དབང་རྫོགས་ལག་ཏུ་ལེན་ཐབས་སྦྱངས༔ ཆུ་མ་འཕྲོད་པར་སྲོག་དང་དོ་བྲལ་བྱས༔ རྒྱུ་སྟོང་རྐེད་པར་དཀྲིས་ནས་བོད་དུ་འོངས༔ ཆོས་བཞིན་སྤྱད་ཀྱང་ཆོས་མིན་བློན་པོ་འགས༔ རྨོངས་པ་འདུས་ནས་མཁས་པ་སུན་འབྱིན་བྱེད༔ དམུན་པ་འདུས་ཤིང་བློ་བསྡུར་ང་ཉིད་སྤྱུགས༔ རྒྱ་གར་པཎ་ཆེན་བོད་དུ་བྱོན་པས་དགའ༔ ཟང་ཟིང་ཅང་མེད་རྒྱལ་རོང་ཆོས་ལ་འཁོད༔ དེ་ཉིད་སྒྲུབ་པའི་མཎྜལ་ཕྱག་གྱིས་འབུལ༔ ཞེས་གསུངས་བི་མ་ལ་ལ་ཕྱག་བཙལ་བས༔ བི་མ་མི་ཏྲས་བཞེངས་ནས་ཕྱག་ལན་མཛད༔ བོད་ཀྱི་པཎྜི་ཏ་གསུངས་སྤྱན་ཆབ་ཕྱུང་༔ རྗེ་འབངས་ཐམས་ཅད་བཻ་རོ་ཙ་ནར་ལྟ༔ རབ་ཏུ་ངུ་ཞིང་ཤིན་ཏུ་ངོ་མཚར་གྱུར༔ རྒྱ་གར་པཎྜི་ཏ་རྣམས་ཐལ་མོ་སྦྱོར༔ མཆི་མ་གཟགས་པར་མཆན་བསྐྱོར་ཕྱི་བར་མཛད༔ ཕ་མ་རྒན་འཁོགས་བུ་ལ་བལྟ་ཞིང་ངུ་༔ བཻ་རོ་ཙ་ནའང་ཕ་མ་སྙིང་རྗེར་དགོངས༔ མ་གཟིགས་པ་བཞིན་མཛད་ནས་སྤྱན་ཆབ་འབྱིན༔ རྒྱལ་བློན་འབངས་བཅས་ཕྱག་འཚལ་བཤགས་པ་བྱས༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ གཡུ་སྒྲ་སྙིང་པོ་ཆོས་གཏུག་ཏུ་བཏང་ཞིང་རྒྱལ་མོ་ཚ་བའི་རོང་ནས་བཻ་རོ་ཙ་གདན་དྲངས་པའི་ལེའུ་སྟེ་གྱ་གསུམ་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ 28ca ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་བཀོད་པ་ལྷུན་གྲུབ་ཕོ་བྲང་ཞེས༔ མདོག་ནི་མཐིང་ག་དཔག་ཚད་ལས་འདས་པ༔ དབྱིབས་ནི་ཟླུམ་པོ་འཇའ་འོད་ཟེར་གསུམ་འཕྲོ༔ དེ་ནང་སྐུ་བཞིའི་སྟོན་པ་ཀུན་དུ་འཆང་༔ སྐུ་མདོག་མཐིང་ནག་སེང་གེའི་སྟེང་ན་བཞུགས༔ དུར་ཁྲོད་ཆས་བརྒྱད་རུས་པའི་རྒྱན་དྲུག་དང་༔ དཔལ་གྱི་ཆས་བརྒྱད་རཏྣའི་རྒྱན་དྲུག་གསོལ༔ རྡོ་རྗེ་དྲིལ་འཛིན་ཡུམ་དང་འཁྲིལ་ནས་བཞུགས༔ ཐེག་པ་ཐུན་མོང་དགུ་དང་ཁྱད་པར་དགུ༔ ཆོས་རྣམས་ཐམས་ཅད་དབྱེར་མེད་གཅིག་ཏུ་སྟོན༔ སྤྱི་ཏི་ཡོ་གར་མཁས་པའི་དྲུང་དུ་ཕྱིན༔ སྤྱི་ཏིའི་རྒྱུད་སྡེ་བྱེ་བ་ཕྲག་བཅུ་དང་༔ སྟོང་ཕྲག་བདུན་ཅུ་རྩ་གཉིས་ལེགས་པར་གསུངས༔ བཀའ་འདུས་རྒྱལ་པོ་ཟུག་པ་རྩ་བའི་རྒྱུད༔ འགྲིལ་བ་སྟོང་པོ་གྱེས་པ་ཡལ་གའི་རྒྱུད༔ རྒྱས་པ་ལོ་འདབ་སྨིན་པ་འབྲས་བུའི་རྒྱུད༔ བསྡུས་པའི་རྒྱུད་དང་ལུང་གི་རྒྱུད་དང་ནི༔ མན་ངག་རྒྱུད་དང་རྒྱ་ཆེར་བཤད་པའི་རྒྱུད༔ སྐུ་ཡོངས་རྫོགས་པ་མི་ཕྱེད་པ་ཡི་མདོ༔ གསུང་ཡོངས་རྫོགས་པ་མ་འདྲེས་པ་ཡི་མདོ༔ ཐུགས་ཡོངས་རྫོགས་པ་ཡེ་ཤེས་སྒོ་ལྔའི་མདོ༔ ཡོན་ཏན་ཡོངས་རྫོགས་གོལ་ས་བཅད་པའི་མདོ༔ འཕྲིན་ལས་ཡོངས་རྫོགས་རྣམ་གྲངས་ངེས་པའི་མདོ༔ ཁྲིམས་གསུམ་ཡོངས་རྫོགས་རྩ་བ་བརྟན་པའི་མདོ༔ ལས་ཀྱི་ཁོལ་པོ་རྒྱུན་དུ་བཀོལ་བའི་མདོ༔ ཁྱད་པར་སྤྱི་མདོ་ཉི་ཤུ་རྩ་གཅིག་གསུངས༔ ལྟ་བ་དངོས་མེད་ཡེ་སྟོང་ཐེར་ཟུག་སྟོན༔ སྒོམ་པ་གང་ཤར་ཏིང་འཛིན་བཞི་ལྔ་སྒོམ༔ སྤྱོད་པ་སྣ་ཚོགས་ལམ་ཁྱེར་ལས་སུ་རུང་༔ འབྲས་བུ་བཅོ་བརྒྱད་དེ་བཞིན་གཤེགས་པའི་ས༔ གསང་མཚན་ཀུན་ཏུ་འཆང་ཞེས་ཡོངས་སུ་གྲགས༔ དེ་ནས་ཡུལ་གྱི་མིང་ནི་ཟ་ཧོར་ཡུལ༔ དུར་ཁྲོད་ཆེན་པོ་ལངྐ་བརྩེགས་པ་ཞེས༔ དཔག་ཚད་ཕྱེད་དང་བདུན་གྱིས་བསྐོར་བ་ཡི༔ དབུས་ན་མཆོད་རྟེན་བདེ་བྱེད་གཞོན་ནུ་གྲུབ༔ མ་མོ་ཆེན་མོ་ཙནྜ་ལཱི་གནས་པ༔ ནུབ་ན་ལྗོན་པ་དུར་ཤིང་བ་ལེ་ཝ༔ དུར་བྱ་མང་པོའི་ཚང་བཅས་ཤིང་ཏོག་ཟ༔ སྤྲ་དང་སྤྲེའུ་མང་པོས་ཀེང་རུས་བཀྲམ༔ བྱང་ན་དུར་མཚོ་སྐྱོན་བྲལ་མཚོ་ཞེས་པར༔ ཆུ་སྲིན་ཆུ་རྟ་ཆུ་གླང་ཆུ་ལུག་དང་༔ ཆུ་མི་རུས་སྦལ་ཉ་ཆེན་དུང་སོགས་རྒྱུ༔ ཤར་ན་དུར་མེ་གཟི་བརྗིད་འཕྲོག་ཅེས་པ༔ མེ་དཔུང་དུམ་བུ་མང་པོ་ཆད་འགྲོ་བའི༔ མེ་གསེབ་དོམ་དྲེད་རྒོད་དང་སྤྱང་ཀིའི་ཚོགས༔ ཁ་ནས་སེམས་ཅན་རིགས་བྱེད་ཀེང་རུས་སྐྱུག༔ ལྷོ་ན་དུར་ང་ཁོ་ར་ཁོར་ཡུག་ཅེས༔ རླུང་གསེབ་སྤྲ་དང་ཕྱུགས་ལུག་བཅས་པ་ཀུན༔ ཐམས་ཅད་ནམ་མཁའི་དབྱིངས་ལ་ཁྱེར་འགྲོ་བ༔ ཤར་ལྷོ་དུར་རིའི་རྒྱལ་པོ་དབང་པོའི་བྲག༔ དུར་གྱི་སེམས་ཅན་མང་ཤིའི་ཀེང་རུས་དང་༔ དགོས་འདོད་འབྱུང་བ་ཡིད་བཞིན་ནོར་བུའི་གཏེར༔ བྱང་ཤར་མཁའ་འགྲོ་རྡོ་རྗེ་བདུད་འདུལ་མ༔ སྐུ་མདོག་དམར་མོ་རས་སྔོན་ཨང་རག་གྱོན༔ མཆུ་ནི་རྨ་བྱ་མིག་ནི་འུག་པར་འདུག༔ སྐུ་སྟོད་དག་ལ་རུས་པའི་རྒྱན་དྲུག་གསོལ༔ དཔྲལ་བའི་དཀྱིལ་ན་མེ་ལོང་ཅིག་ཡོད་པ༔ རལ་པ་ཐོར་ཚུགས་རྡོ་རྗེ་དཀྱིལ་དུ་བཅིངས༔ ལག་པ་གཉིས་ཀྱིས་རྡོ་རྗེ་སེར་པོ་ཐོགས༔ མཚན་མ་དཀྲུག་ཅིང་ཁ་ནས་བུ་ཆུང་སྐྱུག༔ ལྷོ་ནུབ་མཚམས་ན་དུས་མཚན་ཀོ་ཤ་ཞེས༔ སེང་མགོ་གཡས་གསུམ་གཡོན་གསུམ་དགུ་ཡོད་པ༔ ལུས་ལ་སྟག་གི་པགས་པའི་ཐུལ་པ་གྱོན༔ མི་རོ་སྐམ་རློན་རྙིད་པ་སེ་ལེ་ཁུར༔ ལག་ན་མདུང་རིང་རྔ་ནག་བཏགས་པ་འཕྱར༔ རྟ་ནག་མི་རོའི་སྒ་ཆ་བྱས་པ་ཞོན༔ ཤིན་ཏུ་འཇིགས་པའི་དུར་ཁྲོད་ཆེན་པོ་དེར༔ ལོ་ལྔ་བཞུགས་ནས་མཁའ་འགྲོར་ཆོས་འཁོར་བསྐོར༔ མཚན་ནི་པདྨ་སམྦྷ་ཞེས་བྱར་གྲགས༔ དེ་ནས་དགའ་རབ་རྡོ་རྗེ་ཞེས་བྱ་བ༔ ལྷའི་བུ་ཀུན་དགའ་སྙིང་པོ་ཚེ་འཕོས་པ༔ རྒྱ་གར་རྩེ་ཕྲུག་རིན་ཅེན་སྒང་བྱ་ན༔ ཡབ་ནི་རྒྱལ་པོ་དྷརྨཱ་ཨ་ཤྭ་ཀ༔ ཡུམ་ནི་བདེ་གཤེགས་རིགས་ལྡན་མ་གཉིས་ལ༔ སྲས་པོ་མེད་ཅིང་སྲས་མོ་གཉིས་ཡོད་དེ༔ གཡུང་དྲུང་སྐྱིད་དང་མཚོ་སྐྱེས་ས་ལེ་མ༔ བཀྲ་ཤིས་གཡུང་དྲུང་སྐྱིད་ནི་ཁབ་ཏུ་གཤེགས༔ མཚོ་སྐྱེས་ས་ལེ་མ་ནི་ཆོས་བྱར་དགོངས༔ མཛོ་མོ་དཀར་མོ་ཞིག་ལ་ཆས་རྐྱེན་བཀལ༔ གཡོག་མོ་དགེ་ལྡན་མ་ནི་ཁྲིད་ནས་སུ༔ འབྲས་གསུམ་ཚལ་གྱི་ཁུ་བྱུག་སྡིངས་སུ་བསྒོམས༔ ནམ་དེའི་དགུང་ལ་རྨི་ལམ་རིན་ཅེན་གྱི༔ བུམ་པར་བདུད་རྩི་བླུགས་ནས་འཐུངས་པ་རྨིས༔ དེ་ཡི་ནང་པར་གཡུ་ཡི་ནེ་ཙོ་ཞིག༔ སྲས་མོའི་ཕྲག་པ་གཡས་སུ་བབས་ནས་ནི༔ ལྷ་གཅིག་ཁྱོད་ལ་སྲས་ཤིག་བཙས་ནས་སུ༔ དེ་ནི་ལྷ་དང་མི་ཡི་སྟོན་པ་སྟེ༔ དགའ་རབ་རྡོ་རྗེ་ཞེས་བྱར་འགྱུར་རོ་ཟེར༔ ནེ་ཙོ་འཕུར་སོང་བུ་མོའི་མཆིད་ན་རེ༔ ང་ནི་བུ་ཚ་མི་འདོད་ཆོས་བྱས་ཡིན༔ སྡུག་བྱ་འཕུང་བྱ་འདི་ནི་ཅི་སྐད་ཟེར༔ དེ་ནས་སང་ཕོད་སྲས་ཤིག་འཁྲུངས་པ་ལས༔ ཕ་མེད་བུ་འདིས་དགོས་པ་མེད་ཟེར་ནས༔ གཡོག་མོར་ཐལ་དོང་ནང་དུ་བསྐྱུར་དུ་བཅུག༔ ཞག་བདུན་ལོན་ནས་སྔར་གྱི་རྨི་ལམ་དྲན༔ སྤྲུལ་པའི་སྐུ་ཞིག་ཡིན་སྲིད་ལྟོས་དང་བྱས༔ བལྟས་པས་བུ་དེ་མ་ཤི་ཐལ་གསེབ་ན༔ འཕྲ་ཤད་ལིང་ལིང་རྩེ་ཡིན་འདུག་པ་ལས༔ དེ་ལ་དགྱེས་ནས་རོ་ལངས་བདེ་བར་བཏགས༔ དེ་ནས་བུ་དེ་གཞན་གྱི་ཟླ་སྐྱེད་པས༔ དེ་ཡི་ཞག་སྐྱེད་ཤིན་ཏུ་ཆེ་བར་གྱུར༔ དེ་བཞིན་ལོ་སྐྱེད་པས་ཀྱང་ཟླ་སྐྱེད་ཆེ༔ ལོ་བརྒྱད་ལོན་ནས་ཡུམ་ལ་འདི་སྐད་བརྗོད༔ རྡོ་རྗེ་སེམས་དཔའ་གར་བཞུགས་ཆོས་ཉན་འགྲོ༔ ཆོས་ཀྱི་ཆར་པ་སེམས་ཅན་ཀུན་ལ་འབེབས༔ ཡུམ་གྱིས་རྡོར་སེམས་མི་མངོན་དབྱིངས་ན་བཞུགས༔ ཁྱོད་ཀྱིས་མི་མཐོང་འདུག་པར་འཚལ་ཞེས་སྨྲས༔ ལན་ཅིག་དུས་ན་བྱིས་པ་དེ་སྟོར་ནས༔ ཡུན་རིང་མེད་དེ་དེ་ནས་བྱུང་ཙ་ན༔ ངས་དཔལ་རྡོ་རྗེ་སེམས་དཔར་ཆོས་ཉན་ཕྱིན༔ རྡོ་རྗེ་སེམས་དཔས་ཅི་ཤེས་ངས་ཤེས་ཟེར༔ དེ་ནས་ཡུམ་ཡང་ངོ་མཚར་སྐྱེས་པ་ལས༔ པཎ་ཆེན་ལྔ་བརྒྱར་བགྲོ་གླེང་བྱེད་འགྲོ་ཟེར༔ ཡུམ་གྱིས་པཎ་ཆེན་ལྔ་བརྒྱ་ཤིན་ཏུ་མཁས༔ ཚོགས་པ་ཆོས་གྲའི་སྟོན་པ་ཡིན་པས་ན༔ ཁྱོད་ཀྱིས་མི་ཐུབ་བྱས་པས་ཐུབ་འོང་ཟེར༔ འོ་ན་ངའི་ཡབ་དྷརྨཱ་ཨ་ཤྭ་ཀའི༔ མཆོད་གནས་ཡིན་པས་ཡབ་ལ་ཞུས་ཤིག་གསུངས༔ ཁྱེའུས་རྩེ་ཕྲུག་རིན་ཅེན་སྒང་དུ་ཕྱིན༔ པཎ་ཆེན་ལྔ་བརྒྱར་བགྲོ་གླེང་བྱེད་པ་ཡིན༔ ཕྱག་ནི་རྩེ་སྤྲོད་བཞེས་པར་ཞུ་བྱས་པས༔ རྒྱལ་པོས་མི་ཐུབ་ཟེར་ཀྱང་ཐུབ་ཁས་བླངས༔ དེ་ནས་རྒྱལ་པོས་པཎྜི་ཏ་རྣམས་ལ༔ དེ་སྐད་ཟེར་བའི་ཟི་ཡན་ཅིག་གདའ་བས༔ ཕྱག་ནི་རྩེ་སྤྲོད་གནང་བར་ཞུ་ཞེས་གསུངས༔ པཎྜི་ཏ་རྣམས་བགྲོ་གླེང་བྱེད་པ་ན༔ མ་ཐུབ་རྒྱལ་པོས་ཆད་པས་ཆོད་ཅིག་གསུངས༔ དེ་ནས་ཁྱེའུས་ཕྱག་རྩེ་སྤྲོད་དུ་བྱས༔ བགྲོ་གླེང་བྱས་པས་པཎྜི་ཏ་རྣམས་ཕམ༔ ཐེག་པ་གང་ནས་གླེངས་ཀྱང་མ་ཐུབ་སྟེ༔ ངོ་མཚར་སྐྱེས་ཏེ་སངས་རྒྱས་བྱོན་ནོ་ཟེར༔ ཨ་ལ་ལ་སྟེ་ཆོས་བྱོན་དགེ་འདུན་བྱོན༔ བདེ་བ་ཆེན་པོ་ཎྜི་ཡཱ་ཞེས་བྱར་བཏགས༔ རྒྱལ་པོ་དགྱེས་པས་དགྱེས་པ་རྡོ་རྗེར་བཏགས༔ ཡུམ་གྱིས་བཞད་པས་བཞད་པ་རྡོ་རྗེར་བཏགས༔ ཡུལ་མི་དགའ་བས་དགའ་རབ་རྡོ་རྗེར་བཏགས༔ དེ་ཚེ་སིངྒ་ལ་ཡི་རྒྱལ་པོ་ནི༔ རྒྱལ་པོ་གཞོན་ནུ་དཔལ་ཞེས་བྱ་བའི་བུ༔ མཁས་པ་འཇམ་དཔལ་བཤེས་གཉེན་ཞེས་བྱ་བ༔ རྒྱ་མཚོའི་གླིང་ལ་སྐུ་སྐྱོ་འཆག་ཏུ་བཞུད༔ མི་བཞུགས་པ་ལས་སླར་ལོག་ཙ་ན་ནི༔ ཐེག་པ་བརྒྱད་ལས་མཐོ་བའི་དགུ་པ་ནི༔ ཨ་ཏི་ཡོ་ག་བྱ་བ་ཁས་ལེན་པའི༔ བྱིས་དཀར་རས་སྔོན་ཨང་རག་གྱོན་པ་ཞིག༔ པཎྜི་ཏ་རྣམས་ཀུན་གྱིས་མ་ཐུབ་གྲགས༔ སོ་མཚམས་འབྱེད་པས་ཚར་གཅོད་འདོང་ངོ་གསུངས༔ འཇམ་དཔལ་བཤེས་གཉེན་དཔོན་གཡོག་རྣམས་ཀྱིས་བྱོན༔ སངས་རྒྱས་སྤྲུལ་པ་དགའ་རབ་རྡོ་རྗེ་དེ༔ ཨུ་རྒྱན་ཡུལ་གྱི་དྷ་ན་ཀོ་ཤའི་གླིང་༔ དྷ་ཧེ་ན་ཡི་འདུ་ཁང་ཆེན་པོ་ན༔ ཆོས་གསུང་བཞུགས་པའི་དྲུང་དུ་བཤེས་གཉེན་བྱོན༔ རྩོད་པ་བྱས་པས་འཇམ་དཔལ་བཤེས་གཉེན་གྱིས༔ ལུང་རིགས་མན་ངག་གང་ཡང་མ་ཐུབ་ནས༔ སྔར་དུ་གཤེ་སྐུར་བཏབ་བར་འགྱོད་པ་སྐྱེས༔ སྡིག་པ་སྦྱང་དོན་རང་གི་ལྕེ་བཅད་སྙམ༔ གཡོག་པོའི་མིང་བོས་སྤུ་གྲི་ལོང་ཤོག་ཟེར༔ དགའ་རབ་རྡོ་རྗེས་སྤུ་གྲིས་ཅི་བྱེད་གསུངས༔ ཁྱེད་ལ་སྡིག་བསགས་ད་ནི་ལྕེ་གཅོད་ཟེར༔ ལྕེ་བས་སྙིང་བཏོན་དེ་ཡིས་སྡིག་མི་འདག༔ མན་ངག་ཆོས་རྣམས་མ་རྨོངས་མཁས་པར་སློབས༔ རང་གི་ཉམས་དང་སྦྱར་བའི་ཆོས་ཤིག་རྩོམས༔ དེ་སྐད་གསུངས་པས་ཆོས་རྣམས་མ་ལུས་ཞུས༔ བྱང་སེམས་སྡེ་ལ་འགྲེལ་པ་གསེར་ཞུན་བརྩམས༔ དེ་སྐད་ཡོངས་སུ་གྲགས་པས་ས་སྟེང་ཁྱབ༔ པདྨ་སམྦྷས་དགའ་རབ་དྲུང་དུ་ཕྱིན༔ རྫོགས་ཆེན་སྙིང་ཐིག་རྒྱུད་ནི་བཅུ་བདུན་དང་༔ སྔགས་སྲུངས་ནག་མོའི་རྒྱུད་དང་བཅོ་བརྒྱད་གསན༔ གོལ་ས་གཅོད་པ་གླང་པོ་སུན་འབྱིན་རྒྱུད༔ རྒྱལ་པོ་ལྟ་བ་ལ་ཟློའི་རྒྱུད་དང་ནི༔ བྲམ་ཟེ་ཐེག་པ་ཤན་འབྱེད་རྒྱུད་ཅེས་དང་༔ ཀློང་དགུ་བམ་པོ་ཉི་ཁྲི་ཆིག་སྟོང་བསྟན༔ སེམས་ཉིད་ཆོས་སྐུར་ངོ་སྤྲོད་བླ་མ་ཡིན༔ རང་རིག་སྐྱེ་མེད་ས་གསུམ་དུས་གཅིག་ནོན༔ སེམས་ཉིད་འགག་མེད་སངས་རྒྱས་འཕོ་འགྱུར་མེད༔ དགའ་རབ་རྡོ་རྗེ་ཆོས་ཀྱི་བྱུང་ཁུངས་བཟང་༔ ཐམས་ཅད་མཁྱེན་ཅིང་ཁོང་དུ་ཆུད་པར་གྱུར༔ ལྟ་བ་ཀ་དག་ཆོས་དབྱིངས་མ་བུར་ཐིམ༔ སྒོམ་པ་མ་བཅོས་རང་བཞིན་ལྷུན་གྱིས་གྲུབ༔ སྤྱོད་པ་ཉོན་མོངས་བྱང་ཆུབ་བླང་དོར་མེད༔ འབྲས་བུ་སྤང་ཐོབ་མེད་པར་རང་སར་གྲོལ༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ དུར་ཁྲོད་ལངྐ་བརྩེགས་སུ་བཞུགས་པའི་ལེའུ་སྟེ་སོ་གཉིས་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་རྒྱལ་པོས་ཕྱག་བཙལ་སྨྲེ་སྔགས་གདུངས༔ འབངས་ཚིས་བྱས་པས་ཡོན་མཆོད་འབྲལ་དགོས་བྱུང་༔ བདག་ལ་བརྩེ་བའི་ཞལ་ཏ་ཚིག་གསུམ་ཞུ༔ སློབ་དཔོན་ཞལ་ནས་རྗེ་ལ་ཕྱག་ཐོང་གསུངས༔ ང་ཡང་མ་ཤི་རྗེ་ཉིད་སྐུ་ཁམས་བཟང་༔ སྨོན་ལམ་དག་པས་མྱུར་དུ་མཇལ་དུས་འདེབས༔ རྒྱ་གར་ཡུལ་གྱི་གྲོང་ཁྱེར་སེར་སྐྱ་ན༔ རྒྱལ་པོ་ཨིནྡྲ་བོ་དྷིའི་བླ་མཆོད་པ༔ པཎ་ཆེན་ལྔ་བརྒྱའི་དབུས་ན་མཁས་པ་ནི༔ བི་མ་མི་ཏྲ་བུདྡྷ་གུ་ཧྱ་གཉིས༔ བོད་དུ་སྤྱན་དྲོངས་དད་མོས་གསོལ་བ་ཐོབ༔ དེ་དུས་ང་ཡིས་ཆོས་འདི་གཏུག་ཏུ་བཏང་༔ གཞན་ཡང་པཎྜི་ཏ་ནི་མང་དུ་བོས༔ ཆོས་ལ་བཟང་ངན་མ་བྱེད་ཐམས་ཅད་བསྒྱུར༔ ཞེས་གསུངས་རྒྱལ་མོ་ཚ་བའི་རོང་དུ་གཤེགས༔ ལུང་པ་ནགས་རོང་རྒྱལ་མོ་ཚ་བའི་ཡུལ༔ མི་ཀུན་བོད་ཀྱི་རྟོག་ཅན་བྱུང་ཟེར་ནས༔ རྒྱལ་པོ་མདོ་གཞེར་ནག་པོའི་བུ་ངག་བཅུག༔ སྲས་པོ་དཔལ་གཞེར་བཙན་པས་སྔན་བྱས་ཏེ༔ ཚ་བའི་ཤོད་དུ་སྦལ་པའི་དོན་དུ་བསྐྱུར༔ ༔ ཞག་གསུམ་ལོན་ནས་ཡུལ་མི་བལྟ་རུ་བྱུང་༔ དེ་དུས་བཻ་རོ་ཙ་ནས་མགུར་གསུངས་པ༔ ཡུལ་ཕྱོགས་འདིར་གནས་རྒྱལ་བློན་དྲ་མ་རྣམས༔ བཅོ་ལྔ་ལོན་ནས་ལྔ་བཅུ་རྩ་བདུན་དུ༔ ཐེག་པའི་རྒྱལ་པོ་འབྲས་བུ་སངས་རྒྱས་ཆོས༔ རྒྱ་གར་མཁས་པ་ཉི་ཤུ་རྩ་ལྔ་ཡིས༔ བསྟན་པའི་མན་ངག་བོད་དུ་མཆིས་ལགས་ཏེ༔ བོད་ཁམས་ཕུང་དུ་ཐོ་བའི་བློན་པོ་དང་༔ དམ་ཚིག་ཉམས་ཤིང་སྨྱོ་བའི་དམར་རྒྱན་གྱིས༔ བཙད་པོ་སྤྱོ་སླ་ཕྲ་མའི་ཚིག་གིས་སྤྱོས༔ བོད་ཀྱི་མི་ལ་མཁས་པ་བདག་སྤྱུགས་མོད༔ ཚེ་གཅིག་འབྲས་བུ་ཐོབ་པའི་མན་ངག་དང་༔ འགལ་བྱེད་ཆམ་ལ་འབེབས་པའི་དྲག་སྔགས་དང་༔ རིན་ཅེན་ཕུང་པོ་ཀུན་གྱི་བསྟན་བཅོས་རྣམས༔ བོད་ཀྱི་བནྡེའི་ལུས་ལ་མཆིས་ལགས་ཀྱིས༔ འཇིགས་སྐྲག་སྦལ་བའི་དོང་ནས་དབྱུང་དུ་གསོལ༔ ཞེས་གསུངས་རྒྱལ་པོ་མདོ་གཞེར་ནག་པོ་ཡིས༔ བོད་ཀྱི་རྒྱལ་པོ་སྤུར་རྒྱལ་བཙན་པོ་འདི༔ སྲ་ཚན་ཆུང་ལ་བྱ་ལས་མང་བ་སྟེ༔ ཆུང་མ་ལེན་ན་མཐའ་མའི་ཁོལ་མོ་ལེན༔ བཀའ་བློན་བྱེད་ན་ཉོན་མོངས་ཆེ་དགུས་བྱེད༔ ཟས་སུ་ཟ་ན་ཤ་ཆེན་སྣ་དགུ་ཟ༔ གོས་སུ་གྱོན་ན་མཐའ་ཡི་མོན་གོས་གྱོན༔ ནོར་དུ་བསྲེལ་ན་རྡོ་ལ་གཅེས་སྤྲས་འཛིན༔ ལས་སུ་བྱེད་ན་དམག་དང་ཇག་དཔོན་བྱེད༔ ལྷ་རུ་བསྟེན་ན་གནོད་སྦྱིན་སྲིན་པོ་བསྟེན༔ གྲོགས་པོ་ཚོལ་ན་གདུག་ཅན་ཀླུ་བདུད་ཚོལ༔ ཐོ་ཕྱི་མི་མཐོང་རྒྱང་མིག་ལྟ་བས་ན༔ སྲིན་པོ་གདོང་དམར་རྒྱལ་པོ་འདོད་པ་ཅན༔ གློ་བ་ཆེ་རྒྱུ་མ་མཆིས་བྷ་ཤི་ཁྱོད༔ བློན་པོ་ཆེ་བཙུན་རྣམས་ཀྱི་བཀའ་བགྲོས་ལ༔ སྦལ་པའི་དོང་ནས་ཤིག་གི་དོང་དུ་བསྐྱུར༔ ཞག་བདུན་ཚུན་ཆད་དམག་དཔུང་མ་བྱུང་ན༔ ཁྱོད་ཀྱི་བཀའ་སྩལ་གཙོར་བགྱི་སྤྱི་བོར་འཁུར༔ དེ་སྐད་ཟེར་ནས་སྦལ་པའི་དོང་ནས་བཏོན༔ ཚ་བའི་རོང་གི་ཤིག་དོང་ནང་དུ་བསྐྱུར༔ མི་ཤིག་ཁྱི་ཤིག་ར་ལུག་འདྲེ་ཤིག་པ༔ འཇུ་བ་བྱ་འཇུ་སྦྲང་ཆུང་དོང་དུ་བསྐྱུར༔ དེ་ནས་ཞག་བདུན་ཡུལ་མི་བལྟ་རུ་བྱུང་༔ ཅི་ཡང་མ་ཉེས་ཟིལ་པ་ཕྲོམ་མེར་འདུག༔ ཉེས་བྱས་བཟོད་པར་གསོལ་ཞིང་བཤགས་པ་བྱས༔ དེ་ནས་བཻ་རོ་ཙ་ནས་མགུར་གསུངས་པ༔ སྐྱེ་བ་འདི་ཡི་གོང་རོལ་ཏུ༔ ཡུལ་ཁམས་འདི་ཡི་ནེའུ་ལེར་སྐྱེས༔ སྦྲུལ་དང་སྦལ་པ་མང་པོ་འཆོས༔ དེ་ཡི་རྣམ་སྨིན་འདི་རུ་བྱུང་༔ ལན་ཆགས་དེ་ཡིས་འཁོར་གྱུར་ཅིག༔ སྐྱེ་བ་འདི་ཡི་གོང་རོལ་ཏུ༔ དགེ་སློང་པཱུརྞྞའི་ལུས་བླངས་ཏེ༔ ཆོས་གོས་ཤིག་ཟ་བྱ་འཐུར་བཅུག༔ དེ་ཡི་རྣམ་སྨིན་འདི་ལ་བྱུང་༔ ལན་ཆགས་དེ་ཡིས་འཁོར་གྱུར་ཅིག༔ ཅེས་གསུངས་ཡུལ་མི་རྣམས་ཀྱིས་སྐྱེ་བ་སྔོན༔ དགེ་སློང་པཱུརྞྞ་ཡིན་པར་ངོ་ཤེས་ནས༔ རྒྱལ་པོའི་ཕོ་བྲང་གདན་དྲངས་བཤགས་པ་བྱས༔ རྒྱལ་མོ་གཡུ་སྒྲ་རེ་མ་ཏཱིའི་སྤྲུལ་པ༔ རྣལ་འབྱོར་དུར་ཁྲོད་བདག་མོས་མགུར་བཞེངས་པ༔ བོད་ལ་མི་མེད་རྒྱལ་པོ་འདོད་པ་ཅན༔ སྐྱེ་མང་མཁྱེན་པའི་བྱང་ཆུབ་སེམས་དཔའ་ཁྱོད༔ འགྲོ་བའི་དོན་ལ་འཛམ་བུའི་གླིང་དུ་བྱོན༔ ཁྱད་པར་དུ་ཡང་སྲིན་པོ་གདོང་དམར་རྗེ༔ བོད་ཀྱི་དོན་མཛད་བློན་པོ་ནག་པོ་རྣམས༔ འདུལ་བའི་དུས་ལ་མ་བབ་འདིར་བྱོན་ཏེ༔ བྱང་ཆུབ་སེམས་དཔའ་འགྲོ་དོན་མཛད་པ་ལ༔ སྤྱོད་པ་གཉིས་མཛད་བྱང་ཆུབ་མཐར་ཕྱིན་པས༔ འགྲོ་བའི་དོན་ལ་ཅིར་ཡང་སྟོན་མཛད་པའི༔ བྱང་ཆུབ་སེམས་དཔའ་ཁྱོད་ལ་བཟོད་པར་གསོལ༔ ཞེས་བརྗོད་ཕྱག་ནི་གྱང་འགྱེལ་བཞིན་དུ་བཙལ༔ རྒྱལ་པོ་མདོ་གཞེར་ནག་པོ་ཡབ་སྲས་ཀྱིས༔ ཞབས་པད་སྤྱིར་བླངས་བཻ་རོས་ཆོས་གསུངས་པ༔ ཨ་ཨ་ཏྲ་ཀ་ལ་ལེ་ན་ཤ༔ ཞེས་གསུངས་ཇི་ལྟར་ལགས་ཞུས་པས༔ སྐྱེ་མེད་བྱང་སེམས་མན་ངག་རྣམས༔ བོད་ཀྱི་རྒྱལ་པོའི་སྙན་གསན་དུ༔ བསྟན་ཏེ་མི་གཅིག་བདག་སྤྱུགས་པས༔ ཟླ་གསུམ་འགུམས་པས་བདག་མི་དགའ༔ ཁྱོད་ཀྱང་དེ་ལྟར་མ་མཛད་གསུངས༔ ཁྲི་སྲོང་ལྡེའུ་བཙན་ཐུགས་ལ་འཕྲེང་བ་ཡིས༔ བཻ་རོ་ཙ་ནར་སྤྱན་ཆབ་ཤར་བྱུང་བས༔ རྒྱལ་པོ་འཁོར་བཅས་རྣམས་ཀྱང་མང་དུ་བཤུམ༔ དེ་ནས་སློབ་དཔོན་གབ་རྩེའི་སྟེང་བཞུགས་ནས༔ རྒྱལ་པོའི་སྲས་མོ་གཡུ་སྒྲས་ལོ་ཙཱ་བསྒྱུར༔ རྒྱལ་པོས་གསེར་གྱི་དོང་རྩེ་གྲངས་མེད་ཕུལ༔ རིགས་དྲུག་དོན་མཛད་བྱང་ཆུབ་སེམས་དཔའི་སྐུ༔ གང་ལ་གང་འདུལ་ཐེག་པ་སྟོན་པའི་གསུང་༔ ཡིད་བཞིན་ནོར་ལྟར་དགོས་འདོད་འབྱུང་བའི་ཐུགས༔ མི་སྣང་རྒྱལ་བའི་དགོངས་པ་ཕོ་བྲང་ན༔ སྡེ་སྣོད་གསུམ་གྱི་སྤྱི་མེས་ཆེན་པོ་ལ༔ དུས་གསུམ་རྒྱལ་བའི་སྐུ་གསུམ་ལྷུན་རྫོགས་པའི༔ གཉིས་མེད་མཉམ་ཉིད་འགྲོ་བའི་མགོན་པོ་ལ༔ གསེར་དང་དངུལ་གྱི་དོང་རྩེའི་མེ་ཏོག་འབུལ༔ ཐུགས་རྗེས་དགོངས་ནས་སྲིད་པའི་མཚོ་བསྒྲལ་འཚལ༔ ཡེ་ཤེས་ཐུགས་རྗེའི་ཞགས་པས་གཟུང་དུ་གསོལ༔ ཞེས་གསོལ་སྒྲ་བསྒྱུར་མང་པོ་བྱུང་ན་སྙམ༔ རྒྱལ་མོ་ཚ་བའི་ཕོ་ལུས་ཐོབ་ཚད་བསགས༔ རྡོ་རྗེ་སེམས་དཔའ་ནམ་མཁའ་ཆེ་གྱིས་དང་༔ གསུངས་པས་སྟོམས་སྟེ་སྟམས་སྟ་སྟོམས་སྟ་ཐ༔ ཞེས་པ་ལས་ནི་ཤེས་པ་མ་བྱུང་ནས༔ གྲལ་མཐར་མཆིས་པའི་སྤྲང་སྤྲུག་གཅིག་ལ་དྲིས༔ རྡོ་རྗེ་སེམས་དཔའ་ནམ་མཁའ་ཆེ་ཞེས་ཟེར༔ དེ་ཡིས་ཤེས་པས་ཕ་མ་སུ་ཡིན་དྲིས༔ ཕ་མ་གཉིས་ཀ་ཤི་ནས་མེད་ཅེས་ཟེར༔ འདི་ལ་སྒྲ་བསླབས་མྱུར་དུ་ཤེས་པར་འདུག༔ སྤུན་ཟླ་ལ་སོགས་གཉེན་ཚན་ཅི་ཡོད་གསུངས༔ ཁོ་རང་གཅིག་པུ་མིན་པ་སུ་ཡང་མེད༔ ལྟོ་གོས་ངེད་ཚོས་སྦྲན་གྱིས་སྒྲ་སློབས་ཞུས༔ བྱིས་པ་དེ་ཉིད་སློབ་དཔོན་དྲུང་དུ་ཕུལ༔ སློབ་དཔོན་སྒྲ་བསླབས་སྟེང་ཤོད་བྱས་ནས་བསྡད༔ རེ་ཞིག་དུས་ན་བྱིས་པ་ཚིག་ལབ་གཏོང་༔ སློབ་དཔོན་ལབ་ཟླ་སུ་ཡིན་སྙམ་ནས་གཟིགས༔ རྩངས་སྔོན་ལེགས་གྲུབ་དེ་ཡི་སྐྱེ་བར་ཤེས༔ མིང་ནས་བོས་པས་ཨ་ཟེར་ཞིབ་ཏུ་གླེངས༔ གཡུ་སྒྲ་སྙིང་པོར་མཚན་བཏགས་སྒྲ་ལ་མཁས༔ ཉིན་མོ་དཀོན་བརྩེགས་མཚན་མོ་གསང་སྔགས་ཆོས༔ ནམ་གྱི་དགུང་ལ་བྱང་སེམས་སྨད་ལྔ་བསྒྱུར༔ བཻ་རོས་ཅི་མཁྱེན་གཡུ་སྒྲ་སྙིང་པོས་མཁྱེན༔ རྒྱལ་མོ་གྲུ་ལ་སོགས་པས་མ་བསླབས་ཤེས༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ བཻ་རོ་ཙ་ན་རྒྱལ་མོ་ཚ་བའི་རོང་དུ་སྤྱུགས་ཤིང་ཡུལ་དེར་མདོ་སྔགས་ཀྱི་བསྟན་པ་དར་བར་མཛད་པའི་ལེའུ་སྟེ་དོན་བདུན་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་ཨུ་རྒྱན་པདྨ་འབྱུང་གནས་ཀྱིས༔ མནྡཱ་ར་བ་དཔོན་གཡོག་གདུལ་བྱར་གཟིགས༔ ཉི་མ་སྤྲིན་ཆར་འདྲེས་པའི་འཇའ་འགྱུས་བཞིན༔ ཨུ་རྒྱན་དྷ་ན་ཀོ་ཤའི་མཚོ་གླིང་ནས༔ ཟ་ཧོར་ཡུལ་དུ་ནམ་མཁའི་དབྱིངས་ལ་བྱོན༔ སྤྲེའུ་ལོ་ཕག་གི་ཟླ་བའི་ཚེས་བཅུའི་ཉིན༔ ལྷ་ལྕམ་དཔོན་གཡོག་སྐྱོ་བསང་བྱེད་པའི་གནས༔ སྐྱེད་མོས་ཚལ་གྱི་བར་སྣང་སྐྱིལ་ཀྲུང་བཅས༔ འཇའ་འོད་ཟེར་ཁྱིམ་གཟི་མདངས་འོད་དུ་འབར༔ ཞི་བའི་གཟུགས་མཐོང་ལོ་བརྒྱད་རྣམ་པ་ཅན༔ ཤིན་ཏུ་འཛུམ་ཞིང་བརྡ་ཆོས་མང་དུ་མཛད༔ ལྷ་ལྕམ་སྐུ་དེ་མཐོང་བ་ཙམ་གྱིས་ནི༔ དད་པའི་ཡུས་ཀྱིས་དྲན་མེད་ས་ལ་འགྱེལ༔ པདྨའི་ཐུགས་རྗེ་ལྷ་ལྕམ་ཉིད་ལ་ཤར༔ དགུག་པའི་ཕོ་ཉས་སྒོ་གསུམ་དབང་དུ་བསྡུས༔ རབ་ཏུ་དགའ་བས་ལྷ་ལྕམ་དྲན་པ་རྙེད༔ ཁོལ་མོ་ལ་ལ་གདན་ཁྲི་བཤམ་དུ་བཅུག༔ ཁོལ་མོ་ལ་ལ་བྱ་ར་བ་ལ་བསྐོས༔ ཁོལ་མོ་ལ་ལ་སྲང་ཀ་ཉུལ་དུ་བཅུག༔ རྒྱལ་བའི་སྲས་དེ་ས་ལ་ཕེབས་པར་གྱུར༔ བདེ་བར་གྱུར་ཅིང་ཚིམ་པའི་མནྡཱ་རས༔ ཕོ་བྲང་ནང་དུ་གཤེགས་པར་ཚིགས་སུ་བཅད༔
ཨེ་མ་ཧོ༔ རྒྱལ་བ་སངས་རྒྱས་ཐུགས་སྲས་གཙུག་གི་ནོར༔ རང་དོན་རྫོགས་སངས་རྒྱས་ནས་གཞན་དོན་དུ༔ སྙིང་རྗེའི་ལྕགས་ཀྱུས་འགྲོ་བ་ཡོངས་ལ་འཛིན༔ བྱམས་པའི་གསོ་དཔྱད་སེམས་ཅན་ཡོངས་ལ་མཛད༔ དགའ་བའི་གཟི་མདངས་ཀྱིས་ནི་བདག་ལ་བསྟན༔ བཏང་སྙོམས་གྲུ་ལ་དགྲ་གཉེན་མེད་པར་སྒྲོལ༔ དམུས་ལོང་སེམས་ཅན་ཀུན་གྱི་སྐྱབས་གཅིག་པུ༔ ཕོ་བྲང་ནང་དུ་ཆོས་གསུང་བཞུགས་པར་ཞུ༔ དེ་ནས་ཕོ་བྲང་ནང་དུ་སྤྱན་དྲངས་ཏེ༔ མཛེས་མཐོ་རཏྣའི་ཁྲི་བཤམས་བཞུགས་སུ་གསོལ༔ སྒོ་བ་བཙུགས་ནས་ནང་དུ་མི་མི་གཏོང་༔ འདོད་ཡོན་བཟའ་བཏུང་མང་པོའི་ཚོགས་འཁོར་བཤམས༔ གསེར་དངུལ་མུ་ཏིག་རིན་ཅེན་རིགས་བྱེད་དང་༔ དར་ཟབ་རས་དང་ཐགས་སུ་བཏགས་པའི་རིགས༔ སྐུ་ལ་མཛེས་པ་ཞལ་དུ་བདའ་བ་ཕུལ༔ ལྷ་ལྕམ་དམའ་བའི་ས་ལ་འདུག་ནས་སུ༔ ཞེ་སར་བཅས་པའི་ཡིད་འཇུག་རྣམ་འགྱུར་བསྟན༔ གུས་པའི་ཕྱག་བཙལ་སྙན་པའི་ངག་གིས་ཞུས༔ དུས་གསུམ་སངས་རྒྱས་ཞལ་སྐྱིན་མཆོག་དངོས་ཀྱི༔ འཁྲུངས་ཡུལ་གང་ལགས་མཚན་ནི་ཇི་ལྟ་བུ༔ རིགས་ནི་གང་ལགས་ཡབ་ཡུམ་ཇི་ལྟ་བུ༔ བཀའ་མཆིད་དམ་པ་བདུད་རྩི་གསུང་དུ་གསོལ༔ རྒྱལ་བས་དགེ་སློང་མ་ལ་བཀའ་སྩལ་པ༔ བསྐྱེད་པའི་ཡབ་མེད་ཆོས་དབྱིངས་སྟོང་པ་ཉིད༔ བལྟམས་པའི་ཡུམ་མེད་ཤེས་རབ་སྟོང་པའི་ངང་༔ མི་ལ་མཆོག་སྩོལ་སྲིད་བཅིངས་གྲོལ་བའི་རིགས༔ ང་ནི་བདེ་བའི་དངོས་གྲུབ་ཅེས་བྱའོ༔ སངས་རྒྱས་འདུལ་ཞིང་ཁྱད་པར་འཕགས་པ་རུ༔ འགྲོ་རེའི་མདུན་དུ་སྤྲུལ་སྐུའི་སྟོན་པ་འབྱོན༔ སྔོན་ཚེ་སྣང་བ་མཐའ་ཡས་འོད་དཔག་མེད༔ རི་བོ་ཏ་ལར་མགོན་པོ་སྤྱན་རས་གཟིགས༔ དྷ་ན་ཀོ་ཤར་པདྨ་འབྱུང་གནས་སྐུ༔ མཚོན་ཚུལ་ཙམ་ལ་གསུམ་དུ་སྣང་གྱུར་ཀྱང་༔ དོན་ལ་དབྱེར་མེད་སོ་སོར་ཐ་མི་དད༔ ཆོས་དབྱིངས་གནས་སུ་ཀུན་ཏུ་བཟང་པོ་དང་༔ སྟུག་པོ་བཀོད་པར་རྡོ་རྗེ་འཆང་ཆེན་པོ༔ རྡོ་རྗེ་གདན་དུ་ཐུབ་པ་ཆེན་པོ་ཉིད༔ གཉིས་མེད་པདྨ་ང་རུ་ལྷུན་གྱིས་གྲུབ༔ འགྲོ་དོན་ཀུན་ལས་བྱིན་བས་རྨད་པོ་ཆེ༔ བསྐྱེད་པའི་ཡབ་བརྒྱད་བལྟམས་པའི་ཡུམ་བརྒྱད་དང་༔ བྱོན་པའི་ཡུལ་བརྒྱད་བཞུགས་པའི་གནས་བརྒྱད་དང་༔ དེ་བཞིན་སྒྲུབ་པ་མཛད་པའི་དུར་ཁྲོད་བརྒྱད༔ གུ་རུ་མཚན་བརྒྱད་རྣམ་ཤེས་ཚོགས་བརྒྱད་དག༔ བླ་མ་རྡོ་རྗེ་སློབ་དཔོན་ཆས་བརྒྱད་དང་༔ སྒྱུ་འཕྲུལ་སྡེ་བརྒྱད་དཔལ་གྱི་ཆས་བརྒྱད་དང་༔ སྒྲུབ་པ་བཀའ་བརྒྱད་དུར་ཁྲོད་ཆས་བརྒྱད་དང་༔ སྦྱོར་བ་སྒྲོལ་བ་ཚར་ཕྱིན་གྲུབ་ཆེན་བརྒྱད༔ བསྟེན་པའི་རུ་བརྒྱད་མཛད་པའི་འཕྲིན་ལས་བརྒྱད༔ འདས་པའི་མཚན་བརྒྱད་མ་འོངས་མཚན་བརྒྱད་དེ༔ མ་ངེས་མཚན་བརྒྱད་ད་ལྟའི་མཚན་བརྒྱད་ལས༔ ཚོགས་གཉིས་མཐར་ཕྱིན་ཡོན་ཏན་རབ་རྫོགས་པ༔ སྲས་ཀྱི་མཆོག་གྱུར་སྤྲུལ་པ་བསམ་མི་ཁྱབ༔ འདས་དང་མ་འོངས་ད་ལྟ་ཐམས་ཅད་དུ༔ བསྟན་པའི་རྒྱལ་མཚན་ཕྱོགས་བཅུར་རབ་ཏུ་བཙུགས༔ ཞེས་གསུངས་ལྷ་ལྕམ་རབ་ཏུ་དགྱེས་པར་གྱུར༔ ཡོ་ག་རྣམ་གསུམ་ཆོས་ཀྱི་འཁོར་ལོ་བསྐོར༔ ཆོས་ཀྱི་ཆར་ཕབ་བདེ་ཞིང་སྐྱིད་པ་ལ༔ འཇིག་རྟེན་ཁྱིམ་པོ་ཆེ་ཡི་ནང་ཞིག་ན༔ ལས་མ་དག་པའི་བ་ལང་རྫི་བོ་ཞིག༔ བ་ལང་ཚོལ་ཕྱིན་མ་རྙེད་ལོག་པ་དང་༔ རྒྱལ་བ་དང་པོ་ས་ལ་ཕེབས་པ་མཐོང་༔ བར་དུ་ལྷ་ལྕམ་ཕོ་བྲང་སྤྱན་དྲངས་མཐོང་༔ ཐ་མ་ཉན་དུ་བྱས་པས་ཕོ་སྐད་ཐོས༔ དེ་དུས་ཟ་ཧོར་རྒྱལ་ཁམས་ཐམས་ཅད་ནི༔ ལྷ་ལྕམ་མནྡཱ་ར་བར་མངོན་པར་བསྟོད༔ ཕོ་མོ་ཐམས་ཅད་ཡིད་སྨོན་བྱེད་པ་ལ༔ རྫི་བོས་ཁྱིམ་པོ་ཆེ་ཡི་གོ་རུ་གླེངས༔ ཆོས་དང་ཅིའི་ཆོས་དགེ་སྦྱོང་འཁྱམ་པོ་བསྡེབས༔ ཆོས་མ་ཡིན་པའི་སྤྱོད་པ་བྱེད་དོ་ཟེར༔ ནང་པར་བྱིས་པས་ཉི་རའི་ཁྲོད་དུ་གླེངས༔ གཅིག་གླེངས་གཉིས་གླེངས་ཡུལ་གྱི་གཙོ་བོས་གླེངས༔ ཕྱི་བློན་ནང་བློན་བཙུན་མོས་རིམ་པར་གླེངས༔ བཙུན་མོ་གཞོན་པས་རྒྱལ་པོའི་སྙན་དུ་སྨྲས༔ རྒྱལ་པོས་འདི་ནི་ཅི་ཟེར་སྨྱོའམ་གསུངས༔ བུད་མེད་ཁ་ནི་མི་དགེའི་བང་མཛོད་ཡིན༔ ཤབ་ཤུབ་མང་པོ་བུད་མེད་འདྲེ་དང་མཚུངས་༔ དང་པོ་གཏམ་དེ་སུས་ཟེར་ཁྲིད་ཤོག་གསུངས༔ བཙུན་མོས་ནང་བློན་རྒྱལ་པོའི་དྲུང་དུ་ཁྲིད༔ ནང་བློན་ཕྱི་བློན་རིམ་པར་གཙོ་བོ་དང་༔ གཙོ་བོ་རྣམས་ཀྱིས་དམངས་རྣམས་བསགས་ནས་སུ༔ ལྷལྕམ་མེ་ཏོག་མནྡཱ་ར་བ་ལ༔ ཟླ་བོ་དགེ་སྦྱོང་ཞིག་འདུག་ཟེར་བ་དེ༔ ཕོ་ཡིས་མཐོང་ན་བློན་པོའི་དྲག་ཤོས་འཆོལ༔ མོ་ཡིས་མཐོང་ན་བཙུན་མོའི་དྲག་ཤོས་འཆོལ༔ མིག་མཐོང་ལག་ཟིན་སུ་ཡོད་སྨྲོས་ཤིག་ཟེར༔ སྐད་པོ་ཆེ་ཡི་སྐད་ཀྱིས་ང་རོ་བསྒྲགས༔ ཉི་མ་དུ་ཤར་བྱས་ཀྱང་མཐོང་མ་བྱུང་༔ གྲགས་པ་ངན་པས་ས་སྟེང་ཁྱབ་པར་གྱུར༔ དེ་དུས་བློན་པོ་རྣམས་ཀྱིས་གཙོ་བོ་བཟུང་༔ རྒྱལ་པོའི་མདུན་དུ་དེ་དག་གཏུགས་པར་གྱུར༔ རྒྱལ་པོའི་ཞལ་ནས་དྲན་ཚད་སྨྲ་རྒྱུ་མིན༔ གཏམ་འདི་ཁམ་ཆེས་བུ་མོ་འདོད་མཁན་མང་༔ རྒྱལ་པོ་རྣམས་དང་ལབ་དགོས་སོ་མི་བསོད༔ དམ་པོར་ཆིངས་ལ་ཁྲི་མུན་ནང་ཆུག་གསུངས༔ རྒྱལ་པོས་ལྷ་ལྕམ་ཡོད་པའི་ཕོ་བྲང་ཕྱིན༔ ནང་ཀུན་ལེགས་པར་ཉུལ་བས་མ་མཐོང་སྟེ༔ དེ་ན་རྒྱལ་པོས་ཕོ་བྲང་ཕྱི་རུ་བྱོན༔ བློན་རྣམས་དུས་གཅིག་ཁྲིམས་རྔ་རྡུངས་ཤིག་གསུངས༔ ཟ་ཧོར་མི་ནི་ཆེ་ཆུང་མེད་པར་བསྡུས༔ ནོར་གྱི་བང་མཛོད་གཅིག་བཏིབ་ཁྲོམ་དཀྱིལ་སྤུངས༔ སྐད་པོ་ཆེ་ཡི་སྐད་གྱི་ང་རོ་བསྒྲགས༔ ལྷ་ལྕམ་ཁྱིམ་སྤངས་ལྷ་ཆོས་བྱས་པ་ལ༔ གྲོགས་པོ་དགེ་སྦྱོང་འདུག་ཟེར་སུ་ཡིས་མཐོང་༔ ངས་མཐོང་སྨྲོས་ཤིག་སྤུངས་པའི་ནོར་འདི་སྟེར༔ ཉི་མ་དུ་ཤར་བྱས་ཀྱང་མ་བྱུང་སྟེ༔ མཐའ་ཡི་རྒྱལ་པོ་རྣམས་ཀྱི་གཏམ་རྩོད་པ༔ རྒྱ་གར་རྒྱལ་པོའི་བྲམ་ཟེ་མི་བདུན་བྱུང་༔ རྒྱ་ནག་རྒྱལ་པོའི་གཙུག་ལག་མི་ལྔ་བྱུང་༔ བྷངྒའི་རྒྱལ་པོའི་ཙར་མི་བཅུ་བྱུང་༔ བཻདྡྷའི་རྒྱལ་པོའི་བློན་པོ་མི་གསུམ་བྱུང་༔ ཨུ་རྒྱན་རྒྱལ་པོའི་གར་མཁན་མི་བརྒྱད་བྱུང་༔ ཁ་ཆེའི་རྒྱལ་པོའི་ཚོང་བ་བརྡལ་ཅིག་བྱུང་༔ ལི་ཡི་རྒྱལ་པོའི་མུ་ཏོ་ཁྱུ་ཞིག་བྱུང་༔ སྟག་གཟིགས་རྒྱལ་པོའི་རོལ་མཁན་གྲ་ཞིག་བྱུང་༔ གེ་སར་རྒྱལ་པོའི་རྣལ་འབྱོར་མི་གསུམ་བྱུང་༔ ཞང་ཞུང་རྒྱལ་པོའི་བོན་པོ་མི་གཉིས་བྱུང་༔ རྒན་དང་གཞོན་དང་བྱིས་པ་ཡན་ཆད་ལ༔ ཐམས་ཅད་ལྷ་ལྕམ་མནྡཱ་ར་བ་འདྲི༔ དེ་ནས་གཙོ་བོ་ཞིག་གི་ཆུང་མ་ཡིས༔ བ་ལང་རྫི་བོ་དེ་ཡི་མགོ་བསྐོར་ནས༔ ཁྱོད་ཀྱི་བ་ལང་འཚོ་བའི་ཚབ་མ་གཏོང་༔ ཚོགས་པའི་གསེབ་ཏུ་ཁྱོད་ཀྱིས་མཐོང་ཟེར་དགོས༔
གཙོ་བོའི་ཆུང་མ་ཐམས་ཅད་ལྷན་ཅིག་འདུས༔ རྫི་བོ་དེ་ལ་ཀ་ཅས་ཚིམ་པར་བྱས༔ བ་ལང་རྫི་བོས་དམར་ནག་ཁྲོམ་དཀྱིལ་ཕྱིན༔ སྐད་པོ་ཆེ་ཡི་སྐད་བཏོན་ཕྱི་མ་ལ༔ ཚོགས་པའི་དཀྱིལ་ནས་མི་ཞིག་ལངས་བྱུང་སྟེ༔ དེ་ཡང་མཚན་མི་སྡུག་པ་དགུ་ཡིས་བརྒྱན༔ མགོ་ཆེ་རྐུབ་འབུར་ཤ་རྩུབ་ལྦ་རི་འདྲ༔ ཁ་ཆེ་སྣ་ཉག་མིག་ཕུགས་ཤིན་ཏུ་རིང་༔ མདོག་ནག་མདུན་གྱི་ཡ་སོ་གཅིག་དོན་པ༔ དེས་ནི་ངས་མཐོང་ནང་དུ་ལྟོས་དང་ཟེར༔ མི་དེ་ཟས་ནོར་མདུན་དུ་བཟུང་ནས་སུ༔ རྒྱལ་པོས་བློན་པོ་སོང་ལ་ལྟོས་ཤོག་གསུངས༔ བཙུན་མོ་ངས་ལྟའི་ཟེར་ནས་སྔོན་ལ་སོང་༔ གཡོག་མོས་སྒོ་བསྡམས་ནང་དུ་མ་བཏང་ནས༔ བཙུན་མོ་བདེན་ངེས་བསམས་ནས་བརྒྱལ་བར་གྱུར༔ བློན་པོས་རྒྱལ་པོའི་སྙན་དུ་དེ་སྐད་སྨྲས༔ རྒྱལ་པོའི་ཞལ་ནས་བཙུན་མོར་ཆུ་རྒྱོབ་ལ༔ ཕོ་བྲང་ནང་སྐྱོལ་སྒོ་དེ་སྟྭ་རེས་གསེས༔ དགེ་སྦྱོང་ཟུང་ལ་འདི་རུ་ཁྲིད་ཤོག་གསུངས༔ དེ་ནས་བློན་པོས་སྒོ་གསེས་ནང་དུ་ཕྱིན༔ ཆོས་སྟན་མཐོ་བར་རཏྣའི་ཁྲི་ཐོག་ན༔ སྐུ་ཟིལ་མེ་ལོང་ཉི་མ་ཕོག་པ་ལྟར༔ ལྟ་བས་མི་བཟོད་གཟི་མདངས་འོད་དུ་འབར༔ ཚངས་པའི་གསུང་ནི་ཆོས་སུ་ལྷང་ལྷང་སྒྲོགས༔ ལྷ་ལྕམ་དཔོན་གཡོག་ཐལ་སྦྱར་མཆི་མ་ཕྱུང་༔ བློན་པོ་རྣམས་ཀྱིས་འཇུ་བར་མ་ཕོད་ནས༔ སླར་ཡང་རྒྱལ་པོའི་སྙན་དུ་ཞུས་པ་ཡིས༔ མཐའ་མི་དགེ་སྦྱོང་དེ་ནི་ཡ་མཚན་ཏེ༔ རྣམ་ཐོས་བུའམ་ཚངས་པའི་བུ་ཞིག་ཡིན༔ ལྷ་ལྕམ་བླ་མ་ཡིན་འདྲ་འཇུ་མ་སྤོབས༔ དེ་སྐད་གསོལ་བས་རྒྱལ་པོ་སྤར་གྱིས་འཕར༔ མཐའ་མིས་ང་ཡི་བུ་མོའི་སྨ་འབེབས་པ༔ རིགས་ཉམས་དགེ་སྦྱོང་དེ་ནི་ལེགས་པར་ཆིངས༔ ཏ་ལ་ཏིལ་མར་ཁྲལ་བསྡུས་གསོན་སྲེགས་གྱིས༔ ལྷ་ལྕམ་ཁྱིམ་ལ་བཏང་དུས་མི་འགྲོ་བར༔ ད་ནི་མཐའ་མི་འཁྱམ་པོ་ཞིག་དང་བསྡེབས༔ ས་ལ་དོང་བྲུས་ཚེར་མའི་སྟན་གོས་པར༔ མི་ལོ་ཉི་ཤུ་རྩ་ལྔའི་བར་དུ་ཞོག༔ ཐོག་ཕུབ་ནམ་མཁའ་སྔོ་ཙམ་མི་མཐོང་གྱིས༔ གཡོག་གཉིས་ཉི་མའི་མདངས་མི་མཐོང་བར་ཆུག༔ ཁོལ་མོ་ལྔ་བརྒྱ་ཐེམ་པའི་ཕྱིར་མ་བཏང་༔ སྐྱེས་པའི་སྐད་མི་ཐོས་པའི་ཕུགས་སུ་ཆུག༔ དེ་སྐད་གསུངས་ནས་རྒྱལ་པོ་ཕོ་བྲང་གཤེགས༔ གཙོ་བོ་ཁྲི་མུན་ནང་ནས་ཕྱི་ལ་ཐོན༔ ཤིག་སྲོ་གྲ་རྒྱས་ཤ་ལྤགས་རུས་མིག་ཐིམ༔ ཆུང་མ་རྣམས་དང་ལྷན་ཅིག་འདུས་པར་གྱུར༔ ཟས་ཆང་སྣ་ལེན་དགའ་བའི་སེམས་གཏིང་སྟོན༔ དེ་ནས་གཙོ་བོས་ཕྱོགས་ཀྱི་དམག་དཔོན་ལ༔ ཕོ་ཉ་བཏང་ནས་དགེ་སྦྱོང་སྟེང་དུ་ཕབ༔ ཕྱི་ནང་བློན་པོ་གཙོ་བོར་བཅས་པ་ཡིས༔ ལ་ལས་དོང་བྲུས་ལ་ལས་ཚེར་མ་བཅད༔ ལྷ་ལྕམ་ཡོད་པའི་ཕྲོ་བྲང་ཕྱིན་པར་གྱུར༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ ལྷ་ལྕམ་མནྡཱ་ར་བ་དང་མཇལ་འཕྲད་མཛད་པའི་ལེའུ་སྟེ་བཞི་བཅུ་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་གླང་གི་ཟླ་བའི་ཚེས་གཅིག་ལ༔ བོད་ཀྱི་ལོ་གསར་བྱེད་པའི་ཆས་བསྡུས་ནས༔ བསམ་ཡས་ཕྱོགས་བཞིར་འབངས་ཀྱི་སྲང་ལམ་བཙུགས༔ ནུབ་མོ་འབངས་རྣམས་སྒྲོན་མེ་འདེགས་སུ་བཅུག༔ རྒྱལ་པོས་ཕྱོགས་བཞིར་རྟ་རྒྱུག་བྱེད་པ་ལ༔ སློབ་དཔོན་ད་ལན་ལོ་གསར་མ་བྱེད་གསུངས༔ རྒྱལ་པོས་བློན་པོ་ཀུན་དང་གྲོས་བྱས་པས༔ ལོ་གསར་གཅོག་པ་གར་འཐད་གཟབས་བྱེད་ཟེར༔ སློབ་དཔོན་རྒྱལ་པོར་རྟ་རྒྱུག་མ་བཏང་གསུངས༔ རྒྱལ་པོའི་དབང་ཕྱེད་བློན་པོའི་ལག་ཤོར་བས༔ རྒྱལ་པོས་རྒྱན་བཏགས་རྟ་ཞོན་རྟ་རྒྱུག་བཏང་༔ ནུབ་ཕྱོགས་སྲངས་སུ་དཔག་མདའ་འབྱུང་ནས་བསྙུང་༔ ལ་ལ་སྲས་ཀྱིས་བརྒྱབ་པ་ཡིན་ནམ་ཟེར༔ ལ་ལ་བོན་བློན་གཅིག་གིས་བརྒྱབ་བམ་ཟེར༔ ལ་ལ་སྣ་ནམ་ཞང་གིས་བརྒྱབ་བམ་ཟེར༔ ལ་ལ་རྟས་བསྐྱུར་ཤིང་རྩ་ཟུག་གམ་ཟེར༔ སུས་བརྒྱབ་རྩད་མེད་ཁུངས་མེད་ངོ་མ་ཤེས༔ ཞལ་མ་བསྲུངས་པས་ཚད་པའི་ནད་དང་བསྡོངས༔ ལྔ་བཅུ་རྩ་དགུ་འབྲུག་ལ་ཟུང་མཁར་གཤེགས༔ གསང་ནས་སློབ་དཔོན་རྒྱལ་སྲིད་བཅུ་བཞིར་བཟུང་༔ དྲུག་ཅུ་རྩ་དགུ་སྟག་ལ་གསང་བརྟོལ་ནས༔ མུ་ནེ་བཙན་པོ་རྒྱལ་སར་བཏོན་པ་ལ༔ ཚེ་སྤོང་བཟའ་ལ་བཀྱོན་ཕབ་དུག་གིས་བཀྲོངས༔ དེ་ནས་མུ་ཏིག་བཙན་པོ་རྒྱལ་སར་བཏོན༔ ངང་བྱུང་དཔལ་གྱི་རྒྱལ་མོ་བཙུན་ལ་སོགས༔ བཙུན་མོ་གསུམ་བཞེས་རྒྱལ་སྲིད་ཆོས་ཀྱིས་བསྐྱངས༔ ཡབ་མེས་ཀུན་གྱི་སྲོལ་ལུགས་མ་ནུབ་མཛད༔ ཆོས་ཀྱི་རྒྱལ་པོ་ཁྲི་སྲོང་ལྡེའུ་བཙན་ཉིད༔ འཛམ་གླིང་སུམ་གཉིས་རྒྱལ་པོའི་མངའ་འོག་འདུས༔ བསོད་ནམས་ཡང་རབ་འགྱུར་ཏེ་སྐུ་ཚེ་ཐུང་༔ ཨུ་རྒྱན་པདྨ་བཞུད་པར་དགོངས་པ་ལ༔ རྒྱལ་སྲས་མུ་ཏིག་བཙན་པོའི་སྡུག་མ་སངས༔ མ་ལ་སྐྱེས་ནས་སློབ་དཔོན་སྤྱན་སྔར་བསྡད༔ འགྲོགས་ཡུན་རིང་བས་སྙིང་རྗེས་འབྲལ་མ་ཕོད༔ སྐབས་སུ་སྐབས་སུ་དབུགས་རིང་འདོན་ཅིང་བཤུམ༔ ཡབ་ཀྱི་ཕྱག་བཞེས་གཙུག་ལག་ཁང་གིས་བསྐུལ༔ མྱ་ངན་ཆེ་དྲགས་ཧས་པོ་རི་རྩེ་ལ༔ ལྷ་སྲས་སྐུ་བསངས་ཁྲིད་ནས་ཆོས་གསུངས་པ༔ སྐྱེས་ནས་མ་ཤི་ས་སྟེང་མི་མི་ཤོང་༔ སུ་ལ་མི་འོང་ཡབ་ལ་བྱུང་བ་མིན༔ ཐམས་ཅད་ལ་ལ་སྐྱེ་ཞིང་ལ་ལ་འཆི༔ ཉམ་ཆུང་གྱི་ནའི་དལ་འབྱོར་ལུས་འདི་ལ༔ འཇིག་པའི་རྐྱེན་མང་འཚོ་བའི་རྐྱེན་ནི་ཉུང་༔ ཚ་རེག་གྲང་རེག་སྐད་ཅིག་མི་བཟོད་ལ༔ ལང་ཚོ་དར་བ་ནད་ཀྱི་ཕོ་ཉས་འཛིན༔ བཀྲག་མདངས་ལྡན་པ་གློ་བུར་རྐྱེན་གྱིས་འཕྲོག༔ དཔེར་ན་རྩྭ་མཆོག་ཁ་ཡི་ཟིལ་པ་ནི༔ ཉི་མ་རབ་ཏུ་འབར་བ་ཤར་བ་ན༔ སྐད་ཅིག་ཡུད་ཙམ་ཞིག་གིས་མེད་པར་བྱེད༔ དལ་འབྱོར་མི་ཡི་སྲོག་ཀྱང་དེ་བཞིན་ནོ༔ ཞག་རེ་སོང་ཞིང་འཆི་ལ་ཕར་ཕར་ཉེ༔ གསོན་པར་འདོད་ཀྱང་རང་དབང་ཅུང་ཟད་མེད༔ ཚེ་འདི་ཤིན་ཏུ་རིང་ཡང་འཆི་ངེས་ཏེ༔ རྒྱལ་ཁམས་གཞན་དང་རང་གི་ཡུལ་རྣམས་སུ༔ ཉེ་རིང་དགྲ་གཉེན་ཤི་བའི་དཔེ་མཐོང་ན༔ བདག་ཉིད་འཆི་བར་མི་ཤེས་འགྲོ་བ་བླུན༔ བསགས་པའི་ནོར་བཞག་འབྲེལ་བའི་གཉེན་བོར་ནས༔ རང་ཉིད་གཅིག་པུར་ཕ་རོལ་འགྲོ་བའི་དུས༔ དུས་མིན་འཆི་བ་བཅོ་བརྒྱད་ང་ལས་མགྱོགས༔ གློ་བུར་བརྒྱུད་ཅུ་རྩ་གཅིག་མེ་བས་ཚ༔ ཡེ་འདྲོགས་སུམ་བརྒྱ་དྲུག་ཅུ་ཆུ་བས་གྲང་༔ འགའ་ཞིག་མ་ཡི་མངལ་དུ་འཆི་བ་ཡོད༔ འགའ་ཞིག་ལང་ཚོ་རྒྱས་ནས་འཆི་བ་ཡོད༔ འགའ་ཞིག་གཞན་གྱིས་བསད་ནས་འཆི་བ་ཡོད༔ འགའ་ཞིག་རང་གིས་ལྕེབས་ནས་འཆི་བ་ཡོད༔ འགའ་ཞིག་སུབས་སམ་བརྣངས་ནས་འཆི་བ་ཡོད༔ ཐུགས་ཁྲལ་མ་མཛད་ལྷ་སྲས་བཙན་པོ་གསུངས༔ རྒྱལ་སྲས་མུ་ཏིག་བཙན་པོའི་ཐུགས་དགོངས་ལ༔ ཆོས་མིན་ཅིས་ཀྱང་དགོས་པ་མི་འདུག་བསམས༔ བསམ་ཡས་དབུ་རྩེའི་བར་ཁང་ཆེན་མོ་རུ༔ བཀའ་འདུས་སྙིང་ཐིག་ལོ་གསུམ་གསུང་བར་ཞུས༔ ཚེ་གཅིག་སངས་རྒྱས་ལྷག་མེད་གྲོལ་བའི་ཆོས༔ རྫོགས་ཆེན་པདྨ་སྙིང་ཐིག་འཕྲ་ཡིག་ཅན༔ དབང་པོའི་དངས་མ་ཁོང་གི་སྙིང་འདྲ་བ༔ ལུས་དང་མིག་ལ་བརྟེན་ནས་མངོན་སུམ་དུ༔ ཆོས་དབྱིངས་གཅེར་མཐོང་དབྱིངས་རིག་མ་བུ་ཐིམ༔ རྫོགས་ཆེན་སེམས་ཀློང་གང་དང་མི་འདྲ་བའི༔ མན་ངག་ངེས་པ་སྙིང་གི་ནོར་མཆོག་གནང་༔ འདས་དང་མ་བྱོན་ད་ལྟར་བཞུགས་པ་ཡི༔ སངས་རྒྱས་རྣམས་ཀྱིས་འདི་དོན་གསུངས་པ་མེད༔ གསུང་དང་གསུང་བར་འགྱུར་བ་གཏན་ནས་མེད༔ བདག་གིས་མན་ངག་ཀུན་ལ་ལོངས་སྤྱོད་ཀྱང་༔ འདི་འདྲ་སྟོན་པའི་མན་ངག་མིང་མ་ཐོས༔ སློབ་དཔོན་ཞལ་ནས་བདག་ལ་འདི་སྐད་གསུངས༔ བདག་འདྲ་པདྨ་འབྱུང་གནས་ཀྱིས༔ སུམ་སྟོང་ལོན་ནས་བོད་ཡུལ་འོངས༔ ཐུབ་པ་མྱ་ངན་འདས་འོག་ཏུ༔ ལོ་ནི་བཞི་གཉིས་ལོན་པ་ན༔ རྡོ་རྗེ་གདན་གྱི་ནུབ་ཕྱོགས་ངོས༔ ཨུ་རྒྱན་ཡུལ་གྱི་ནུབ་བྱང་མཚམས༔ དྷ་ན་ཀོ་ཤའི་མཚོ་གླིང་དུ༔ དྲི་མེད་མདངས་ལྡན་པདྨའི་དབུས༔ རྫུས་སྐྱེས་འཇའ་འོད་ལས་འཁྲུངས་པ༔ ཡ་མཚན་མཆོག་གི་ཁྱེའུ་ཆུང་ཞིག༔ རྒྱལ་པོ་ཨིནྡྲ་བོ་དྷིས་རྙེད༔ སྲས་སུ་བཟུང་ནས་རྒྱལ་སྲིད་གཏད༔ སྲིད་སྤངས་སེམས་ཅན་བདེར་བཀོད་ཕྱིར༔ བརྟུལ་ཞུགས་སྤྱོད་པས་སུན་འབྱིན་བསྐྱངས༔ རྒྱལ་པོའི་ཁབ་ཏུ་ལོ་ལྔ་སྟེ༔ བསིལ་བའི་ཚལ་དུ་དེ་བཞིན་ནོ༔ ཆོས་ལ་སྦྱངས་པ་ལོ་བཅུ་སྟེ༔ རྒྱ་གར་ཡུལ་དང་རྒྱ་ནག་ཡུལ༔ ཨུ་རྒྱན་ཡུལ་དང་ཟ་ཧོར་ཡུལ༔ མ་ག་དྷ་དང་མུ་སྟེགས་ཡུལ༔ ཁ་ཆེའི་ཡུལ་དང་སིངྒ་ལ༔ ལི་ཡི་ཡུལ་དང་མ་རུ་ཙེར༔ སྤྲུལ་སྐུས་ཉིས་བརྒྱ་ཉིས་བརྒྱ་བཞུགས༔ འ་ཤའི་ཡུལ་དུ་འབྲུ་ཤའི་ཡུལ༔ ཤམྦྷ་ལ་དང་ཞང་ཞུང་ཡུལ༔ ཏ་ཟིག་ཡུལ་དང་གེ་སར་ཡུལ༔ ཐོ་གར་ཡུལ་དང་རུག་མ་ལ༔ སྲིན་པོའི་ཡུལ་དང་ཀླུ་ཡི་ཡུལ༔ སྤྲུལ་སྐུས་དགུ་བཅུ་བརྒྱད་བརྒྱད་བཞུགས༔ བལ་ཡུལ་བཞུགས་པ་བཞི་བཅུ་སྟེ༔ བརྒྱ་དང་བཅུ་གཅིག་བོད་ཡུལ་དབུས༔ ལྷ་འདྲེ་བཏུལ་ཞིང་བོད་ཁམས་བསྐྱངས༔ འཛམ་གླིང་རྒྱལ་པོའི་ཐུགས་དགོངས་བསྒྲུབས༔ བསམ་ཡས་དབུ་རྩེར་དྲུག་ཅུ་སྟེ༔ བསམ་ཡས་མཆིམས་ཕུར་ལོ་ལྔའོ༔ བསྒྲགས་ཀྱི་ཡང་རྫོང་ལོ་གསུམ་བཞུགས༔ གཡའ་མ་ལུང་དུ་ལོ་བཞི་བཞུགས༔ ཤེལ་གྱི་བྲག་ཕུག་ལོ་གསུམ་སྟེ༔ སྤ་མ་གོང་དུ་ལོ་གཉིས་བཞུགས༔ ཤམ་པོའི་གངས་སུ་ལོ་གསུམ་མོ༔ གཡུ་སྒང་བྲག་ལ་ཟླ་བ་གཉིས༔ ལྷོ་བྲག་མཁར་ཆུར་ལོ་བདུན་བཞུགས༔ གསལ་རྗེ་འབྲིན་ཐང་ཟླ་བ་བཅུ༔ ཟམ་བུ་ལུང་དུ་ལོ་གཉིས་ཏེ༔ ཟང་ཡག་བྲག་ཕུག་ཟླ་བ་གསུམ༔ གཞོ་སྟོད་ཏེ་སྒྲོར་ལོ་བདུན་བཞུགས༔ འཕར་བ་ཚོང་དུ་ལོ་གཅིག་སྟེ༔ འོལ་ཀ་མགར་ཕུག་ཟླ་བ་གཅིག༔ ཡེར་བའི་བྲག་ལ་ལོ་གཅིག་བཞུགས༔ ཁ་རག་ཆུ་བོ་རིར་ལོ་གཅིག༔ ཨོ་དཀར་བྲག་ཕུག་ཟླ་བ་གཉིས༔ ཙ་རིའི་གནས་སུ་ཟླ་བ་དྲུག༔ ཁྱུང་ཚང་བྲག་ལ་ཟླ་བ་དྲུག༔ སྙེ་མོ་སྙིང་དྲུང་ཟླ་བ་དྲུག༔ བློན་པོ་མགུལ་དུ་ཟླ་བ་དྲུག༔ སྙིང་པོའི་རྫ་ལ་ཟླ་བ་གཉིས༔ མོན་ཁ་སྣ་རིང་ཟླ་བ་གསུམ༔ སྤ་གྲོ་སྟག་ཚང་ཟླ་བ་བཞི༔ ཆུ་མོ་ཕག་ཏུ་ཟླ་བ་གཉིས༔ ཁྲ་མོ་ལྡང་ལྷར་ཟླ་བ་གཉིས༔ ཤ་འུག་སྟག་སྒོར་ལོ་གཅིག་བཞུགས༔ མཁར་ཆེན་བྲག་ལ་ལོ་གཅིག་སྟེ༔ དཔྱལ་གྱི་བྲག་ལ་ལོ་གཅིག་བཞུགས༔ ལྷ་རིའི་གངས་ལ་ལོ་གཅིག་བཞུགས༔ གཡུ་ཕུ་རྫ་ལྷུང་ཟླ་བ་གསུམ༔ མོན་སྒོམ་བྲག་ཕུག་ཟླ་བ་གསུམ༔ འོན་ཕུ་སྟག་ཚང་ཟླ་བ་གསུམ༔ གཟར་མོ་རི་ལ་ཟླ་བ་གཉིས༔ དྭགས་རྫོང་ཕུག་པར་ལོ་གཅིག་བཞུགས༔ བྱར་གྱི་སྟག་ཚང་ཞག་གསུམ་སྟེ༔ དོམ་ཚང་རོང་དུ་ཞག་ལྔ་བཞུགས༔ སྟག་ཚང་རོང་དུ་ཞག་བདུན་ནོ༔ གཟིག་ཚང་རོང་དུ་ཞག་དགུ་བཞུགས༔ སྤྱང་ཚང་རོང་དུ་ཞག་དྲུག་བཞུགས༔ མཁའ་འགྲོ་ཕུག་པར་ཟླ་བ་བཞི༔ ལྷ་རྩེའི་བྲག་ལ་ཟླ་བ་བཞི༔ རོང་པའི་རྫ་ལ་ཟླ་བ་གཅིག༔ མཆིམས་ཀྱི་རྔོག་ལུང་ཟླ་བ་གཅིག༔ གོག་ཆུང་ལུང་དུ་ཟླ་བ་ཕྱེད༔ མགྲིན་བཟང་ཟླ་བ་ཕྱེད་དང་གཉིས༔ ལྷ་ས་ཁྲ་འབྲུག་ཟླ་བ་གསུམ༔ བོད་ཀྱི་གདུལ་བྱ་རྫོགས་པར་བྱས་ཟིན་ཏོ༔ སྔར་འདས་སངས་རྒྱས་བསྟན་པའི་སོ་ནམ་བྱས༔ ད་ལྟ་མདོ་སྔགས་བོད་དུ་དར་བར་མཛད༔ མ་འོངས་གཏེར་སྦས་བསྟན་པ་ལུང་དུ་བསྟན༔ བོད་ལ་དྲིན་ཆེར་བྱས་ཀྱང་དྲིན་མི་འདྲེན༔ འཛམ་བུའི་གླིང་ཉེ་སོག་ཀའི་ཡུ་བ་ལ༔ སྲིན་པོའི་ཡུལ་གླིང་ཆེན་པོ་ལྔ་ཡོད་དེ༔ དེ་ཉིད་ཨུ་རྒྱན་ཡུལ་དང་ཐག་ཉེ་ལ༔ དབུས་ན་ཟངས་མདོག་དཔལ་རི་ཞེས་བྱ་བ༔ སྲིན་པོའི་གྲོང་ཁྱེར་ལྔ་བརྒྱས་བསྐོར་བ་ཡི༔ ཤར་ན་ལངྐ་པཱུ་རི་བྱ་བ་ཡོད༔ ལྷོ་ན་སྲིན་པོའི་གྲོང་ཁྱེར་དགའ་བ་ཅན༔ ནུབ་ན་ཀོ་ཀ་ཐང་དམར་གླིང་ཞེས་དང་༔ བྱང་གི་ཕྱོགས་ན་སྲིན་ཡུལ་བྱན་ལག་ལྗོངས༔ ཤར་ལྷོ་མཚམས་ན་ཟོ་མ་པཱུ་རིའི་མཚོ༔ ལྷོ་ནུབ་མཚམས་ན་བམ་རི་ཐོད་པ་མཁར༔ ནུབ་བྱང་མཚམས་ན་མ་ལ་གནམ་ལྕགས་རྩེ༔ བྱང་ཤར་མཚམས་ན་ནལ་བྱིའི་དུར་ཁྲོད་རྣམས༔ སྲིན་པོའི་གྲོང་ཁྱེར་ལྔ་བརྒྱ་ལྔ་བརྒྱས་བསྐོར༔ དེ་མ་བཏུལ་ན་འཛམ་གླིང་སྲིན་པོས་འཁྱེར༔ སྲིན་པོས་མི་ཟ་མི་ཡུལ་སྟོངས་པར་འགྱུར༔ པད་འབྱུང་མིན་པ་སུས་ཀྱང་མི་ཐུལ་ཏེ༔ སྲིན་པོ་འདུལ་ཞིང་སོ་ཀ་བསྲུང་དུ་འགྲོ༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ ལྷོ་ནུབ་སྲིན་པོའི་ཡུལ་དུ་འབྱོན་པར་དགོངས་པའི་ལེའུ་སྟེ་གོ་བདུན་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
པདྨ་བཀའ་ཐང་ལེའུ་༦༤ བསམ་ཡས་ལ་བཀུར་སྟི་བྱས་པ།
༈ བྱམས་བརྩེའི་གྲུ་ཆར་སྤྱི་གླིང་དུ་ཕེབས་བསུ་ཞུ།欢迎关注慈悲细雨乐园!
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་ལྷ་ས་ཁྲ་འབྲུག་ལ་སོགས་པ༔ གཙུག་ལག་ཁང་ནི་བརྒྱ་དང་རྩ་བརྒྱད་ལ༔ སློབ་དཔོན་ཆེན་པོ་པདྨ་འབྱུང་གནས་ཀྱིས༔ མེ་ཏོག་འཐོར་ཞིང་རབ་ཏུ་གནས་པ་མཛད༔ ཁྲི་གདུགས་འོག་ན་འགྲན་ཟླ་མ་མཆིས་པའི༔ རྒྱ་གར་རྡོ་རྗེ་གདན་མཚུངས་བསམ་ཡས་འདི༔ མིག་གིས་མཐོང་ཚད་ངན་སོང་སྐྱེ་སྒོ་གཅོད༔ གང་དག་འདི་ལ་བསྐོར་བ་སུས་བསྐོར་བ༔ བཤན་པ་ཡིན་ཀྱང་མཐོ་རིས་གནས་སུ་སྐྱེ༔ གང་ཞིག་བསམ་ཡས་འདི་ལ་ཕྱག་འཚལ་བ༔ ཐུན་མོང་ཁྱད་པར་ཆེས་ཆེར་རྒྱལ་པོར་འགྱུར༔ གང་ཞིག་བསམ་ཡས་རྣམ་ཐར་གཞན་བརྗོད་པ༔ གང་གིས་ཐོས་པས་ལས་རྣམས་ཀུན་ལས་གྲོལ༔ གང་ཞིག་བསམ་ཡས་དད་པས་པུས་འཛུགས་པ༔ ཆོ་རིགས་བཙུན་པ་རྒྱལ་རིགས་འཁོར་ལོས་སྒྱུར༔ གང་ཞིག་བསམ་ཡས་འདི་ལ་ཐལ་སྦྱོར་བ༔ མི་དེ་ཡང་དག་ལམ་ལ་གནས་པར་འགྱུར༔ གང་ཞིག་བསམ་ཡས་འདི་ལ་མཎྜལ་འབུལ༔ གནས་སྐབས་མཐར་ཐུག་འབྲས་བུ་མཆོག་ཀུན་ཐོབ༔ གང་ཞིག་བསམ་ཡས་འདི་ལ་མེ་ཏོག་འབུལ༔ མི་རྣམས་དགའ་ཞིང་རབ་ཏུ་སྐྱིད་པར་འགྱུར༔ བསམ་ཡས་མེ་ཏོག་ཉལ་ཉིལ་སུས་འཆག་པ༔ སྦྱིན་གནས་མཚུངས་མེད་སངས་རྒྱས་ཐོབ་པར་འགྱུར༔ གང་ཞིག་བསམ་ཡས་འདི་ལ་སྤོས་འབུལ་བ༔ བལྟ་བར་འོས་ཤིང་ནོར་ཆེན་ལྡན་པར་འགྱུར༔ གང་ཞིག་བསམ་ཡས་འདི་ལ་མར་མེ་འབུལ༔ བྱེ་བ་ཁྲག་ཁྲིག་ལྷ་ཞལ་ངེས་མཐོང་འགྱུར༔ གང་ཞིག་བསམ་ཡས་མར་མེའི་རྒྱུན་འཛུགས་པ༔ ཆོས་ཀྱི་འོད་ཟེར་བདག་ཉིད་གསལ་བར་འགྱུར༔ གང་ཞིག་བསམ་ཡས་འདི་ལ་དྲི་ཆབ་འབུལ༔ ཡི་དྭགས་མི་སྐྱེ་ལོངས་སྤྱོད་ཆེ་བར་འགྱུར༔ གང་ཞིག་བསམ་ཡས་འདི་ལ་ཞལ་ཟས་འབུལ༔ ནད་མུག་མེད་ཅིང་ཚེ་རིང་ལོངས་སྤྱོད་འཕེལ༔ གང་ཞིག་བསམ་ཡས་འདི་ལ་སིལ་སྙན་འབུལ༔ ཟབ་ཅིང་སྤོབས་པ་ཕུན་སུམ་ཚོགས་པར་འགྱུར༔ གང་ཞིག་བསམ་ཡས་འདི་ལ་གདུགས་འབུལ་བ༔ ཀུན་མཆོད་བཀུར་སྟི་བྱ་བའི་འོས་སུ་འགྱུར༔ གང་ཞིག་བསམ་ཡས་འདི་ལ་ན་བཟའ་འབུལ༔ མྱུར་དུ་བླ་མེད་བྱང་ཆུབ་ཐོབ་པར་འགྱུར༔ འཕྲེང་བ་བ་དན་ཁྲི་སྟན་འབུལ་བྱེད་པ༔ བདེ་བའི་ཡོ་བྱད་ཐམས་ཅད་དེ་ལས་འབྱུང་༔ གང་ཞིག་བསམ་ཡས་ཡི་དམ་ལྷར་བསྒོམ་པ༔ ཕྱག་རྒྱ་ཆེན་པོའི་རིག་འཛིན་ས་ལ་འགྲོ༔ བསམ་ཡས་སེར་ཀ་ཙམ་ཞིག་སུས་བསུབས་པ༔ མཚུངས་པར་བྱང་ཆུབ་མངོན་འཚང་རྒྱ་བར་འགྱུར༔ བསམ་ཡས་འདི་ལ་ཅོད་པན་སུས་འདོགས་པ༔ མི་དེ་ལྷ་མིའི་གོ་འཕང་ཐོབ་པར་འགྱུར༔ གང་ཞིག་བསམ་ཡས་འདི་ལ་ཞིག་གསོས་བྱེད༔ མྱ་ངན་མེད་པའི་བླ་མེད་བྱང་ཆུབ་འཐོབ༔ གང་ཞིག་བསམ་ཡས་རྗེས་སུ་ཡི་རང་བའི༔ དགེ་དེས་སྡིག་བྱང་འབྲས་བུ་བླ་མེད་འགྱུར༔ གང་ཞིག་བསམ་ཡས་འདི་ལ་ཉན་བཤད་བྱེད༔ སངས་རྒྱས་འཕྲིན་ལས་ཐམས་ཅད་རྒྱས་པ་ཡིན༔ གང་ཞིག་བསམ་ཡས་འདི་ལ་བཞུགས་སུ་གསོལ༔ ཟད་མི་ཤེས་པའི་དགེ་བ་ཐོབ་པར་འགྱུར༔ གང་ཞིག་བསམ་ཡས་འདི་ལ་མཆོད་བྱེད་པ༔ མི་ནོར་ཟས་གསུམ་གང་བསམ་འབྱུང་བར་འགྱུར༔ གང་ཞིག་བསམ་ཡས་འདི་ལ་ཐིགས་ཚགས་བྱེད༔ མི་དེ་དུས་མིན་འཇིགས་པ་བརྒྱད་དང་བྲལ༔ གང་ཞིག་བསམ་ཡས་མེ་ཡི་འཇིགས་པ་བསྲུང་༔ འདི་དག་ཐམས་ཅད་མྱུར་དུ་སངས་རྒྱས་འགྲུབ༔ གང་ཞིག་བསམ་ཡས་འདི་ལ་གནོད་བྱེད་བསྲུང་༔ ཁ་ལག་སྤྱོད་གསུམ་སུན་འབྱིན་སུས་སྤོབས་པ༔ ཕྱིར་མི་ལྡོག་ཅིང་བྱང་ཆུབ་སེམས་དཔར་འགྱུར༔ གང་ཞིག་བསམ་ཡས་འདི་ལ་རབ་གནས་སྐྱོར༔ དུག་གསུམ་ནད་ཞི་རྒྱལ་ཁམས་བདེ་བར་འགྱུར༔ དེ་བཞིན་ལྷ་ས་ཁྲ་འབྲུག་གཙུག་ལག་ཁང་༔ བསོད་ནམས་གསོག་པའི་ཞིང་མཆོག་དམ་པ་སྟེ༔ དད་པ་ཅན་རྣམས་བསོད་ནམས་ཨ་རེ་བསགས༔ བཀུར་སྟི་མཛོད་ཅིག་རྗེ་འབངས་འཁོར་བཅས་རྣམས༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ བསམ་ཡས་ལ་བཀུར་སྟི་བྱས་པའི་ལེའུ་སྟེ་རེ་ལྔ་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་ཨུ་རྒྱན་ཡུལ་ཁམས་གདུལ་བྱར་གཟིགས༔ མཁའ་འགྲོ་མ་བཞིས་འདོ་ལེའི་སྟེང་ལ་བཏེག༔ ཨུ་རྒྱན་ཡུལ་དུ་ཡབ་ཡུམ་བསོད་སྙོམས་མཛད༔ སྔར་གྱི་བུ་བསད་རྒྱལ་བློན་རྣམས་ཀྱིས་ཤེས༔ ཁམས་ཀྱི་རྒྱལ་པོའི་བུ་བསད་དྲན་པ་བསྐུལ༔ བཙུན་མོ་མཆོག་གྱུར་འོད་འཆང་མ་འདྲ་དོར༔ ཨུ་པ་ཏ་ཡི་བུ་སྨད་གཉིས་ཀ་བཀུམས༔ སྤྲང་མོ་ཞིག་དང་བསྡེབས་ནས་ཡུལ་དུ་བྱུང་༔ ད་ཡང་ཡུལ་འདིར་གནོད་པ་ཅི་བྱེད་ན༔ བདེ་བར་མི་འཚལ་ཉེས་པའི་སླད་དུ་སྟེ༔ བློན་པོ་ཐམས་ཅད་ཡོངས་སུ་འདུས་པར་གྱུར༔ རྒྱལ་པོ་ཉིད་ལ་ཚངས་པར་སྨྲ་རྒྱུ་མེད༔ ཙནྡན་ཁུར་རེ་ཏིལ་མར་བྲེ་རེ་བསྡུས༔ ཡབ་ཡུམ་ལྷན་སྦྱར་བཅིངས་ནས་བསྲེགས་པར་གྱུར༔ སྔོན་ཆད་བསྲེགས་པ་ཞག་བདུན་དུ་བ་འཆད༔ ཉེར་གཅིག་བར་དུ་དུ་བ་མ་ཆད་ནས༔ རྒྱལ་པོས་ལྟོས་ཤིག་བསྐུལ་བས་བལྟ་མ་ནུས༔ སྔར་གྱི་ཡབ་ཉིད་ཐུགས་མ་ཆེས་ནས་དྲིས༔ བཙུན་མོ་འོད་འཆང་མ་ནི་མིག་སེར་གྱིས༔ ང་ཡིས་གྲོགས་གོ་མ་ཆོད་མི་ཅིག་ཡིན༔ རྒྱལ་པོའི་སྙན་དུ་རྟིང་ལ་བརྗོད་བྱ་ཟེར༔ སྤྲུལ་པའི་སྐུ་ཞིག་ཡིན་ན་མི་འཚིག་སྙམ༔ འཁོར་དང་བཅས་པས་ལྟ་རུ་ཡོངས་ཙ་ན༔ ཏིལ་མར་ཞིང་དོར་གཅིག་ཙམ་མཚོ་འཁྱིལ་དབུས༔ སོལ་བའི་གུར་ཆེན་སྟེང་ན་པད་སྡོང་སྐྱེས༔ པདྨའི་སྟེང་ན་ཡབ་ཡུམ་སྙོམ་འཇུག་གར༔ སྐུ་མཆོག་རབ་གསལ་དྲི་བཟང་བསིལ་ངད་ལྡན༔ སྔར་གྱི་འགྲོ་རྣམས་ཐུགས་རྗེས་བསྒྲལ་བའི་ཕྱིར༔ ཐོད་པའི་ཕྲེང་བ་སྐུ་ལ་གསོལ་ནས་བཞུགས༔ རྒྱལ་པོ་ལ་སོགས་ཐམས་ཅད་ངོ་མཚར་སྐྱེས༔ ཨུ་རྒྱན་རྒྱལ་ཁམས་ཆེ་ཆུང་མེད་པར་འདུས༔ ས་ཡི་ལྷ་མོ་བརྟན་མ་འཁོར་བཅས་ཀྱིས༔ ཏམྦུ་ར་ཡི་རྒྱུད་བསྒྲེངས་བསྟོད་པས་བསྙེན༔ ཧཱུྃ༔ རྒྱ་མཚོར་སྐུ་འཁྲུངས་ཨུ་རྒྱན་ཡུལ་དུ་བྱོན༔ རྒྱལ་པོའི་སྲས་མཛད་རྫུ་འཕྲུལ་སྣ་ཚོགས་བསྟན༔ འཁོར་བར་མ་ཆགས་ཐབས་ཀྱི་རོལ་རྩེད་མཛད༔ པདྨ་རྒྱལ་པོའི་སྐུ་ལ་ཕྱག་འཚལ་བསྟོད༔ རྒྱ་གར་ཡུལ་བྱོན་རྡོ་རྗེ་གདན་དུ་བཞུགས༔
བདུད་བཞི་བཅོམ་པས་སངས་རྒྱས་ཀུན་དང་མཉམ༔ འདུལ་ཁྲིམས་ལྡན་པས་དགེ་སློང་ཆ་ལུགས་འཛིན༔ ཤཱཀྱ་སེང་གེའི་སྐུ་ལ་ཕྱག་འཚལ་བསྟོད༔ ཟ་ཧོར་ཡུལ་བྱོན་མ་ག་དྷ་རུ་བཞུགས༔ བསིལ་བའི་ཚལ་དུ་བམ་རོའི་སྒྲུབ་པ་མཛད༔ སྡེ་སྣོད་བཅུ་གཉིས་ཐུགས་ཀྱི་ཀློང་ན་གསལ༔ པདྨ་སམྦྷའི་སྐུ་ལ་ཕྱག་འཚལ་བསྟོད༔ མུ་སྟེགས་ཡུལ་བྱོན་དགའ་བའི་ཚལ་དུ་བཞུགས༔ སྙན་པའི་སྒྲ་ཡིས་ཕྱོགས་མཚམས་ཀུན་ཏུ་ཁྱབ༔ གསང་སྔགས་ཕྱི་ནང་ཐུགས་ཀྱི་དཀྱིལ་ན་གསལ༔ རྡོ་རྗེ་གྲོ་ལོད་སྐུ་ལ་ཕྱག་འཚལ་བསྟོད༔ ཡངས་པ་ཅན་བྱོན་སོ་ས་གླིང་དུ་བཞུགས༔ ལྟ་བ་མི་ཚོལ་ཞི་གནས་སྒོམ་མི་བྱེད༔ ཐ་དད་ཕྱོགས་འཛིན་མ་གོས་ནམ་མཁར་གདལ༔ པདྨ་ཐོད་ཕྲེང་སྐུ་ལ་ཕྱག་འཚལ་བསྟོད༔ ཁ་ཆེའི་ཡུལ་བྱོན་སིངྒ་ལ་རུ་བཞུགས༔ ཐོས་བསམ་ལྡན་པས་འགྲོ་བ་མ་ལུས་འདུལ༔ བྱམས་པ་ཆེན་པོས་ཕ་མ་ལྟ་བུར་མཛད༔ བློ་ལྡན་མཆོག་སྲེད་སྐུ་ལ་ཕྱག་འཚལ་བསྟོད༔ ལི་ཡི་ཡུལ་བྱོན་ལྕང་ར་སྨུག་པོར་བཞུགས༔ ཤེལ་གོང་བྲག་ལ་མངོན་ཤེས་མཁའ་ལྟར་ཁྱབ༔ གཞན་དོན་འཕྲིན་ལས་འབྲས་བུ་ལོ་འདབ་རྒྱས༔ ཉི་མ་འོད་ཟེར་སྐུ་ལ་ཕྱག་འཚལ་བསྟོད༔ བལ་པོའི་ཡུལ་བྱོན་ཡང་ལེ་ཤོད་དུ་བཞུགས༔ གནོད་སྦྱིན་རྫོང་དུ་དམ་སྲི་སྡེ་བརྒྱད་བཏུལ༔ ཁམས་གསུམ་དབང་སྡུད་སྲིད་གསུམ་ཟིལ་གྱིས་གནོན༔ སེང་གེ་སྒྲ་སྒྲོག་སྐུ་ལ་ཕྱག་འཚལ་བསྟོད༔ བོད་ཡུལ་དབུས་འབྱོན་སྟག་ཚང་སེང་ཕུག་བཞུགས༔ སྣང་བ་མཐའ་ཡས་སྤྲུལ་པ་མི་ཡི་མགོན༔ མཁའ་འགྲོ་སྡེ་བཞི་མ་ཚོགས་རོལ་ཏུ་ཁྲིད༔ བདེ་བའི་དངོས་གྲུབ་སྐུ་ལ་ཕྱག་འཚལ་བསྟོད༔ སྲིན་པོའི་ཡུལ་འབྱོན་རྔ་ཡབ་གླིང་དུ་བཞུགས༔ ཟངས་མདོག་དཔལ་རིར་གདོང་དམར་སྲིན་པོ་འདུལ༔ སྐྱེ་འགྲོ་སེམས་ཅན་ཐམས་ཅད་བདེ་ལ་འགོད༔ པདྨ་འབྱུང་གནས་སྐུ་ལ་ཕྱག་འཚལ་བསྟོད༔ ཅེས་བསྟོད་གཡས་ཕྱོགས་ལན་གསུམ་བསྐོར་བྱས་ནས༔ མདུན་ནས་ཕྱག་བྱས་ས་ལ་ཐིམ་པར་གྱུར༔ དེ་ནས་རྒྱལ་པོས་ཕོ་བྲང་གདན་འདྲེན་ཞུས༔ བཀའ་འདུས་ཆོས་ཀྱི་རྒྱ་མཚོའི་བཤད་སྒྲུབ་བཙུགས༔ མི་ལོ་ཉིས་བརྒྱར་བཞུགས་ནས་ཆོས་གསུངས་ཏེ༔ ཨུ་རྒྱན་རྒྱལ་ཁམས་ཐམས་ཅད་ཆོས་ལ་བཀོད༔ ཨིནྡྲ་བོ་དྷི་བཙུན་མོ་འཁོར་བཅས་རྣམས༔ ཚོམ་བུ་ལྔ་བརྒྱ་དང་བཅས་ལྷག་མེད་དུ༔ ཕྱག་རྒྱ་ཆེན་པོ་མཆོག་གི་རིག་འཛིན་ཐོབ༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ ཨུ་རྒྱན་རྒྱལ་ཁམས་ཆོས་ལ་བཙུད་པའི་ལེའུ་སྟེ་ཞེ་དགུ་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་མཁའ་སྤྱོད་རིག་འཛིན་གནས་སུ་ཕྱིན༔ བདེ་ཆེན་གསང་ལམ་མནོལ་མའི་དུར་ཁྲོད་ན༔ མཁའ་འགྲོ་ཉི་ཟླ་དངོས་གྲུབ་ཅེས་ཀྱང་བྱ༔ མཁའ་འགྲོའི་གཙོ་མོ་གསང་བ་ཡེ་ཤེས་ཞེས༔ དགེ་སློང་ཀུན་དགའ་སྨོན་ལམ་ཞེས་ཀྱང་བྱ༔ མཁའ་འགྲོ་ལས་ཀྱི་དབང་མོ་ཆེའི་དྲུང་ཕྱིན༔ ཐོད་མཁར་སྒོ་བཅད་ནང་དུ་མ་ཐར་ནས༔ གཡོག་མོ་ཀུ་མཱ་ར་ལ་འཕྲིན་བརྒྱུད་པས༔ ལན་ནི་མ་བྱུང་བརྗེད་དམ་སྨྲས་པ་ཡིས༔ ཤེལ་གྱི་བུམ་པ་ཁུར་ནས་ཆུ་ལེན་འདུག༔ ངས་བསྐུར་བྱས་པས་བུམ་སྟེགས་ཁ་རུ་བཞག༔ རྒྱལ་བས་བུམ་སྟེགས་བུམ་པ་འབྱར་དུ་བཅུག༔ ལངས་པར་མ་གྱུར་ཁུག་ཁུག་ལན་འགའ་བྱས༔ བུམ་ཐག་ཕུད་ནས་རྒྱལ་བའི་མདུན་དུ་འོངས༔ ཤེལ་གྱི་གྲི་གུས་བྲང་གཤགས་ཁ་ཕྱེ་ནས༔ ཞི་བ་རྡོ་རྗེ་དབྱིངས་ཀྱི་ལྷ་ཚོགས་རྣམས༔ བཀྲ་ལམ་བསྟན་ནས་ངག་ནས་འདི་སྐད་གསུངས༔ ཁྱོད་ཀྱང་སྔགས་པ་ནུས་མཐུ་ཅན་འདུག་སྟེ༔ དེ་བས་ངའི་འདི་ཡ་མཚན་མི་ཆེའམ༔ དེ་སྐད་ཟེར་བས་ཕྱག་བཙལ་བསྐོར་བ་བྱས༔ མཆོག་དབང་གོང་མ་བདག་ལ་བསྐུར་དུ་གསོལ༔ ང་ནི་གཡོག་ཡིན་ནང་དུ་འདེང་ཟེར་ཕྱིན༔ ཉི་ཟླའི་ཁྲི་བརྩེགས་ཉི་ཟླའི་གདུགས་ཕུབ་པ༔ ཉི་མ་ཟླ་བའི་རྒྱན་དྲུག་སྐུ་ལ་གསོལ༔ དགེ་སློང་མ་བཞུགས་ཕྱག་བཙལ་བསྐོར་བ་བྱས༔ གསེར་གྱི་འཁོར་ལོ་རྩིབས་སྟོང་ཕུལ་ནས་ནི༔ ཕྱི་ནང་གསང་བའི་དབང་བསྐུར་ཞུ་གསོལ་བས༔ ལྷ་ཚོགས་མདུན་གྱི་ནམ་མཁར་ཁྲ་ཆེམ་བྱུང་༔ སྐལ་ལྡན་རིགས་ལྡན་ད་ལྟ་དབང་ཞུས་གསུངས༔ བླ་མ་མེད་པའི་གོང་རོལ་ན༔ སངས་རྒྱས་བྱ་བའི་མིང་ཡང་མེད༔ བསྐལ་པ་སྟོང་གི་སངས་རྒྱས་ཀྱང་༔ བླ་མ་དག་ལ་བརྟེན་ནས་བྱུང་༔ དཔལ་ལྡན་བླ་མ་ཡོན་ཏན་མཚོ༔ བཞིན་གྱི་དཀྱིལ་འཁོར་ལེགས་བསྟན་ནས༔ ཐུགས་རྗེས་སློབ་མ་ལ་གཟིགས་ཞུ༔ དབང་ནི་ལྷ་ལ་མི་ཞུ་བླ་མར་ཞུ༔ དེ་སྐད་སྨྲས་པས་དགེ་སློང་མའི་ཞལ་ནས༔ དབང་ཞུ་ཤེས་གསུངས་ལྷ་ཚོགས་ཐུགས་ཀར་བསྡུས༔ རྡོ་རྗེ་གྲོ་ལོད་ཡི་གེ་ཧཱུྃ་དུ་བསྒྱུར༔ ཞལ་དུ་མིད་ནས་བྱིན་གྱིས་བརླབས་པ་ཡིས༔ ཕྱི་ལྟར་སངས་རྒྱས་སྣང་བ་མཐའ་ཡས་སྐུ༔ ཚེ་ཡི་རིག་འཛིན་གྲུབ་པའི་དབང་རྣམས་ཐོབ༔ ཁོང་པའི་ནང་སླེབས་བྱིན་གྱིས་བརླབས་པ་ཡིས༔ ནང་ལྟར་འཕགས་པ་སྤྱན་རས་གཟིགས་ཀྱི་སྐུ༔ ཕྱག་རྒྱ་ཆེན་པོ་བསྒོམ་པའི་དབང་རྣམས་ཐོབ༔ གསང་བའི་པདྨོར་བཏོན་ནས་བྱིན་བརླབས་པས༔ ལུས་ངག་ཡིད་གསུམ་ཤེས་སྒྲིབ་དག་པར་སྦྱངས༔ གསང་བ་ལྟར་ན་རྟ་འགྲིན་དབང་གི་སྐུ༔ དྲེགས་པའི་ལྷ་འདྲེ་དམ་ལ་འདོགས་དབང་ཐོབ༔ དེ་ནས་འོག་མིན་ཆོས་དབྱིངས་ཕོ་བྲང་དུ༔ སྟུག་པོ་བཀོད་པ་བཀོད་པ་ལྷུན་གྲུབ་ན༔ རྒྱལ་བ་རྒྱ་མཚོ་རྣམས་ཀྱི་བཀའ་སྡོད་པ༔ རིག་འཛིན་རྡོ་རྗེ་རྒྱས་བྱ་བའི་མིང་ཡང་མེད༔ བསྐལ་པ་སྟོང་གི་སངས་རྒྱས་ཀྱང་༔ བླ་མ་དག་ལ་བརྟེན་ནས་བྱུང་༔ དཔལ་ལྡན་བླ་མ་ཡོན་ཏན་མཚོ༔ བཞིན་གྱི་དཀྱིལ་འཁོར་ལེགས་བསྟན་ནས༔ ཐུགས་རྗེས་སློབ་མ་ལ་གཟིགས་ཞུ༔ དབང་ནི་ལྷ་ལ་མི་ཞུ་བླ་མར་ཞུ༔ དེ་སྐད་སྨྲས་པས་དགེ་སློང་མའི་ཞལ་ནས༔ དབང་ཞུ་ཤེས་གསུངས་ལྷ་ཚོགས་ཐུགས་ཀར་བསྡུས༔ རྡོ་རྗེ་གྲོ་ལོད་ཡི་གེ་ཧཱུྃ་དུ་བསྒྱུར༔ ཞལ་དུ་མིད་ནས་བྱིན་གྱིས་བརླབས་པ་ཡིས༔ ཕྱི་ལྟར་སངས་རྒྱས་སྣང་བ་མཐའ་ཡས་སྐུ༔ ཚེ་ཡི་རིག་འཛིན་གྲུབ་པའི་དབང་རྣམས་ཐོབ༔ ཁོང་པའི་ནང་སླེབས་བྱིན་གྱིས་བརླབས་པ་ཡིས༔ ནང་ལྟར་འཕགས་པ་སྤྱན་རས་གཟིགས་ཀྱི་སྐུ༔ ཕྱག་རྒྱ་ཆེན་པོ་བསྒོམ་པའི་དབང་རྣམས་ཐོབ༔ གསང་བའི་པདྨོར་བཏོན་ནས་བྱིན་བརླབས་པས༔ ལུས་ངག་ཡིད་གསུམ་ཤེས་སྒྲིབ་དག་པར་སྦྱངས༔ གསང་བ་ལྟར་ན་རྟ་འགྲིན་དབང་གི་སྐུ༔ དྲེགས་པའི་ལྷ་འདྲེ་དམ་ལ་འདོགས་དབང་ཐོབ༔ དེ་ནས་འོག་མིན་ཆོས་དབྱིངས་ཕོ་བྲང་དུ༔ སྟུག་པོ་བཀོད་པ་བཀོད་པ་ལྷུན་གྲུབ་ན༔ རྒྱལ་བ་རྒྱ་མཚོ་རྣམས་ཀྱི་བཀའ་སྡོད་པ༔ རིག་འཛིན་རྡོ་རྗེ་ཆོས་ནི་ཞེས་ཀྱང་བྱ༔ རྡོ་རྗེ་སྙིང་པོ་འཛིན་པ་ཞེས་ཀྱང་བྱ༔ རིག་འཛིན་རྒྱལ་པོ་ཀུན་ཛ་ར་ཞེས་པ༔ དུང་ལ་ཕོ་ཚོས་བསྐུས་པའི་ཞལ་བསྟན་ནས༔ ལྷ་ཡི་བུ་དང་བུ་མོ་མང་པོས་བསྐོར༔ འཇའ་དང་འོད་དང་རོལ་མོའི་སྒྲ་དང་བཅས༔ གནས་དེ་ཉིད་དུ་བཀའ་གཏད་དབང་རྣམས་བསྐུར༔ ཡོངས་སུ་འཛིན་པ་དགེ་བའི་བཤེས་གཉེན་དབང་༔ ཕྱི་ཡི་ཆས་བརྒྱད་སྤྲུལ་པའི་སྐུ་རུ་བསྐུར༔ ཆོས་བཀའ་གཏད་པ་པོ་ཏི་གླེགས་བམ་དབང་༔ ནང་གི་ཆས་བརྒྱད་ལོངས་སྤྱོད་རྫོགས་སྐུར་བསྐུར༔ རིག་པའི་རྩལ་དབང་ཡི་དམ་ལྷ་ཡི་དབང་༔ གསང་བའི་ཆས་བརྒྱད་ཆོས་ཀྱི་སྐུ་རུ་བསྐུར༔ ཡོངས་རྫོགས་ཕྱག་རྒྱ་ཆེན་པོ་མཆོག་གི་དབང་༔ དབང་གི་ཆས་བཅུ་མི་འགྱུར་རྡོ་རྗེར་བསྐུར༔ སྐུ་ལྔའི་བདག་ཉིད་བླ་མ་རྡོ་རྗེ་འཆང་༔ ཡུམ་འཁྲིལ་ལྟ་བ་སྤྱི་འབྱམས་མངོན་བྱང་བསྐུར༔ དེ་ནས་སྦས་པའི་དབང་ལྔ་བསྐུར་བ་ནི༔ རཏྣའི་སྲིད་དབང་ཛམ་ལའི་ནོར་དབང་དང་༔ བྲམ་ཟེའི་གཏེར་དབང་དྲེགས་པའི་སྲོག་དབང་དང་༔ སྡུད་པའི་ཁྲོམ་དབང་བཅས་པ་བསྐུར་བར་གྱུར༔ དེ་ནས་རྡོ་རྗེ་གྲོ་ལོད་ལུང་བསྟན་ཏེ༔ རྒྱ་གར་གསེར་གླིང་དབེན་སྐྱོང་བྲག་ཕུག་ན༔ རྒྱལ་པོ་སྐར་རྒྱལ་ཞེས་བྱའི་སྲས་པོ་ནི༔ ཤྲཱི་སིངྷ་ཞེས་བྱ་བཞུགས་ནས་ཡོད༔ ཆོས་རྣམས་ཐམས་ཅད་དབྱེར་མེད་གཅིག་སྒོམ་པ༔ ངོ་སྤྲོད་གནད་དུ་བསྣུན་ཅིག་ས་མ་ཡ༔ དེ་ནས་ཤྲཱི་སིངྷའི་དྲུང་དུ་བྱོན༔ ཆོས་ཀུན་དབྱེར་མེད་དོན་དམ་གནད་ཅིག་ཞུ༔ ཤྲཱི་སིངྷས་མཁའ་ལ་སྡིག་མཛུབ་གཏད༔ གང་ཤར་མ་ཞེན་གང་ཤར་མ་ཞེན་ཅིག༔ མ་ཤར་མ་ཤར་ཤར་ཤར་ཤར་མ་ཞེན༔ ཤར་གྲོལ་དུས་མཉམ་ཤར་གྲོལ་དུས་མཉམ་མོ༔ སྟོང་སྟོང་མི་སྟོང་མི་སྟོང་རྣམ་པར་སྟོང་༔ མ་འགགས་མ་འགགས་འགགས་འགགས་འགག་པ་མེད༔ ཡེ་སྟོང་ཡེ་སྟོང་རྣམ་སྟོང་རྣམ་པར་སྟོང་༔ སྟེང་འོག་བར་མཚམས་ཕྱོགས་མེད་ཀུན་ཤར་འདི༔ ཤྲཱི་སིངྷའི་དོན་དམ་གནད་དེ་མཛོད༔ ལྟ་སྤྱོད་སྣོད་རུང་དབྱེར་མེད་ངང་གིས་འཆར༔ ཞེས་གསུངས་རྡོ་རྗེ་ལྟ་བུའི་ཀློང་དུ་ཐིམ༔ ཡུལ་གྱི་མིང་ནི་སཱ་ལའི་ཡུལ་དུ་བྱོན༔ དུར་ཁྲོད་ཆེན་པོ་གསང་ཆེན་རོལ་པ་ཞེས༔ མཐའ་སྐོར་དཔག་ཚད་ཕྱེད་དང་བཞི་ཡོད་པའི༔ དབུས་ན་རང་བྱུང་མཆོད་རྟེན་ཀ་པ་ཏ༔ མ་མོ་ཆེན་མོ་བཻཏྟཱ་ལཱི་གནས་པ༔ ལྷོ་ནུབ་ལྗོན་པའི་དུར་ཤིང་གསེར་ལྡན་ལ༔ དུར་གྱི་སེམས་ཅན་མང་པོ་ཤིང་ཏོག་ལེན༔ ནུབ་བྱང་དུར་ཆུ་མཆོག་མཚོ་ཞེས་བྱ་བ༔ དུར་གྱི་སེམས་ཅན་མང་པོ་གནས་པ་ཡོད༔ ཀླུ་དབང་གནོད་སྦྱིན་བུ་མོ་རོ་ལེན་མ༔ བྱང་ཤར་དུར་མེ་དུད་སྤྲིན་ཞེས་བྱ་བ༔ མེ་ང་འཚུབ་གསེབ་འདྲེ་སྲིན་ཕོ་མོ་རྣམས༔ ལ་ལ་མི་རོ་རྟ་རོ་བ་ལང་དང་༔ སེམས་ཅན་རིགས་བྱེད་ཟ་བ་དཔག་མེད་རྩེ༔ ཤར་ལྷོ་དུར་ང་ལངས་འབྱིན་ཞེས་བྱ་བ༔ ཁམ་ནག་གསེབ་ན་སེམས་ཅན་མི་འདྲ་བ༔ དཔག་ཏུ་མེད་པ་ལ་ལ་ཤི་བར་གྱུར༔ ལ་ལ་སྐྱེ་ཞིང་ལ་ལ་རྒས་པ་ཡོད༔ ནུབ་ན་དུར་རི་ལྷ་མིན་འབབ་ཅེས་པར༔ དུར་གྱི་སེམས་ཅན་མང་པོ་མི་འདྲ་གནས༔ དབུལ་བྲལ་ཡིད་བཞིན་ནོར་བུའི་གཏེར་ཡོད་པ༔ བྱང་ན་འདུ་འཆང་མ་ཞེས་ལྷ་མོའི་གཟུགས༔ སེར་མོ་ལུས་ལ་རྒོད་ཀྱི་ཐུལ་བ་གྱོན༔ ལག་པས་བམ་གྱི་ཁོག་སྟོད་ཁོག་སྨད་འདྲལ༔ རྒྱབ་ན་མི་མགོ་ོན་པའི་སེ་ལེ་ཁུར༔ ལུག་ནག་ཀེང་རུས་སྒ་ཆས་བྱས་པ་ཞོན༔ ཤར་ན་ཀ་ཅའི་བདག་མོ་ཞེས་བྱ་བ༔ དམར་མོ་མི་རོ་ཞོན་ནས་ཞིང་དབྱུག་འཕྱར༔ ཤིན་ཏུ་འཇིགས་པའི་དུར་ཁྲོད་ཆེན་པོ་དེར༔ མཆོད་རྟེན་རྒྱབ་བརྟེན་ལོ་ལྔའི་བར་དུ་ནི༔ མཁའ་འགྲོ་རྣམས་ལ་ཆོས་ཀྱི་འཁོར་ལོ་བསྐོར༔ གསང་བའི་མཚན་ནི་ཐོད་ཕྲེང་རྩལ་དུ་གྲགས༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ དུར་ཁྲོད་ཆེན་པོ་གསང་ཆེན་རོལ་པར་བཞུགས་པའི་ལེའུ་སྟེ་སོ་བཞི་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号


text:
པདྨ་བཀའ་ཐང་ལེའུ་༦༢ དཔལ་གྱི་བསམ་ཡས་འབྱོངས་པ།7ff8
༈ བྱམས་བརྩེའི་གྲུ་ཆར་སྤྱི་གླིང་དུ་ཕེབས་བསུ་ཞུ།欢迎关注慈悲细雨乐园!
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་རྒྱལ་པོ་ཁྲི་སྲོང་ལྡེའུ་བཙན་གྱིས༔ གནོང་ཞིང་འགྱོད་པས་གུས་པའི་ལྷ་ཕྱག་བཙལ༔ བཀུར་གནས་ཁྱོད་ལྟ་བུ་ལ་ཆེད་མ་བྱས༔ བདག་གི་སྒྲིབ་པ་ཇི་ལྟར་བྱས་ན་འདག༔ སློབ་དཔོན་ཞལ་ནས་གསོན་ཅིག་མངའ་བདག་གསུངས༔ སྐུ་ཡི་དམ་ཚིག་ཉམས་ཆག་སྐོང་བ་ལ༔ ངོ་མཚར་རྡོ་ཡི་མཆོད་རྟེན་ལྔ་བཞེངས་འདག༔ ཅེས་གསུངས་དབུས་སུ་པདྨས་བརྒྱན་པ་བཞེངས༔ ཨུ་རྒྱན་ཆེན་པོས་གཏེར་ཀ་རེ་རེ་སྦས༔ དེ་ནས་སྟོན་ཟླ་ར་བའི་ཚེས་གཅིག་ལ༔ བསམ་ཡས་ཆགས་ཕེབས་ཕོ་བྲང་གདན་དྲངས་ནས༔ རིན་ཅེན་གསེར་གྱི་ཁྲི་ལ་བཞུགས་སུ་གསོལ༔ མཁན་སློབ་གྲལ་ནི་ཞལ་སྤྲོད་བྱས་ནས་སུ༔ འཇིག་རྟེན་འདོད་ཡོན་སྣ་ཚོགས་མཉེས་པར་བྱས༔ ཕྱག་རྟེན་མང་པོ་ཕུལ་ནས་ཞུས་པ་ནི༔ བདག་ནི་མི་དགེའི་དཔོན་པོ་གདོང་དམར་རྗེ༔ བོད་ཀྱི་མི་ནི་ཉོན་མོངས་རགས་ཤིང་གྱོང་༔ གདུལ་དཀའ་འདུལ་ཞིང་ཆོས་ཀྱི་རྟེན་འཛུགས་པས༔ སྤྲུལ་སྐུས་ས་གཞི་བྱིན་གྱིས་བརླབ་ཏུ་གསོལ༔ ཞེས་གསོལ་སློབ་དཔོན་དགྱེས་པས་འདི་སྐད་གསུངས༔ བོད་ཁམས་སྐྱོང་བའི་མངའ་བདག་ཆེན་པོ་ལགས༔ མཐའ་འཁོབ་བོད་འདི་འདྲེ་ཡི་ཡུལ་དུ་འདུག༔ ལམ་ལ་ལྷ་འདྲེ་གདུག་པ་མང་ཞིག་བཏུལ༔ བོད་སྤྲུག་སྤྲེའུའི་ཚ་རྣམས་འདུལ་བའིཕྱིར༔ ལྷ་ཁང་བཞེངས་པ་རྒྱལ་པོ་ངོ་མཚར་ཆེ༔ གློ་བོ་སྲིན་མོ་གན་རྐྱལ་བཞག་འདྲ་བའི༔ སྙིང་གར་གཙུག་ལག་ཁང་ནི་དགུ་ཐོག་དགོས༔ ལྟེ་བའི་སྟེང་དུ་མཆོད་རྟེན་བཞེང་དགོས་སོ༔ སྲིན་མོའི་མགོ་ལ་དེའུ་ནག་པོ་དགོས༔ རྐང་ལག་བཞི་ལ་མཆོད་རྟེན་བརྒྱ་རྩ་བརྒྱད༔ མལ་གྲོའི་ནང་ན་བོད་ཁམས་དབང་བྱེད་པའི༔ ཀླུ་ཡིརྒྱལ་པོ་མལ་གྲོ་གཟི་ཅན་ཞེས༔ དེ་ལ་ཀླུ་གཏེར་འཇུག་ཅིང་སྲོག་ཆུ་དགོས༔ དེ་ནས་སློབ་དཔོན་མལ་གྲོའི་ནང་དུ་བྱོན༔ དམ་སྐོངས་དོང་སྤྲུག་འདུས་པའི་བཤགས་པ་མཛད༔ ཀླུ་གཏེར་ཀླུ་རྟེན་བཙུགས་ནས་སྲོག་ཆུ་བླངས༔ ཀླུ་ཡིད་དམ་ལ་མ་ཐོགས་ཁ་གནོན་ལ༔ གློ་བོ་དགེ་དཀར་གཙུག་ལག་ཁང་བཞེངས་ནས༔ དེ་ནས་ཧས་པོ་རི་ཡི་རྩེ་མོར་བྱོན༔ སྐམ་ཆས་ོན་ཆས་རྫས་ལ་འདུ་རུ་བཅུག༔ སྦོས་པ་བཞི་ལ་གཏར་ཀ་བཞི་བྱས་ཏེ༔ འགྲམས་པ་བཞི་ལ་མེ་བཙའ་བཞི་བརྒྱབ་ནས༔ རུས་སྦལ་མགོ་ལ་རྟ་མགྲིན་བཞེངས་སུ་བཅུག༔ ཧཱུྃ༔ ཉོན་ཅིག་པད་འབྱུང་བཀའ་ལ་ལྷ་འདྲེ་ཉོན༔ འཇིག་རྟེན་ཁམས་ན་མཚུངས་མེད་སྤྲུལ་པའི་སྐུ༔ མངལ་གྱིས་མ་གོས་མཚོ་སྐྱེས་རྡོ་རྗེ་ཡིན༔ ལུས་ལ་གང་གིས་མི་ཚུགས་འཆི་མེད་ཐོབ༔ འགྲོ་དྲུག་འཁོར་བའི་སྡུག་བསྔལ་འཇིགས་སུ་རུང་༔ དམུ་རྒོད་སེམས་ཅན་ཚེ་ཐུང་གཡེང་བ་ཆེ༔ ཁྲི་སྲོང་ལྡེའུ་བཙན་ལྷ་ཁང་བཞེངས་པ་འདི༔ རྒྱལ་མཚན་རྩེ་ལ་ནོར་བུ་ཕྱར་བ་འདྲ༔ བོད་དུ་དམ་ཆོས་བསྟན་པ་ཚུགས་པ་ན༔ ལྷ་འདྲེ་སུ་མ་མགུ་ཡང་རག་མ་ལུས༔ མགྲོན་པོར་རྒྱ་གར་པཎ་ཆེན་འབོད་པ་འདི༔ མུན་པའི་དཀྱིལ་དུ་སྒྲོན་མེ་ཁྱེར་བ་འདྲ༔ བོད་དུ་བདེ་སྐྱིད་དམ་ཆོས་དར་བ་ན༔ ལྷ་འདྲེ་ཡུལ་བུད་སོང་ཡང་རག་མ་ལུས༔ དེ་བས་ཡོན་བཞེས་ས་གཞི་གནང་བ་བྱིན༔ རྒྱལ་པོའི་ཁྲི་སྲོང་ལྡེའུ་བཙན་བསམ་པ་སྒྲུབས༔ ལྷ་ཁང་རྩིགས་ཤིག་ལྷ་འདྲེ་ལས་ལ་འདུ༔ སྔགས་འཆང་པདྨ་འབྱུང་གནས་བཀའ་མ་བཅག༔ ཅེས་གསུངས་ནམ་མཁའ་དག་ལ་འཕུར་ནས་སུ༔ རྡོ་རྗེའི་འགྲོས་མཛད་གྲིབ་མ་གར་བྱུང་དུ༔ མི་མིན་དགེ་བསྙེན་ཉི་ཤུ་རྩ་གཅིག་དང་༔ བསྟན་མ་བཅུ་གཉིས་གངས་རི་མོ་དང་ནི༔ གཡའ་རི་མོ་ལ་སོགས་པའི་ལྷ་འདྲེ་དང་༔ དྲི་ཟ་གྲུལ་བུམ་ཀླུ་དབང་གནོད་སྦྱིན་རྣམས༔ གཟའ་ཆེན་བརྒྱད་དང་རྒྱུ་སྐར་ཉི་ཤུ་བརྒྱད༔ རི་ཀླུང་ཀུན་ནས་ས་རྡོ་མང་པོ་བསྡུས༔ ས་ཕོ་སྟག་ལོ་སྟོན་ཟླ་འབྲིང་པོ་ཡི༔ ཚེས་བརྒྱད་ཕུར་བུ་དར་བ་འབྲུག་གི་ཉིན༔ སྐར་མ་ལག་སོར་ཉིན་པར་རྩིག་རྨང་བཅུག༔ རྒྱལ་པོ་ཉིད་ཀྱིས་བཞེངས་པའི་གཙུག་ལག་ཁང་༔ དབུ་རྩེ་རིགས་གསུམ་རི་རབ་ཚུལ་དུ་བྱས༔ འཁོར་ས་གསེར་གྱི་རི་བདུན་ཚུལ་དུ་བཀོད༔ ཡཀྴ་ལྟག་འོག་ཉི་མ་ཟླ་བའི་ཚུལ༔ གླིང་བཞི་གླིང་ཕྲན་བརྒྱད་ཀྱིས་ལེགས་བསྐོར་བའི༔ མཐའ་མར་ལྕགས་རི་ཆེན་པོ་གཅིག་གིས་བསྐོར༔ ལས་མི་ཁྲི་ཕྲག་དྲུག་གིས་གྱང་བཏང་བས༔ གྱང་འཁོར་གཅིག་ལས་མ་ཐོངས་ངལ་དུབ་ནས༔ སློབ་དཔོན་ལྷ་འདྲེ་དབང་བསྡུས་ལས་ཀ་བཅོལ༔ ཚངས་པ་དང་ནི་བརྒྱ་བྱིན་གྱང་མཁན་བྱས༔ རྒྱལ་ཆེན་བཞི་ཡིས་ལས་དཔོན་བྱས་ནས་སུ༔ ཕོ་རྒྱུད་མོ་རྒྱུད་ལྷ་འདྲེ་ཐམས་ཅད་ཀྱིས༔ ཀུ་ཅོའི་སྒྲ་དང་བཅས་ནས་གྱང་བཏང་བས༔ ཉིན་པར་གཟུགས་ཅན་མི་ཡིས་བརྩིགས་པ་བས༔ མཚན་མོ་ལྷ་སྲིན་སྡེ་བརྒྱད་བརྩིགས་པ་མཐོ༔ སློབ་དཔོན་མཆིམས་ཕུར་ཀླུ་འདུལ་དགོངས་པར་བཞུགས༔ ཀླུ་ཡིས་མ་བཟོད་ཐབས་ཀྱིས་རྒྱུད་བསྐུལ་ནས༔ ཤིང་བཟོ་བ་རྣམས་ཤིང་གིས་ལག་བརྡུགས་ཟེར༔ རྒྱལ་པོ་འདི་ཙམ་ཤིང་ནི་གར་འཚོལ་སྙམ༔ དེ་ནས་ཟུལ་ཕུག་རྐྱང་ཆུང་ཚལ་གྱི་ཀླུས༔ བར་ཆོད་བྱེད་དུ་རྒྱལ་པོའི་དྲུང་དུ་ཕྱིན༔ བདག་གིས་ཤིང་སྦྱིན་སློབ་དཔོན་དགོངས་པ་གློད༔ མནའ་བཀག་མཆིམས་ཕུ་བྲི་གུ་དགེ་འུར་བཏང་༔ སློབ་དཔོན་མ་མཐོང་ཁྱུང་ཆེན་སྦྲུལ་ཟ་མཐོང་༔ དགོངས་པ་ཀློད་དང་དངོས་གྲུབ་བདོག་ཅེས་སྨྲས༔ ཁྱུང་གི་ཁ་ནས་སྦྲུལ་ཤོར་སློབ་དཔོན་གྱུར༔ དེ་ཙམ་སྐད་སྒྲོག་དངོས་གྲུབ་ཅི་བདོག་གསུངས༔ རྒྱལ་པོས་ཤིང་གི་དངོས་གྲུབ་བདོག་ཅེས་ཞུས༔ སློབ་དཔོན་ཞལ་ནས་ཤིང་གིས་ག་ལ་འཐོག༔ ཀླུ་ཡིད་དམ་ལ་མ་ཐོགས་གནོད་པ་བྱེད༔ ནད་དུ་མཛེ་འོང་དགྲ་རུ་ཀླུ་ལྡང་གསུངས༔ ཀླུ་འདུལ་བསྐྱར་ནས་མ་ཞུས་རྒྱལ་པོ་འགྱོད༔ གཙུག་ལག་ཁང་ནི་ཕྱེད་ཙམ་འབྱོངས་པ་དང་༔ རྒྱལ་པོའི་ནོར་ཟད་ཇི་ལྟར་བྱ་ན་ཞུས༔ སློབ་དཔོན་ཞལ་ནས་ཐབས་ཤིག་ཡོད་ཀྱི་གསུངས༔ མི་ཡི་རྒྱལ་པོ་ཁྲི་སྲོང་ལྡེའུ་བཙན་དང་༔ ཀླུ་ཡི་རྒྱལ་པོ་གྲོགས་པོ་བྱེད་དགོས་གསུངས༔ ང་ཡིས་ཁྱོད་གཉིས་སྦྲེལ་བའི་འཕྲིན་པ་བྱེད༔ མཚོ་ཆེན་མལ་གྲོའི་འགྲམ་དུ་ཁྲིད་ནས་བྱོན༔ རྒྱལ་པོ་བློན་འབངས་ལུང་པ་ཡ་ཅིག་སྦས༔ སློབ་དཔོན་མཚོ་ཀར་དར་གྱི་སྦྲ་ཕུབ་ནས༔ ཞག་གསུམ་དགོངས་པ་མཛད་ཅིང་བཞུགས་པ་ལས༔ ནང་པར་བུད་མེད་ཤིན་ཏུ་མཛེས་པ་ཞིག༔ མཚོ་ཀར་བྱུང་ནས་སློབ་དཔོན་ཅི་མཛད་ཟེར༔ མི་ཡི་རྒྱལ་པོ་ཁྲི་སྲོང་ལྡེའུ་བཙན་དང་༔ ཀླུ་ཡི་རྒྱལ་པོ་དགའ་བའི་གྲོགས་པོ་བྱེད༔ རྒྱལ་པོའི་གཙུག་ལག་ཁང་ནི་མ་འབྱོངས་པས༔ ཀླུ་ལ་ནོར་སློང་གསུངས་ནས་འཕྲིན་བསྐུར་བས༔ གནངས་ཀྱི་ནངས་པར་སྦྲུལ་ཆེན་ཞིག་བྱུང་ནས༔ ཆུ་ཡི་འགྲམ་དུ་གསེར་ཕྱེ་ཉིལ་གྱིས་བྱུང་༔ རྗེ་འབངས་སྦྲན་ནས་གསེར་ཕྱེ་སྡུད་དུ་བཅུག༔ དེ་དུས་བྱང་ཁམས་སྣ་བརྒྱད་མི་དམངས་ཚོགས༔ ཡུལ་དེར་མི་སྣམས་ཐམས་ཅད་ལྟད་མོར་འདུས༔ ཚོགས་པའི་གསེབ་ཏུ་བུ་མོ་བཅུ་དྲུག་མ༔
ཡིད་འོང་ཤིན་ཏུ་མཛེས་པ་ཞིག་འདུག་ནས༔ རྒྱལ་པོ་འདི་ཉིད་བཙུན་མོར་ཁབ་ན་ཟེར༔ སྐྱེ་བ་སྔ་མའི་མ་ཡིན་རིགས་ངན་གསུངས༔ རིགས་ངན་བུ་མོ་ཕོ་གྱོང་བཟའ་ཞེས་ཟེར༔ འདི་ནི་ཕོ་གྱོང་བཟའ་བས་ཅི་ཡིན་ཀྱང་༔ ཁབ་ཏུ་བཞེས་དགོས་ཟེར་ནས་བཙུན་མོར་བསྐུར༔ མོ་ལ་གསེར་གྱི་བདག་མོར་བསྐོས་པ་ལས༔ དེ་ནས་མོ་ཡིས་གསེར་གྱི་བྱན་བྱས་ནས༔ དབུ་ཚལ་གསེར་ཁང་བཞེངས་ཏེ་གསེར་ཕྱེ་བཟང་༔ བཟོ་སྣ་བདུན་གྱིས་ཁྱད་འཕགས་དེ་གཙུག་ལགས༔ ཁམས་གསུམ་ཟངས་ཁང་དམར་རྒྱན་བཟའ་ཡིས་བཞེངས༔ དགེ་རྒྱས་འབྲོ་བཟའ་བྱང་ཆུབ་མ་ཡིས་བཞེངས༔ གླིང་བཞི་ཤར་སྒོ་འཕགས་པ་འཇམ་དཔལ་གླིང་༔ ལྷོ་ཕྱོགས་ཨཱརྱ་པ་ལོ་ནུབ་བྱམས་གླིང་༔ བྱང་གི་ཕྱོགས་ན་བྱང་ཆུབ་སེམས་བསྐྱེད་གླིང་༔ དེ་དག་འཁོར་དུ་གླིང་ཕྲན་བརྒྱད་ཀྱིས་བསྐོར༔ དག་བྱེད་ཁྲུས་ཁང་བརྡ་སྦྱོར་ཚང་མང་གླིང་༔ བདུད་འདུལ་སྔགས་པ་སྒྲ་བསྒྱུར་རྒྱ་གར་གླིང་༔ དཔའ་བོ་བཻ་ཙ་མི་གཡོ་བསམ་གཏན་གླིང་༔ རིན་ཅེན་སྣ་ཚོགས་པེ་ཀར་དཀོར་མཛོད་གླིང་༔ ཟུར་བཞིར་རྡོ་རྗེ་ཕུར་པའི་མཆོད་རྟེན་བཞི༔ དབུ་རྩེ་སུམ་ཐོག་ལུགས་ནི་གསུམ་དང་ལྡན༔ ཀ་བ་སྟོང་དང་རྩ་གཉིས་སྒོ་སོ་དྲུག༔ སྤྱི་རྩེ་ཞེ་གཉིས་སེང་གེ་བརྒྱ་རྩ་བརྒྱད༔ ལྕོག་ཆེན་བརྒྱད་དང་གྲུ་སྐས་ཆེན་པོ་དྲུག༔ མཆོད་རྟེན་དཀར་པོ་ཤུད་བུ་དཔལ་སེང་བཞེངས༔ དེ་ཡང་སེང་གེ་བཞི་ཡིས་ལེགས་པར་བརྒྱན༔ མཆོད་རྟེན་དམར་པོ་རྒྱལ་ཚ་ལྷས་གནང་བཞེངས༔ དེ་ཡང་པདྨ་སྟོང་གིས་ལེགས་པར་བརྒྱན༔ མཆོད་རྟེན་ནག་པོ་ཏ་ར་ཀླུ་གོང་བཞེངས༔ དེ་ཡང་སྐུ་གདུང་དག་གིས་ལེགས་པར་བརྒྱན༔ མཆོད་རྟེན་སྔོན་པོ་རྡོ་རྗེ་སྤྲེ་ཆུང་བཞེངས༔ དེ་ཡང་ལྷ་ཁང་བཅུ་དྲུག་དག་གིས་བརྒྱན༔ ཀླུ་བཏུལ་སྲོག་ཆུ་བུམ་གཏེར་རེ་རེ་སྦས༔ ལྕགས་རི་ནག་པོའི་སྒོ་བཞི་མགོན་ཁང་བཞི༔ སྒོ་བཞིའི་མདུན་ན་རྡོ་རིང་ཆེན་པོ་བཞི༔ ལྕགས་རིའི་རྩེ་ལ་མཆོད་རྟེན་སྟོང་རྩ་བརྒྱད༔ རྡོ་རིང་སྟེང་ན་ཟངས་ཀྱི་ཁྱི་མོ་བཞི༔ སྟག་ནས་ལོ་ལྔ་ཤིང་ཕོ་རྟ་ལ་འབྱོངས༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ དཔལ་གྱི་བསམ་ཡས་འབྱོངས་པའི་ལེའུ་སྟེ་རེ་གཉིས་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除


text:
gh_27dc7ae5d636
ཡུན་རིང་སྦྱང་རྩོམ་ལ་གཞོལ་ཞིང་བླང་དོར་ཤན་འབྱེད་ཀྱི་བློ་མིག་མངའ་བའི་ཧི་མ་ལའི་རིཊ་སྲས་དག་གི་ཕྲིན་ལས་སྤེལ་ས་ཞིག་ལས་གཞན་མིན།
ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ཞེས་བྱ་བ་བཞུགས་སོ༔ ༔
ཞལ་འདོན་པ། པདྨ་རིག་འཛིན།
༄༅༅༔ ཨོཾ་ཨཱ་ཧཱུྂ་བཛྲ་གུ་རུ་པདྨ་སིདྡྷི་ཧཱུྂ། དེ་ནས་རྒྱལ་པོ་ཁྲི་སྲོང་ལྡེའུ་བཙན་གྱིས༔ ཡོ་འབོག་ལྕམ་མེའི་ཐང་ལ་ཁྲི་བཤམས་ནས༔ བཀའ་དྲིན་གསོབ་ཕྱིར་ལོ་པཎ་གྲལ་ལ་བཀོད༔ གསོལ་ཟས་ན་བཟའ་ལུས་གང་འཐེབ་རེ་ཕུལ༔ ཕོ་མཛོ་མོ་མཛོ་རྟ་རེ་དྲེའུ་རེ༔ གསེར་ཕྱེ་བྲེ་རེ་གསེར་གྱི་པ་ཏྲ་རེ༔ ཇ་རེ་ཁྲབ་རེ་གོས་ཡུག་དར་ཡུག་རེ༔ ཕྲུག་ཆེན་དོས་རེ་ཐེར་སྲབ་དོས་རེ་ཕུལ༔ རྒྱལ་པོའི་མངའ་འོག་བློན་འབངས་ཐམས་ཅད་ཀྱིས༔ ཆེ་འབྱོར་ཆུང་འབྱོར་ནོར་སྤུས་དག་པར་ཕུལ༔ ལོ་ཙཱ་རྣམས་ལ་ཆོས་རྩིས་བྱར་དགའ་གནང་༔ གཙུག་གི་ནོར་བུར་གྱུར་པའི་བླ་མར་བཏོན༔ རྒྱལ་པོས་སྐུ་དྲིན་ཆེ་བའི་ལོ་རྒྱུས་གསུངས༔ པཎ་ཆེན་བརྒྱ་རྩ་བརྒྱད་ཀྱི་མཆོག་གྱུར་པ༔ སློབ་དཔོན་པདྨས་གཏམ་ལན་མདོ་བསྔོ་གསུངས༔ དེ་གོང་གཏམ་མེད་དེ་ནས་གཏམ་གཏོང་བྱུང་༔ ཡས་གཏམ་མས་གཏམ་གཉིས་ཀ་དེ་ནས་དར༔ བི་མ་མི་ཏྲ་རྒྱ་ནག་ཡུལ་དུ་བཞུད༔ རྒྱ་གར་པཎྜི་ཏ་རྣམས་རང་ཡུལ་གཤེགས༔ གཞན་ཡང་པཎྜི་ཏ་རྣམས་རང་ཡུལ་ལ༔ ལོ་ཙཱ་བ་དང་འབངས་ཀྱིས་སོ་སོར་བསྐྱལ༔ རྒྱ་གར་ཆོས་མི་སྡོམ་པར་བཀའ་བཀྲོལ་ཕུལ༔ སངས་རྒྱས་གཉིས་པ་སློབ་དཔོན་པདྨ་དང་༔ བྱང་ཆུབ་སེམས་དཔའ་བོ་དྷི་ས་ཏྭ་གཉིས༔ སྐྱེ་བ་སྔ་མའི་ལས་འབྲེལ་སྤུན་ཡིན་པས༔ བཞུད་པར་མ་གནང་བཞུགས་པར་ཞལ་གྱིས་བཞེས༔ མཁན་ཆེན་བྱང་ཆུབ་གླིང་དུ་དགོངས་པར་བཞུགས༔ སློབ་དཔོན་བསམ་ཡས་མཆིམས་ཕུར་དགོངས་པར་བཞུགས༔ དེ་ནས་རྒྱལ་པོས་ཆོས་ལ་ཉམས་ལེན་ཞུས༔ བྱིན་བས་བརྒྱུད་པ་མ་ཆད་ལོ་རྒྱུས་དང་༔ དབང་བསྐུར་ཆུ་བོ་མ་ནུབ་བསྐུར་བའི་ཐབས༔ གདམས་ངག་གཟར་ཁ་མ་ལོག་ཁྲིགས་ཆགས་དང་༔ སྲིད་སྡེ་དགྲ་ལ་མ་ཤོར་ཉམས་ལེན་གནད༔ སྤོ་ང་ཕུགས་ནས་མ་ལངས་ཆོས་ཀྱི་བདག༔ ལྷ་འདྲེ་འདྲེ་རུ་མི་གནོད་བསྟན་པའི་དབྱེ༔ སློབ་དཔོན་བདུད་དུ་མ་བབས་ལུང་དུ་བསྟན༔ སྨན་འཐུངས་དུག་ཏུ་མ་སོང་སྒྲུབ་པའི་ཐབས༔ བློ་ཁེལ་ངེས་པ་མང་པོ་རྒྱལ་པོར་གསུངས༔ སྒྲ་བསྒྱུར་ཕུལ་ཕྱིན་བཻ་རོ་ཙ་ན་དང་༔ ཡིག་རིགས་ཉེར་གཅིག་ཤེས་པའི་ལེགས་སྦྱིན་ཉི༔ ཡིག་སྐྱེན་མཐར་ཕྱིན་ལྡན་མ་རྩེ་མང་དང་༔ ནམ་མཁའི་སྙིང་པོ་ཨཱ་ཙར་ཡེ་ཤེས་དབྱངས༔ སྙིང་སྟོབས་དང་ལྡན་རྒྱས་བསྡུས་མང་ཞིག་བསྒྱུར༔ སྨན་རྩིས་ཕོ་མདོས་མོ་མདོས་ཀླུ་ཆོག་དང་༔ བསྲུང་བའི་ཡན་ལག་བརྒྱ་དང་རྩ་བརྒྱད་བསྒྱུར༔ དེ་དུས་རྒྱལ་པོ་ཁྲི་སྲོང་ལྡེའུ་བཙན་གྱིས༔ ཚོགས་འཁོར་བརྒྱ་དང་རྩ་བརྒྱད་བྱས་པའི་དུས༔ རྒྱལ་པོའི་སྲས་མོ་པདྨ་གསལ་ན་སྟེ༔ ནང་དགུང་རྒྱལ་པོ་གདན་འདྲེན་ཕོ་ཉ་བྱུང་༔ རྒྱལ་པོས་བྱོན་པས་སྲིན་ནད་ཕོ་ལང་འདུག༔ བྱིན་བས་ཞུ་དགོངས་རྒོད་མ་དཀར་མོར་བཀལ༔ གུ་རུའི་དྲུང་དུ་བྱིན་བས་ཞུ་རུ་འོངས༔ དེ་དུས་ཡེ་ཤེས་མཚོ་རྒྱལ་སྒོམ་བྱེད་པའི༔ མཁུར་ཚོས་གཡས་པར་ཁུ་འཕངས་འཇའ་འོད་ཕོག༔ ལུས་པོ་འདར་ཡེང་བྱུང་ནས་བསྒོམ་བཤིག་བལྟས༔ རྣ་བར་རྟ་གཉིས་ཁྲོག་ཁྲོག་སོང་བ་ཐོས༔ མཉམ་གཞག་ལྟ་སྟངས་བྱས་ནས་བསྒོམས་པའི་དུས༔ གསེར་སྦྲམ་རྡོག་པོ་མགོ་ལ་ཕོག་ནས་བྱུང་༔ སློབ་དཔོན་དྲུང་གི་མཎྜལ་རྒྱན་དེར་འདུག༔ ང་ལ་ཤོག་གསུངས་ཡིན་འདུག་སྙམ་ནས་ཕྱིན༔ ཕུག་པའི་སྒོ་འགྲམ་གཡས་གཡོན་རྟ་རེ་བཏགས༔ སློབ་དཔོན་དྲུང་ན་ལྷ་ལྕམ་པདྨ་གསལ༔ དགུང་ལོ་བརྒྱད་ལོན་པ་དེ་ཤི་ནས་འདུག༔ དེ་ན་རྒྱལ་པོ་ཉིད་ཀྱང་བརྒྱལ་འདུག་པས༔ བློ་དམན་བུད་མེད་ཡེ་ཤེས་མཚོ་རྒྱལ་གྱིས༔ ནད་གདོན་ཉེན་ནམ་ཡབ་སྲས་ཅི་བྱུང་ཞུས༔ སློབ་དཔོན་ཞལ་ནས་དེ་ཙམ་མི་འོང་བར༔ མངའ་བདག་རྒྱལ་པོ་ཡར་ལ་སློང་དང་གསུངས༔ མཚོ་རྒྱལ་དར་དཀར་སླེ་འུས་དབུ་ནས་བསླངས༔ རྗེ་ལགས་བཞེངས་དང་ཞེས་པས་ཐུགས་གསོས་སོ༔ རྒྱལ་པོ་བརྒྱལ་སངས་ལྷ་ལྕམ་རོ་ལ་གཟིགས༔ མཆི་མས་གདོང་དག་བཤུམ་ཞིང་སྨྲེ་སྔགས་འདོན༔ སློབ་དཔོན་རྒྱལ་པོ་ཉིད་ལ་བཀའ་སྩལ་པ༔ འདུས་བྱས་རྟག་པ་མ་ཡིན་རྐྱེན་གྱིས་འཇིག༔ སྐྱེས་པའི་མཐའ་མཆི་འདུས་པའི་མཐའ་མ་འབྲལ༔ ས་སྟེང་འདུས་བྱས་ཐམས་ཅད་འདི་དང་འདྲ༔ ཉམས་ལེན་རང་ཐོག་དྲན་པ་གསལ་ཐོབ་མཛོད༔ སང་རེད་རྒྱལ་པོ་ཉིད་ཀྱང་གཤེགས་ན་གསུངས༔ དེ་ནས་རྒྱལ་པོས་ཨམ་གཙིགས་བསྡམས་ནས་བཞེངས༔ གསེར་སྐྱོགས་གཡུས་བཀང་སློབ་དཔོན་ཕྱག་ཏུ་ཕུལ༔ ཕྱག་ནི་དབུ་ཐོད་བུད་བུད་བཙལ་ནས་ཞུས༔ ཀྱེ་མ་རིག་འཛིན་སློབ་དཔོན་ཆེན་པོ་ལགས༔ འདུས་བྱས་ཆོས་རྣམས་ཐམས་ཅད་མི་རྟག་ན༔ བསྟན་གཞི་གཙུག་ལག་ཁང་ནི་ཇི་ལྟ་བུ༔ སྡུག་བསྔལ་འབྱུང་ཁུངས་རྒྱལ་ས་སུ་ཡིས་འཛིན༔ ང་ཡི་བུ་མོ་ལྷ་ལྕམ་པདྨ་གསལ༔ ཚེ་སྔོན་བསོད་ནམས་བསགས་ཏེ་ང་དང་འཕྲད༔ ཉིད་སོགས་ལོ་པཎ་མཁས་གྲུབ་རྣམ་དང་མཇལ༔ མ་བསགས་ཚེ་མཐར་མ་ཕྱིན་འགྲོགས་ཡུན་ཐུང་༔ ཚེ་དུས་བྱེད་པའི་རྒྱུ་རྐྱེན་ཅི་ལས་བྱུང་༔ ང་དང་ཕ་སྤད་ལས་འབྲེལ་ཇིལྟར་ལགས༔ ཕྱི་མའི་དུས་ན་སྐྱེ་བ་གང་དུ་ལེན༔ མཐོ་རིས་བྱང་ཆུབ་སྐབས་ནི་མཆིས་མ་མཆིས༔ མ་ཧཱ་གུ་རུ་རཏྣས་གསུང་བར་ཞུ༔ སློབ་དཔོན་དར་ཅིག་ཅི་ཡང་མི་གསུང་བཞུགས༔ དེ་ནས་མངའ་བདག་རྒྱལ་པོ་གསོན་ཅིག་གསུངས༔ རྒྱལ་པོས་བཞེངས་པའི་གཙུག་ལག་ཁང་འདི་ལ༔ ཞིག་རལ་བདག་ཏུ་འཛིན་པ་མང་དུ་འབྱུང་༔ དགག་སྒྲུབ་སྡུག་བསྔལ་མ་མཛད་ཡལ་དུ་ཆུག༔ མངའ་བདག་རྒྱལ་པོ་ཉིད་ཀྱི་རྒྱལ་ས་ཡང་༔ ད་ནས་གདུང་བརྒྱུད་མི་རབས་གཉིས་སོང་ནས༔ བོད་ཁམས་ཡོངས་ཀྱི་བསོད་ནམས་ཟད་པ་དང་༔ སྔོན་གྱི་གནོད་སྦྱིན་སྤུན་གསུམ་ཚེ་འཕོས་ནས༔ རྒྱལ་པོ་སེང་གེའི་མགོ་ཅན་དུད་འགྲོའི་མིང་༔ བློན་པོ་ཐེའུ་རང་སྤྲུལ་པ་སྤྲེའུ་མགོ་ཅན༔ ཞང་བློན་ཁྲ་ཡི་མགོ་ཅན་ཕུང་གསུམ་འབྱུང་༔ གཅེན་བཀྲོངས་གཅུང་སྤྱུག་དམ་པའི་ལྷ་ཆོས་བསྣུབས༔ ཆོས་པ་རབ་གསོད་འབྲིང་སྤྱུག་ཐ་མ་འཁོལ༔ གཙུག་ལག་ཁང་ཀུན་ཤ་ཁྲག་དམར་ལོང་འགེངས༔ ལྷ་ཡི་ཕྱག་ལ་པགས་པ་ནང་ཆ་འགེལ༔ བཟང་པོའི་སྤྱོད་ལམ་ན་བུན་བཞིན་དུ་ཡལ༔ ངན་པའི་སྤྱོད་ལམ་འཚུབ་མ་བཞིན་དུ་ལངས༔ རྒྱལ་ཁྲིམས་མདང་གི་རྨི་ལམ་བཞིན་དུ་སད༔ སྤྱི་གཅེས་དཀོན་ཅོག་མི་རོ་བཞིན་དུ་བོར༔ སྒོས་གཅེས་ཕ་མ་གྲི་མདུང་རྩེ་ལ་བསྐྱོན༔ སྤྱོད་ངན་རང་གིས་བྱས་ནས་དུས་ངན་ཟེར༔ རྗེ་ཡིས་བཞེངས་པའི་ཆོས་འཁོར་ཐམས་ཅད་འཇིག༔ མ་ཉེས་པ་ལ་སྐྱོན་འབེབས་མི་དགེ་སྤྱོད༔ མི་མགོ་བྲན་བྱེད་ཇག་ཆོམ་རྐུན་མ་དར༔ རི་ཀླུང་མེད་པའི་སེམས་ཅན་མི་སྐྱིད་སྡུག༔ སྐྱིད་མེད་གཤེད་མ་སྲོག་གི་སག་བདར་འབྱུང་༔ བདུད་ཀྱི་རྒྱལ་པོས་རྒྱལ་སྲིད་ལོ་ཟླ་གཅིག༔ བྱང་ཆུབ་སེམས་དཔས་ཐུགས་བསྐྱེད་གྲི་རུ་བཀུམས༔ གདུང་བརྒྱད་འོད་སྲུངས་ཡུམ་བརྟན་གྲགས་པ་འབྱུང་༔ གཅེན་ལ་མི་འཆམ་དབུ་རུ་གཡུ་རུ་འཁྲུག༔ ཉིན་འཁྲུག་མཚན་འཁྲུག་ལོ་ནི་བཅུ་གཉིས་འཁྲུག༔ མི་ལ་བསད་ཤི་གཉིས་ལས་མེད་པ་འབྱུང་༔ ཅེན་དགུ་ཡུམ་བརྟན་ཁྱེར་ཏེ་འབངས་རྣམས་འཁོལ༔ རྒྱལ་པོའི་གདུང་རབས་དགུ་བཅུ་གོ་བརྒྱད་ན༔ བསོད་ནམས་ཟད་པའི་རྒྱལ་པོ་ཞིག་ཀྱང་འབྱུང་༔ འབངས་རྣམས་ཁེངས་ལོག་རྗེ་ཡི་ལ་ཡོགས་འབྱུང་༔ སྟེང་ན་རྗེ་མེད་འོག་ན་འབངས་མེད་པ༔ མཐའ་ཤོར་དཀྱིལ་རྡོལ་འགྲིམ་འགྲུལ་སྐྱེལ་མ་དགོས༔ ལོ་ནི་བརྒྱའམ་བདུན་ཅུ་རྩ་ལྷག་འབྱུང་༔ ཁ་བ་ཅན་གྱི་བོད་ཡུལ་རྒྱལ་ཁམས་འདིར༔ གདུང་རབས་དྲུག་ཏུ་དམ་ཆོས་སྒྲ་མི་གྲག༔ ད་ལྟ་བསྒྱུར་བའི་མདོ་སྔགས་ཆོས་སོ་ཅོག༔ བརྒྱ་ཚར་སྟོང་ཚར་མང་པོ་བཞེངས་བྱས་ནས༔ ལ་ལ་གཏེར་སྦས་ལ་ལ་མཐའ་ལ་སྤྱུགས༔ དེ་ལྟར་མཛད་ན་ཕྱི་རབས་ཕན་ཆེར་ཐོགས༔ ལན་ཅིག་དམ་ཆོས་འདུལ་བའི་བསྟན་པ་ནི༔ མེ་རོ་ཙམ་ཞིག་མདོ་ཁམས་སྨད་ནས་འབྱུང་༔ འབྲས་བུ་གསང་སྔགས་ཆོས་ཀྱི་བསྟན་པ་ནི༔ གཞུ་རྒྱུད་ཙམ་ཞིག་སྟོད་ཀྱི་ཕྱོགས་ནས་འབྱུང་༔ དེ་ནས་མདོ་སྔགས་གཉིས་ཀྱི་བསྟན་པ་ནི༔ མ་ནུབ་ཙམ་ཞིག་མཐའ་ནས་དབུས་སུ་འབྱུང་༔ རྗེ་ཡི་གདུང་བརྒྱུད་མི་རབས་བརྒྱ་སོང་ནས༔ མངའ་རིས་སྐོར་གསུམ་མང་ཡུལ་སྤུ་རངས་སུ༔ གདུང་བརྒྱུད་རྒྱལ་པོ་མགོན་གསུམ་ཞེས་བྱ་འབྱུང་༔ དེ་འདས་ཕན་ཆད་རྒྱལ་ཁམས་མི་བདེ་སྟེ༔ རྩི་ཤིང་ནགས་བསྐམས་མི་ཡི་ཟ་ཐང་བྲི༔ བཅུད་རྣམས་སས་འཐུངས་སྨན་རྣམས་ནུས་པ་ཡལ༔ འབྲས་བུ་མི་སྨིན་ཆར་ཆུ་དུས་མི་འབབ༔ སྐྱེ་ཁུངས་ཞན་ཅིང་ཕྱུགས་རྣམས་ཞོ་ཤེ་ཆུང་༔ ནད་མང་ཚེ་ཐུང་མུ་གེ་སྐབས་སུ་འབྱུང་༔ དེ་ནས་མི་རབས་བདུན་བརྒྱད་ཚུན་ཆད་དུ༔ མེས་དབོན་རྣམ་གསུམ་བཞེངས་པའི་གཙུག་ལག་ཁང་༔ མཐའ་ཉམས་དབུས་ཀྱི་ལྟེ་བ་ལུས་པ་ལ༔ མངའ་ཐང་ཉམས་པས་ལྷ་ཁང་ཕུག་རོན་འཛིན༔ ལྷ་ཁང་ནང་དུ་བྱ་བྲུན་མང་པོ་འབྱུང་༔ ལྷ་ལ་ཕུག་རོན་ཚང་འཆའ་བྱ་སྐྱག་འབྱུག༔ སྐབས་ཤིག་གཙུག་ལག་ཁང་སྒོ་བརྩིགས་པ་འབྱུང་༔ སྐབས་འགར་སྤྲང་པོའི་ཚང་བཅས་འཛིན་པ་དང་༔ ལྷ་ཡི་ཕྱག་ལ་སྤྲང་པོའི་ཟོ་བ་འདོགས༔ ཆོས་ལ་སྤྲང་སྤྲུག་ཤོག་འབག་བྱེད་པ་འབྱུང་༔ གཙུག་ལག་ཁང་ལ་ཞབས་ཏོག་མེད་པ་ཡིས༔ དཀར་པོའི་ཕྱོགས་ཕམ་ནག་པོ་རྒྱལ་གྱུར་པས༔ ཧོར་ཡུལ་ཤིན་ཁུན་ཏའི་ཏུར་གྲགས་པ་འབྱུང་༔ གནམ་ཐེའུ་དཀར་པོའི་སྤྲུལ་པའི་རྒྱལ་པོ་ཞིག༔ ལྕགས་པོ་ཁྱི་ལ་འགོང་པོའི་སྤྲུལ་པ་འགྱེད༔ བོད་ཡུལ་མི་བདེ་མཚོན་གྱི་ཆར་པ་འབབ༔ བོད་རྣམས་ཀྱེ་མ་ཀྱི་ཧུད་སྙིང་རེ་རྗེ༔ བཅུ་ལོན་ཡན་ཆད་མགོ་མེད་ཇ་སིག་འདྲ༔ རྨོས་བརྐོ་ཐོང་མཁན་མི་རྙེད་མོ་གླིང་འདྲ༔ ཤ་མཁར་བརྩིག་ཅིང་ཁྲག་གི་རྫིང་བུ་བསྐྱིལ༔ ན་ཆུང་སྤྱོད་ཅིང་བུད་མེད་བྲན་དུ་བཀོལ༔ མཐའ་མི་དབུས་རྡིབ་བོད་ཁམས་སིལ་བུར་འགྲོ༔ དབུས་གཙང་ཁམས་གསུམ་ཐམས་ཅད་ཧོར་ཚང་འཆའ༔ གསེར་ཡིག་དངུལ་ཡིག་ཁ་བྱང་བཏབ་ནས་འགྲོ༔ དེར་ནི་རྒྱལ་པོ་ཐུགས་མུག་མང་དུ་བཤུམས༔ སློབ་དཔོན་སེམས་ཅན་ལས་ཡིན་མ་བཤུམས་གསུངས༔ མངའ་བདག་རྒྱལ་པོས་ཕྱག་བཙལ་ཞུས་པ་ནི༔ ཧོར་ཁྲིམས་ཙམ་གནས་ཇི་ཙམ་ན་འཇིག་ཞུས༔ སློབ་དཔོན་པདྨའི་ཞལ་ནས་རྒྱལ་པོ་ལགས༔ ཧོར་ཁྲིམས་བརྒྱ་དང་ཉི་ཤུ་རྩ་ལྷག་གནས༔ ཇིང་གིར་རྒྱལ་པོའི་ཁྲིམས་ཞེས་ཡུན་རིང་འབྱུང་༔ ཇིང་ནང་གྲུམ་ནས་རྒྱ་ནག་ཡུལ་ནས་འཇིག༔ སྨན་གྱི་ཡུལ་ནས་འཇམ་དཔལ་སྤྲུལ་པ་འབྱུང་༔ ས་ནང་གྲུམ་ནས་ཕག་གིས་ས་སློག་འཇིག༔ ཡར་ཀླུངས་ནང་ནས་ཕྱག་རྡོར་སྤྲུལ་པ་འབྱུང་༔ ལྕགས་ཕོ་ཁྱི་ལ་ཧོར་དམག་བོད་དུ་འོང་༔ མདོ་སྟོད་མདོ་སྨད་སོག་ཆུ་རི་བྲག་སོགས༔ ཞིབ་པར་མི་བཀོད་སྐྱོ་བ་སྐྱེ་བའི་རྒྱུ༔ ཡུལ་གྲུ་བཅུ་དྲུག་བཅོམ་ནས་ཅུང་ཟད་བདེ༔ ཏའི་ཤིའི་ཕོ་བྲང་འབྱུང་བཞིའི་འཇིགས་པས་འཇོམས༔ མི་ལ་ཚེ་མེད་སོས་ཀའི་སྦྲང་མ་འདྲ༔ ནོར་ལ་བདག་མེད་ཚོང་དུས་མགྲོན་ཁང་འདྲ༔ ད་ལྟ་བཞིན་དུ་ཧོར་རྣམས་བོད་འོག་འཁོལ༔ མི་རབས་བཅོ་བརྒྱད་བར་དུ་བརྟན་པར་འགྱུར༔ ཨུ་རྒྱན་གུ་རུ་པདྨ་འབྱུང་གནས་ཀྱི་སྐྱེས་རབས་རྣམ་པར་ཐར་པ་རྒྱས་པར་བཀོད་པ་ལས༔ འདུས་བྱས་མི་རྟག་པར་བསྟན་པའི་ལེའུ་སྟེ་གྱ་དགུ་པའོ༔ ༔
ངལ་བ་ཁྱད་དུ་བསད་ནས་ཡུན་རིང་འབད་པའི་སྒྲ་ཡིག་སོགས་རང་གར་བརྐུ་ཁྱེར་མ་མཛད་རོགས།
བྱམས་བརྩེའི་གྲུ་ཆར་སྤྱི་གླིང་།
གཉེར་གཅིག་དུས་རབས་ཁྲ་ཁྲའི་འཇིག་རྟེན་འདིར། །
སྣ་མང་ཤེས་བྱ་དགོས་དགུ་མང་མོད་ཀྱང་། །
བྱམས་བརྩེའི་གྲུ་ཆར་མེད་ན་ལྡོང་སྐམ་ལྟར། །
རིགས་མཐུན་གཞན་གྱིས་གྲལ་ནས་ངང་གིས་ཤི། །
ང་ཚོ་འགྲོ་བ་མི་ཡིན་པ་དང་སྤྱི་ཚོགས་ལ་བརྟེན་ནས་གནས་ཡོད་པས། མི་རེ་རེར་སྤྱི་ཚོགས་དང་འགྲོ་མིའི་བདེ་སྐྱིད་ཀྱི་ཆེད་དུ་ཡང་དག་པའི་བྱ་བ་བྱེད་རྒྱུའི་འགན་ཡོད། གང་ཞེ་ན། འབྱུང་གྱུར་གྱི་མིའི་རང་གཤིས་བཟང་པོ་ཞི་བདེའི་ཚོར་སྣང་ལྡན་པ་ཞིག་བྱུང་ན་ཚང་མ་ལ་ཁེ་བཟང་ཆེ་བ་སྨོས་མི་དགོས་མོད། དེའི་ཕྱིར་ངེད་༼བྱམས་བརྩེའི་གྲུ་ཆར་༽གྱིས་བརླན་པའི་འཇིག་རྟེན་གསར་པའི་སྤྱི་སྟེགས་ནང་(དུས་རབས་ཀྱི་ཅོང་བརྡས་)ཞིང་འབྲོག་གཉིད་ལས་སློང་ངེས་ན་འདིར་ཕེབས་པར་དགའ་བསུ་དང་གུས་འདུད་གྲངས་མེད་ཞུ་བཞིན་ཡོད།
སྤྱི་སྟེགས་གཙོ་སྐྱོང་པ་གྲུ་ཨ་ཙ་ར།
སྤྱི་སྟེགས་སུ་མི་སྒེར་དང་ཚོགས་པ་གང་གི་ཁེ་དབང་ལ་གནོད་པའི་ནང་དོན་ཡོད་ཚེ། མྱུར་དུ་ང་ཚོར་འབྲེལ་གཏུགས་གྱིས་དང་དྲྭ་ངོས་ནས་བསུབ་ངེས་ཡིན།
版权为原著所有,著有侵犯到您的权益,请您与我们联系,我们将立即删除
གཤམ་གྱི་རྒྱ་ཡིག་སྔོན་པོ་དང་ཚོང་རྟགས་ཐོག་ཏུ་ནོན་དང་དཔལ་ཡོན་འཕེལ།
微信扫一扫
关注该公众号